
I 
FUGARII 


CAPITOLUL 1 


Mexico aproape că se sufoca din cauza căldurii 
toride. Ploaia nu putea să mai întârzie; era vremea ei. 

După ce ploua oraşul parcă renăştea. 

Dar acum, exact înaintea siestei, străzile se goleau 
de pietoni. Pe Avenida Juarez, strigătele cerşetorilor se 
potoliseră. Micii negustori căscau în pragul uşilor, 
nerăbdători să tragă perdelele. Câțiva indieni dormeau, 
prăbuşiţi în iarba peluzelor sau pe băncile răspândite la 
umbră pe Alameda. A 

Ad Connors grăbi pasul ca să traverseze strada. In 
faţă, la poştă, îl aştepta cu siguranţă un cec de şase mii 
cinci sute de dolari, plata foiletonului pe care îl scrisese 
pentru Saturday Evening Post. Dacă nu, încă mai avea 
timp să amaneteze ceva. 

„De data asta, gata, îşi zise Connors. Oricum plec 
de-aici. Şi nu mai târziu decât azi.” 

Ad Connors era un bărbat bine făcut care nu arăta 
deloc cei treizeci de ani împliniţi. Sudoarea îi umezea 
costumul alb, ultimul pe care îl mai avea curat. Mâncarea 
de la dejun - frijoles - îi căzuse greu la stomac. 

Deodată îl cuprinse un dor nestăpânit de ţară. 
Tânjea să revadă Broadway-ul, să respire aerul lui, să 
muşte dintr-un sandviş cu corned-beef şi pâine de 
secară. Dacă va reuşi să se întoarcă la New York, 
niciodată nu se va mai aventura mai departe de Strada 
42. 

Suma pe care ar fi obținut-o lăsând la casa de 
amanet maşina de scris şi ceasul, ar fi trebuit să-i ajungă 
pentru plata călătoriei. 

Tocmai ocolea palatul artelor frumoase când auzi 


zgomotul ciocnirii. Până să ajungă la colţ, mulţimea 
obişnuită de gură-cască, şterpelitori de ceasuri, bişniţari 
şi vânzători de bilete de loterie se strânsese deja în jurul 
celor două automobile la intersecţia străzii Tacuba cu 
strada Teatro National. Una din maşini era un Ford de 
culoare cenuşie, înmatriculat în Illinois. Cealaltă era un 
Cadillac al armatei, condus de un soldat. 

Pe bancheta din spate a Cadillacului trona un 
generale cu faţa buhăită. Cu gulerul de la cămaşă 
desfăcut, grăsanul se scobea în dinţi admirând cu un ochi 
de cunoscător anatomia brunetei care tocmai sărise din 
Ford. 

Connors admise şi el că spectacolul merita să fie 
văzut. Turista era drăguță foc! O figură de aer de la el 
de-acasă, îşi zise Connors. 

Cu picioarele goale în sandalele indiene din pai 
împletit, tânăra purta o pereche de pantaloni din pânză 
albă atât de subţirei, încât conturul slipului se ghicea cu 
mare uşurinţă. lar boleroul asortat, cu un decolteu adânc 
în formă de V, descoperea cu generozitate pielea 
bronzată de deasupra centurii. 

Deocamdată era cuprinsă de o furie atât de mare 
încât părea gata să dezgroape rămăşiţele cuvioasei 
Santa Anna şi să reînceapă războiul cu Mexicul. 

Connors se folosi de ciocate, şi se apropie ca săo 
poată auzi. 

Eleana făcea eforturi ca să se calmeze. În fond, un 
accident i se putea întâmpla oricui. N-ar fi folosit la nimic 
să dea curs primei porniri şi să-i tragă şoferului şuturi în 
ţurloaie. 

Cei doi poliţişti, care o copleşeau cu vociferările lor 
într-o spaniolă volubilă şi colorată, purtau pe mânecă 
ecusoane americane. Dacă i-ai fi dat crezare ghidului de 
la Automobile Club, asta ar fi însemnat că vorbeau limba 
engleză. 

Tânăra luă aerul unei profesoare pentru a-i 
înfrunta. 


— la să nu mai strigaţi! l-me-diat! Mă auziţi? Şi 
dacă vreţi să vă ascult, vorbiţi englezeşte. Nu eu sunt de 
vină. Aveam prioritate. 

Poliţiştii se opriră din strigat, ba chiar tăcură de tot. 
Orice cunoştinţă de limbă engleză părea a-i fi părăsit 
brusc, în ciuda micilor ecusoane cu Estados Unidos. Nu 
aveau niciun chef să-i creeze necazuri generalului. 
Doreau numai ca mica turista şi maşina ei să elibereze 
intersecţia. 

Şoferul găsi de cuviinţă să protesteze. Poate că 
semaforul se schimbase, era foarte posibil. Dar 
claxonase, şi generalul Esteban se grăbea. Cu siguranţă 
că señorita conducea cu o viteză mult mai mare decât 
prevedea regulamentul, altfel ar fi putut să oprească. 
Apoi dădu dispreţuitor din umeri. După cum era 
îmbrăcată, puteai constata că nu era decât o fandosită 
de yanqui. 

Connors nu avea niciun amestec în toată povestea 
asta, dar nu a putut să suporte epitetul dispreţuitor cu 
care şoferul eticheta naționalitatea  accidentatei. 
Îndepărtă oamenii din fața lui şi ajunse în primul rând, 
lângă cele două maşini. 

— Hei, militarule! Ai face mai bine să-ţi măsori 
cuvintele! 

Eleana îl prinse de braţ. 

— Eşti american? Vorbeşti spaniola? 

Connors încuviinţă. Degetele tinerei îi strânseră şi 
mai tare braţul. 

— Spune-i, te rog, poliţistului că aveam prioritate şi 
că cer să-l aresteze pe ofiţerul căruia îi aparţine această 
maşină, dacă nu acceptă să plătească stricăciunile. 

Connors încercă s-o convingă că nu trebuie să-şi 
facă iluzii. 

— Domol, micuţo! Aici te afli în Mexic şi tipul e 
general. 

— Te rog! 

Connors îşi puse maşina de scris pe şosea şi repetă 


în spaniolă ce-i spusese ea. 

Poliţiştii se întoarseră spre general. Acesta îşi 
scosese scobitoarea din gură, se sprijinea cu amândouă 
braţele de portieră şi o dezbrăca pe Eleana din priviri. 

Şi arăta o mostră de farmec spaniol. 

Domnişoara avea perfectă dreptate, de vină era 
acel şofer idiot. li va face o deosebită plăcere să-i redea 
automobilul nou-nouţ. În plus, dacă frumoasa señorita 
avea bunătatea să-i indice şoferului adresa hotelului 
unde locuia, el, generale Esteban, va fi încântat s-o 
conducă până acolo, unde vor putea discuta despre cele 
întâmplate mult mai comod, bând ceva răcoritor. 

Cei de faţă rânjiră cu un aer lămurit. 

Eleana întrebă ce spusese. 

Connors îi aduse la cunoştinţă: 

— Recunoaşte că a fost greşeala şoferului şi vrea 
să plătească reparația maşinii. 

Cu un zâmbet larg pe faţa buhăită, generalul 
Esteban deschise portiera Cadillacului. Connors luă 
iniţiativa s-o închidă. Avea palmele umede. Poate că se 
înşela. Poate că micuța nici n-ar fi vrut altceva decât să 
fie „şifonată” de un generale mexican. Dar, la dracu’, el 
nu consimţea să fie intermediar! 

— Señorita, îi zise el lui Esteban, vă mulţumeşte 
din adâncul inimii. Dar, neavând pe nimeni căruia să-i 
încredinţeze maşina, se vede obligată să refuze oferta 
atât de amabilă de a o conduce la hotel. 

Ofiţerul îi aruncă o privire plină de venin. 

— Întreabă-l cum îl cheamă şi unde trebuie să 
trimit factura, zise Eleana. Şi spune-i că mă numesc 
Eleana Hayes şi că locuiesc la Flamingo. 

Unul dintre agenţi scrise numele şi adresa pe 
spatele unui formular de proces-verbal. Generalul 
Esteban îl puse într-un buzunar al cămăşii, apoi ordonă 
şoferului să pornească maşina. 

Connors  examină bordul. Cu excepţia unui 
ornament rupt şi a barei de protecţie îndoite, alte 


stricăciuni mai grave nu păreau să existe. Răsuci cu 
putere, smulse ornamentul şi-l puse în portbagaj. 

— E OK. Poţi să conduci? 

Eleana zâmbi. 

— Bineînţeles, răspunse ea  strecurându-se la 
volan. 

Tânăra opri de trei ori motorul încercând să 
ambreieze. 

Connors se uită la buzele ei. Tremurau. Reacţia! 

Cu o circulaţie atât de intensă, era sigur că nu va 
trece de colţul străzii fără să se ciocnească din nou. li 
zise că va conduce el şi se aplecă să-şi ia maşina de 
scris. Dispăruse. Oftă şi se instală la volan în locul 
Eleanei. 

— Nu aveai ceva în mână adineauri? îl întrebă ea. 

— Ba da. Un bilet de retur Mexico-Texas şi un 
sandvici din pâine de secară cu corned-beef. 

Când demară, liota de gură-cască scoase un fel de 
exclamaţie. Eleana era intrigată. 

— Ce-i distrează atât de tare? 

— Dragostea, mărturisi Connors. 

În faţa Palatului artelor frumoase mai era un loc 
liber pentru parcare. Connors opri motorul, apoi se 
întoarse spre ea. 

— Ascultă, domnişoară... Cum... 

— Hayes, Eleana Hayes. 

Zâmbetul era la fel de îmbietor ca întreaga ei 
persoană. Connors se prezentă. 

— Mă numesc Ad Connors. 

Făcu o pauză. Poate că numele lui îi spunea ceva. 
Dar nu, era evident că numele lui nu-i spunea nimic. 
Continuă: 

— Sunt un cetăţean american cunoscut şi, să 
zicem, destul de onorabil. Eşti încă sub impresia şocului. 
Dacă nu ai nimic împotrivă să mă aştepţi un minut, cât 
să-mi iau corespondenţa, voi fi încântat să te conduc 
unde doreşti. 


Zâmbetul Eleanei deveni şi mai strălucitor. 

— E foarte drăguţ din partea dumitale, domnule 
Connors. Şi, dacă nu vei avea nimic împotrivă, te voi lua 
în serios. Să ştii că am trecut pe verde. Mă crezi, nu-i 
aşa? Dar după ce treci toţi munţii ăia, după Laredo, ca să 
ajungi aici... 

— Da, ştiu ce vrei să spui, o întrerupse Connors. 

Urcă treptele poştei fluierând uşor. Sosiseră trei 
scrisori pe numele lui, dar niciuna nu-i aducea ce aştepta 
el. 

La sfârşitul scrisorii prin care revista îi refuza 
romanul, agentul literar al lui Connors scrisese câteva 
vorbe de consolare. Shad rămânea convins că acest 
roman era cel mai bun pe care îl scrisese şi luase 
hotărârea să-l trimită unui editor. Nu avea motiv de 
descurajare. Tot ce avea de făcut, el, Ad Connors, era să 
se apuce imediat de treabă şi să înceapă o nouă carte. 
Făcea parte din clasa celor mai buni scriitori. Mai 
devreme sau mai târziu nu putea să nu aibă un best- 
seller. 

Connors aflase toate astea cu plăcere în timp ce-şi 
cântărea ultimii trei pesos din buzunar. Celelalte două 
scrisori veneau de la nişte amici care mâzgăleau hârtia 
pentru reviste populare. Nici lor nu le mergeau prea bine 
afacerile. 

Aruncă scrisorile într-un coş de hârtii şi se înapoie 
la Ford. Eleana îşi dădea cu ruj pe buze. 

— Tocmai mă întrebam, domnule Connors... 

— Ce anume? 

— După tot ce-ai făcut pentru mine, nu ştiu dacă 
mai pot să-ţi cer un serviciu. 

Scotoci în geanta de pai împletit, scoase o 
scrisoare şi i-o întinse. 

— M-ai putea ajuta să găsesc această adresă? La 
drept vorbind, asta e mai urgent decât reparatul maşinii. 

Connors citi adresa. Era pe strada Tacuba, la mai 
puţin de cincizeci de metri de-acolo. 


Încuie maşina şi o prinse de braţ ca să traverseze 
strada. Eleana spera ca prezenţa unui însoțitor yanqui, 
cu o talie rezonabilă, să scutească partea posterioară şi 
foarte atrăgătoare a persoanei sale de omagiul indiscret 
al numeroaselor degete de culoare ocru care aveau 
mania să ciupească tot ce admirau. 

Adresa de pe Tacuba nu era exactă, dar nici falsă. 
Biroul procurorului Caesare A. Sanchez se afla la etajul 
doi în cealaltă parte a clădirii. O mexicană rotunjoară, 
care părea să fi plâns, bătea la maşină în spatele unui 
grilaj lăcuit. Femeia se ridică şi veni la ghişeu când 
Connors deschise uşa Eleanei. 

— Si, serior? 

— Spune-i că sunt domnişoara Hayes şi că am 
întâlnire cu procurorul Sanchez. 

Connors repetă în spaniolă, dar numele nu păru să- 
i amintească ceva secretarei. Îi părea rău, dar procurorul 
Sanchez nu era la birou. De fapt era plecat din Mexico. 
Chiar în dimineaţa aceea, la orele patru, procurorul 
Sanchez primise un telefon de la un vechi amigo din 
Uruapan şi plecase imediat la el. Secretara nu ştia când 
se va întoarce. Nu spuse mai mult nici despre motivele 
care o făcuseră să se afle acasă la patronul ei la orele 
patru dimineaţa. 

Connors traduse: 

— Procurorul Sanchez nu e în oraş. A plecat azi 
dimineaţă la Uruapan. 

— Uruapan? 

— Da, Uruapan. De partea cealaltă a munţilor, pe 
coasta vestică. Ba nu, nu chiar pe coastă. Lângă 
Paricutin. Ştii, vulcanul acela care a răsărit într-o bună zi 
pe un câmp, în 1943. 

Crezu că Eleana va începe să plângă. Dar ea 
strânse din buze şi o sclipire verde şterse o clipă 
culoarea cenuşie a ochilor ei. 

— Dar e imposibil. l-am telegrafiat că vin. Nu poate 
să lipsească. Trebuia neapărat să-l văd. 


După ce ascultă traducerea, secretara se mulţumi 
doar să dea din umeri. Connors nu ştia dacă dezaproba 
în totalitate punctul de vedere al domnişoarei Hayes. Dar 
era vizibil că nu era de acord cu criza de nervi în pragul 
căreia se afla Eleana. 

— Intreab-o dacă ştie adresa domnului Donald 
Hayes. 

Mexicanca nu cunoştea pe nimeni cu acest nume; 
ba chiar era pentru prima oară când îl auzea. Când auzi 
una ca asta, Eleana se repezi la grilaj şi-l lovi cu pumnii. 

— Minte. Îţi spun că minte! 

Vocea îi devenise stridentă. 

— O să-mi dai imediat adresa tatălui meu! 

Secretara începu să ţipe şi ea la fel de tare. Apoi, 
recăpătându-şi demnitatea, îl asigură pe Connors că el 
era un adevărat gentleman. £/ îşi scosese pălăria când 
intrase în birou. £/ vorbise calm, pe un ton corect. E/ nu 
se îndoise de spusele ei. li părea foarte rău că trebuia să- 
i spună să plece. Dar dacă n-o lua imediat de-acolo pe 
scorpia de yanqui, se va vedea obligată să cheme poliţia. 

Connors o întrebă dacă Sanchez era într-adevăr la 
Uruapan. Ea confirmă din nou acest lucru şi Connors îşi 
zise că spunea adevărul. Îşi aprinse o ţigară şi se 
întoarse spre Eleana. 

— Eu habar n-am despre ce e vorba. Şi nici n-am 
de gând să-mi bag nasul în treaba asta. Dar e sigur că 
ceva o sâcâie pe secretara procurorului Sanchez. Spune 
că, dacă nu plecăm, va chema poliţia. Ţii neapărat să-i 
amesteci şi pe poliţişti în povestea asta? 

Eleana scutură din cap. 

— Nu, e vorba de o problemă strict personală. 

leşiră din nou în stradă şi Connors o duse într-un 
mic restaurant, unde cheltui doi din ultimii trei pesos 
pentru cafea şi prăjituri. Eleana spuse că nu-i era foame, 
ceea ce n-o împiedică să devoreze trei prăjituri şi să bea 
două ceşti de cafea. 

Tânăra reveni la scena din biroul procurorului şi 


întrebă cât de departe de Mexico era Uruapan. 

Connors credea că sunt vreo patru sute de 
kilometri. 

— Cum sunt drumurile? 

— Bune. Adică nişte drumuri de munte bune. 

Eleana luă o ţigară din pachetul întins de Connors. 

— La dracu, la dracu şi iar la dracu! 

El îi dădu să aprindă. 

— S-ar părea că nu-ți prea plac drumurile de 
munte. 

— Numai când mă gândesc şi mi se face pielea ca 
de găină! 

— Şi totuşi vrei neapărat să dai ochii cu procurorul 
Sanchez? 

— Cu procurorul Sanchez sau cu tatăl meu. Nu eo 
călătorie de plăcere. E vorba de afaceri. Asta ar putea să 
însemne o întreagă avere pentru mine. 

Connors făcu o socoteală plăcută. Chiria camerei 
era plătită pe încă cincisprezece zile. Dar asta nu rezolva 
problema cu mâncarea. Maşina de scris îi fusese furată, 
aşa că nu mai avea bani să ia trenul sau avionul până la 
New York. Dar dacă ajungea până la Laredo, era convins 
că va găsi ceva de lucru la un ziar, măcar o lună-două, ca 
să câştige o sumă care să-i permită să aştepte până va 
plasa câteva poveşti polițiste bune, scrise în vechiul lui 
stil. Dovada exista. Romanul serios era prea greu pentru 
el. Dar pentru reviste ieftine rămâne în continuare un as. 

— De ce? îl întrebă Eleana. Adică, te interesează? 

— Mă întreb dacă n-am putea face în aşa fel încât 
să tragem foloase amândoi. Cât timp ai de gând să rămâi 
în Mexic? 

Eleana trase din ţigară. 

— Doar atât cât e necesar, niciun minut mai mult. 
De fapt, speram că pot pleca mâine dimineaţă. 

— Îmi convine de minune. 

Puse ultimul peso pe masă. 

— Vezi acest peso? El e toată averea mea. Trebuie 


să te duci la Uruapan ca să stai de vorbă cu acest 
Sanchez. Dar eşti înspăimântată la gândul că vei 
conduce maşina pe drumuri de munte. Când ai avut 
accidentul, tocmai voiam să-mi amanetez maşina de 
scris ca să-mi pot cumpăra un bilet de întoarcere în 
Statele Unite. In timp ce te ajutam, cineva mi-a şterpelit 
maşina şi acum sunt lefter. Vreau să-ţi fac o propunere. 

Ochii ei se făcură mai mici. 

— Ce fel de propunere? 

— Te conduc la Uruapan ca să-l întâlneşti pe acest 
Sanchez şi, în schimbul serviciilor şi cheltuielilor, 
ajungem până la Laredo. 

Chelneriţa crezu că moneda era bacşişul ei. 

— Gracias, señor. 

Eleana îl întrebă dacă vorbea serios. 

— Sunt cât se poate de serios. 

— Dar nici măcar nu te cunosc. 

Connors îi atrase atenţia că foarte puţini patroni îşi 
cunosc oamenii înainte de a-i angaja. Apoi se prezentă în 
câteva cuvinte: 

— Sunt un autor destul de cunoscut de cărţulii 
populare, şi m-am crezut în stare să scriu un roman 
serios. Am venit aici crezând că voi putea să trăiesc mai 
uşor. Chestia cu romanul a căzut şi am rămas lefter. Dar 
pot prezenta referinţe bune. Il cunosc pe secretarul doi 
de la consulatul american. Ce zici? 

Se uită la Eleana cum îşi umezea buzele, cu vârful 
limbii şi îşi închipui la ce se gândea. Chestiile astea nu 
prea se fac... Totuşi îi era frică să conducă maşina pe 
drumuri de munte. El se purtase foarte amabil cu ea. 
Părea cinstit. Luminiţa verde i se aprinse din nou în ochi 
atunci când îi zise: 

— Dar ne vom limita strict la afaceri. 

Connors ridică mâna dreaptă la înălţimea umărului. 

— Strict la afaceri! 

Dar în gândul lui spera cu totul altceva. 

Eleana fumă un moment în tăcere. Apoi se hotări. 


— S-ar putea. Trebuie neapărat să-l întâlnesc pe 
procurorul Sanchez şi sunt sătulă până-n gât de condus 
maşina pe drum de munte! Ce-ar fi să-i facem o vizită 
funcţionarului de la consulat care zici că te cunoaşte? 

Secretarul doi se numea Demming. Diplomatul îl 
recomandă cu căldură pe Connors. O asigură că Ad 
Connors era un gentleman şi cel mai bun autor de 
romane polițiste de pe tot teritoriul Statelor Unite. Apoi îi 
arătă domnişoarei Hayes un teanc mare de reviste 
populare pe coperta cărora apărea cu litere mari numele 
lui Connors. 

Marele autor se strâmbă amuzat. 

— Ceea ce ar dovedi că, deşi lefter, nu sunt deloc o 
nulitate. 

Se întoarseră la maşină. 

— Dar dacă ai atâta succes, cum se face că nu ai 
bani? îl întrebă ea mirat. 

— Păi tocmai asta e! îi explică Ad. N-am succes. Nu 
sunt decât unul dintre cei treizeci-patruzeci „ocnaşi” ai 
romanului poliţist pe spatele cărora se sprijină redactorii- 
şefi, pentru a împăna cu suspans cele şapte intrigi de 
bază şi a le reda puţină prospeţime. 

Eleana acceptă o nouă ţigară. 

— Şi care sunt de fapt cele şapte intrigi de bază? 

Connors se strâmbă din nou. 

— În privinţa asta îmi ceri prea mult! Dar ştiu că 
am citit într-o cărţulie că nu sunt decât şapte. 


CAPITOLUL 2 


Agenţia Ford era închisă, dar Connors găsi, nu 
departe de hotelul său, un atelier care acceptă să se 
ocupe imediat de reparaţii. Hotărî să rămână acolo până 
când maşina va fi gata. g 

Domnişoara Hayes găsi că ideea era bună. Incasă 
două cecuri de călătorie în valoare de cincizeci de dolari 
şi îi dădu bani pentru reparaţie, precum şi treizeci de 
pesos pentru cheltuielile personale. Connors se simţi 
îngrozitor de jenat dar îi luă. Se înţeleseră s-o ia pe 
Eleana de la hotel a doua zi de dimineaţă la orele şase şi 
să plece împreună spre Uruapan. 

Cu speranţa că îl va suna pentru a petrece seara 
împreună, Connors îi dădu numărul lui de telefon. 

Mecanicul mexican se uită după ea cum se urcă în 
taxi şi exclamă cu un entuziasm sincer: 

— Grozaaavă! 

Connors se văzu nevoit să-şi vâre mâinile adânc în 
buzunare ca să nu-i tragă câteva. Nu avea niciun drept 
să fie gelos. Era doar în serviciul ei. Cu excepţia celor 
câteva minute petrecute la restaurant, când aerul 
devenise dintr-o dată parcă mai greu, nimic nu-i 
permitea să spere că lucrurile ar putea fi altfel. 

Totuşi multe se puteau întâmpla în cursul unei 
hoinăreli de o mie de mile, mai ales în Mexic. 

Pe la şase, bara de protecţie era uscată. Mecanicul 
făcuse treabă bună. Dacă nu te uitai de aproape 
luminând-o puternic, bara de protecţie părea nouă. Plăti 
factura, ceru o chitanţă şi duse maşina în parcarea 
împrejmuită cu grilaj de lângă hotelul la care locuia. 

În jurul orei şapte, valizele erau făcute şi închise în 
maşină. Apoi se aşeză în fotoliu şi aşteptă să sune 
telefonul. Se făcu zece fără să se întâmple nimic. Atunci 
îşi zise că nu va mai suna şi cobori la Louie's ca să 


mănânce şi să cumpere o sticlă de rom. 

Eleana sună la orele două. Ad se ridică în capul 
oaselor, mahmur. 

— Ad Connors la telefon, reuşi el să articuleze. 

Tânăra părea să aibă necazuri şi lăsa impresia că e 
puţin cam exaltată. 

— Vino imediat la hotel, te rog, cât poţi de repede, 
îl imploră ea. 

Connors înghiţi de câteva ori în sec. 

— Vin! 

După ce se întorsese de la Lou/e's, Ad se întinsese 
în pat fără să se dezbrace. Se încălţă şi-şi puse haina. 
Când ajunse în hol, îşi aduse aminte de sticla de rom 
golită doar pe jumătate şi se întoarse s-o ia. Nu se ştia 
niciodată; un strop de rom putea să fie preţios. 

Hotelul Flamingo se afla pe Bulevardul 
Revoluţionarilor, foarte aproape de Paseo de la Reforma. 
Connors opri maşina lângă trotuar şi intră. Recepţionerul 
din schimbul de noapte se uită la el mirat, apoi se 
cufundă din nou în lectura ziarului. 

Camera 2A dădea spre faţada principală a clădirii, 
la capătul unui culoar lung. Vocea generalului se auzea 
de-afară. Eleana fusese inspirată când lăsase uşa 
întredeschisă. Connors o împinse cu umărul şi intră. Era 
un apartament de două camere, dormitor şi budoar. 

Eleana era cu spatele la el. Stătea în picioare în 
cadrul uşii şi încerca să-l lămurească pe generale, a cărui 
voce o acoperea, răguşit şi vehement, cu un val de 
cuvinte spaniole, întretăiat de sughiţuri. Rochia de seară 
îi lăsa spatele gol, iar după poziţia coatelor, Connors avu 
impresia că-şi acoperea sânii cu palmele. 

Eleana se întoarse spre el când îi auzi paşii. Avea 
rochia sfâşiată în faţă. 

— Ad, scoate-l de-aici, te rog, imploră ea. 

Connors aruncă o privire înăuntru. Generalul 
Esteban se făcuse comod de parcă ar fi fost la el acasă. 
Aşezat pe pat, cu tunica şi cămaşa scoase de pe el, 


musafirul nepoftit se chinuia să-şi tragă una din cizme. 

— Scoate-l de-aici, repetă Eleana. 

Connors o întrebă dacă a încercat vreodată să dea 
un general mexican afară dintr-un budoar la două 
dimineaţa, în Mexico. 

— Te implor, Ad. N-am ştiut la ce mă expun. 
Tocmai voiam să te sun ca să luăm masa împreună, când 
a telefonat generalul Esteban şi... 

— OK! Am înţeles, o întrerupse Connors. Voia să-ţi 
vorbească despre stricăciunile de la maşină! 

Soldăţoiul trăgea întruna de cizmă, reluând cu 
satisfacţie marile lui isprăvi amoroase, fără să-şi dea 
seama de vocea discordantă care-i tulbura intimitatea. 

Eleana începu să plângă. 

— Nu pot să ies de-aici în ţinuta asta, şi mă prinde 
în braţe de fiecare dată când încerc să mă îmbrac. 

Connors o întrebă de ce n-a sunat la recepţia 
hotelului. 

— Mi-a fost teamă că vor chema poliţia, şi nu pot 
să-mi permit un scandal! 

Connors intră în dormitor şi se aşeză în pat lângă 
Esteban. Generalul nu păru prea încântat că-l vede. 
Deschise gura să i-o spună dar, mai înainte de a putea să 
scoată vreun sunet, Connors scoase sticla de rom din 
buzunar, trase repede o duşcă şi i-o întinse. 

— Saludos. 

Generalul se simţi în încurcătură. Un om de onoare 
trebuia să răspundă unei urări. Şi îi era şi sete. Aşa că 
trase un gât zdravăn. 

— Saludos. 

Nefiind încă foarte sigur că cel de lângă el era 
favorabil intenţiilor sale, generalul mai trase o duşcă 
pentru ca prima să alunece mai bine pe gât. Apoi, 
privirea lui bovină care făcea naveta între Connors şi 
Eleana se lumină brusc. La dracu! Pe pământ totul se 
plătea, şi mai ales „bucăţelele” cele mai bune. Mica 
turista făcuse pe înspăimântată pentru ca protectorul ei 


să aibă timp să vină să discute afacerea. 

In privinţa asta Esteban era cât se poate de corect! 
Scoase din buzunarul de la spate un portofel burduşit, 
din care aruncă pe pat o mulţime de bancnote de zece şi 
de douăzeci de pesos. 

— Quanto? îl întrebă el pe Connors trimiţându-i în 
faţă răsuflarea puţind a rom. 

Connors ar fi dat tare mult să ştie cât de bine 
înţelegea burtosul limba engleză. Riscă totuşi şi o întrebă 
pe Eleana dacă mai avea o altă sticlă în apartament. 

— Nu, nu am, răspunse ea printre suspine. 

Eleana profită de această diversiune şi îmbrăcă un 
halat de casă, lăsându-şi o clipă sânii descoperiţi. 

Connors fu nevoit să se resemneze în privinţa 
sticlei. De altfel, n-ar fi servit la mare lucru. Nu era sigur 
că ar fi reuşit să-l îmbete pe Esteban. Rareori se întâmpla 
ca un tip de teapa lui să cadă mort de beat. De obicei 
devenea mai respingător şi, după toate aparențele, cam 
asta le pregătea şi Esteban. 

— Cât? repetă generalul în engleză. 

Connors încercă să câştige timp. 

— Reparaţiile maşinii fac două sute patruzeci şi 
cinci de pesos. 

Aşeză factura pe pat. 

Esteban numără două sute patruzeci şi cinci de 
pesos pe care îi puse peste factură. Apoi, după o scurtă 
cugetare de beţiv, adăugă teancului încă cinci bancnote 
de douăzeci de pesos. 

— OK? 

Generalul reuşi în sfârşit să se debaraseze de 
cizmă şi începu să-şi desfacă centura. 

— Acum, cară-te. 

— Te rog, nu mă lăsa cu el! îl imploră Eleana. 

— N-am nici cea mai mică intenţie, răspunse 
Connors. 

Ar fi dat mult să ştie ce trebuia să facă. Atât de 
departe de frontieră, militarii, şi mai ales cei cu un astfel 


de grad, puteau să-şi permită aproape orice. Răsuflă 
adânc, luă din grămada de bani cele cinci bancnote de 
douăzeci de pesos şi le puse la loc în portofelul rămas 
deschis. Apoi îşi drese glasul şi, cu toată diplomaţia de 
care era în stare, îi anunţă vestea cea proastă. 

Era dezolat că felul în care se îmbrăcase tânăra 
doamnă şi faptul că acceptase fără ezitare invitaţia la 
supeu făcută de un străin, chiar dacă era un ofiţer foarte 
distins ca el, a putut să-l inducă în eroare. Era o eroare 
regretabilă dar, fireşte, se putea întâmpla oricui! In ciuda 
oricărei aparenţe, această mică descreierată de señorita 
nu-şi vindea farmecele. 

Esteban nu era dispus să înghită o asemenea 
minciună gogonată. Se ridică de pe pat şi făcu câţiva 
paşi spre Eleana clătinându-se. Crezând că vrea să pună 
mâna pe ea, Connors se aşeză între ei şi strânse pumnii. 
Dar soldăţoiul nu se mai gândea deocamdată la Eleana. 
Căuta revolverul pe care îl lăsase cu toc cu tot pe 
comodă. 

Generalul luă arma şi o îndreptă spre Connors. 

— leşi! leşi că trag! 

Era destul de beat ca să apese pe trăgaci. Connors 
dădu din umeri şi se prefăcu că părăseşte încăperea. 

După ce-şi îmbrăcase halatul de casă, Eleana se 
ghemuise în colţul şifonierului. Plângând, tânăra încerca 
să se ţină după Connors. Ca s-o oprească, Esteban 
întinse mâna în care ţinea arma. În acel moment Connors 
se întoarse şi-l lovi puternic cu pumnul. 

Imediat avu senzaţia că dăduse cu pumnul într-un 
zid de piatră. Esteban mârâi nemulţumit apoi, cuprins de 
furie, se năpusti asupra lui Connors servindu-se de armă 
ca de o măciucă. 

Ad reuşi să-l prindă de mâna în care avea arma şi 
se  rostogoli pe pat împreună cu adversarul lui. 
Revolverul se descărcă, împuşcătura fiind înăbuşită de 
cele două corpuri. Grăsanul deveni deodată flasc. 
Connors sări în picioare, lac de transpiraţie. Sângele 


înroşea maioul alb al lui Esteban. Generalul zăcea pe 
spate cu gura deschisă. După aprecierea lui Connors, 
grăsanul era mort. 

— Bine! şopti Eleana. 

— Nu, nu e chiar atât de bine, o corectă Connors. 

Pe meleagurile acelea legile erau expeditive şi 
nimeni nu ţinea cont de formalităţi. Te puneau la zid şi te 
împuşcau pentru greşeli mult mai neînsemnate decât 
asasinarea unui generale. 

Connors merse în vârful picioarelor până la uşa 
care dădea în culoar şi privi afară. Nimeni nu părea să fi 
auzit împuşcătura. Se întoarse şi întrebă: 

— l-ai spus că te duci la Uruapan? 

Eleana scutură din cap. 

— Atunci strângeţi lucrurile. Niciunul dintre noi nu- 
şi poate permite luxul de a se afla aici când va fi găsit. 

Eleana fu gata în mai puţin de cinci minute. Şi ea 
îşi făcuse valizele din timp. 

Cu mâinile umede de sudoare, Connors încuie uşa 
în urma lor. Putea să fie o chestie de minute! Poate de 
ore! Poate că nu-i vor găsi cadavrul decât dimineaţă! 

În timp ce Eleana achita nota de plată, Connors îi 
zise recepţionerului cu subînţeles: 

— Generalul e obosit! Nu vrea să-l deranjeze 
nimeni până mâine dimineaţă. Comprendo? 

Recepţionerul o sorbea din ochi pe Eleana. 

— Si, señor. 

Connors duse bagajele tinerei la maşină. Apoi îl 
întrebă pe unul dintre şoferii taxiurilor staționate lângă 
hotel cum se ajunge pe drumul spre Laredo. 

— Eşti chiar pe el, amigo! Dar stai cu spatele. 
Drept înainte în direcţia opusă! 

Maşina generalului era parcată în spatele taxiurilor 
iar şoferul dormea la volan. Connors îi ură să nu se 
trezească, viră scurt şi o porni spre nord. 

După hărţile rutiere pe care le studiase la atelier, 
Paseo de la Reforma se termina la drumul ce ducea spre 


Morelia, de unde ar fi putut s-o ia spre Uruapan. Nu că ar 
fi avut intenţia să se oprească. Nu era momentul. 
Deocamdată trebuia să se grăbească spre frontieră. Dar 
atunci când poliţia va bloca drumurile, existau mari 
şanse ca mai întâi şi mai întâi să blocheze calea 
principală Mexico-Laredo. 

După ce trecură de castelul de la Chapultepec, 
Eleana vorbi pentru prima oară de la plecarea din hotel. 

— Mulţumesc, Ad. Nu ştiu ce m-aş fi făcut dacă nu 
te-aş fi întâlnit. 

Connors râse amar. Omorâse un om pentru ea, şi 
ea îi mulțumea. Simţea reacţia abia acum, când pericolul 
trecuse. Clănţănea din dinţi de frig. Eleana porni sistemul 
de încălzire. 

— Ad, ce l-a făcut să creadă că sunt o femeie 
uşoară? 

— Tu l-ai făcut! Cine altcineva? 

Altă fată poate că ar fi protestat. Eleana însă nu. La 
douăzeci şi unu de ani, seducătoare cum era, tânăra mai 
avusese deja necazuri de acest fel. Dar nu în Mexic. De 
cealaltă parte a frontierei, la nord, cele două litere N-U 
însemnau: N-ai ce face! Şi la fiecare colţ de stradă exista 
un poliţist care îţi venea în ajutor. 

Căldura îi făcu bine lui Connors. Aerul nopţii era 
rece, dar în maşină era plăcut. 

Merseră aşa fără să scoată o vorbă până când 
ajunseră destul de departe de munte. Apoi el o întrebă 
ce făcea la Chicago. Ea îi răspunse că era învăţătoare, şi 
Connors remarcă pentru prima dată accentul tărăgănat 
al vocii sale. 

— Dar nu eşti din Chicago? 

— Nu, sunt din Blue Mound, statul Missouri. 

Connors aprinse două ţigări. 

— Ce-ar fi să-mi spui despre ce e vorba? Am intrat 
serios la apă pentru tine şi aş vrea să ştiu cum stau. Ce e 
povestea asta cu procurorul Sanchez? De ce trebuie să 
vorbeşti neapărat cu el? 


— Încerc să-mi regăsesc tatăl. Îmi trebuie ceva de 
la el. 

— Tatăl tău e acel Donald Hayes de care vorbeai? 

Accentul tărăgănat deveni şi mai perceptibil. 

— Da, el este. 

Connors conducea maşina, aruncând din când în 
când o privire în oglinda retrovizoare. 

— Şi ce este acest „ceva” pe care-l are el şi-ţi 
trebuie ţie? 

— Certificatul de căsătorie al mamei mele. 

— Certificatul de ce? 

— Certificatul de căsătorie al mamei mele. E o 
problemă foarte complicată şi nu ştiu de unde să încep. 
La toamnă urmează să mă mărit. Şi trebuie să dovedesc 
că el şi mama au fost întradevăr căsătoriţi. 

Farurile unei maşini care venea din faţă îi lumină 
un moment chipul. Vocea îi deveni mai aspră. 

— Cu alte cuvinte, continuă ea, am nevoie de 
dovada oficială că sunt fiica legitimă a lui Donald şi 
Céleste, astfel încât să nu mai existe nicio pată pe 
blazonul familiei Lautenbach dacă voi da naştere unui 
moştenitor. 

Connors se arătă tare mirat. 

— Vrei să spui că te vei căsători cu bătrânul 
miliardar Lautenbach, magnatul conservelor de carne? 

Eleana izbucni în râs. 

— Nu vorbi prosti! Bineînţeles că nu. Mă căsătoresc 
cu fiul lui, Allan. 

— Aşa da! zise Connors. 

În timp ce conducea, Connors încerca să-şi 
amintească puţinele date pe care le cunoştea despre 
moştenitorul averii Lautenbach. Tânărul Lautenbach 
avea patruzeci şi ceva de ani şi două pasiuni în viaţă: 
poneii şi dansatoarele, acele creaturi care constituiau 
foarte frecvent factorul activ ce ducea la ruperea 
logodnelor. Fără să poată spune pentru ce, Ad nu o 
vedea deloc pe Eleana căsătorită cu acest tip. 


— Îl iubeşti? întrebă el. 

— Dragostea nu are niciun amestec în treaba asta. 
Ce importanţă are dacă nu-l iubesc? N-am de gând să fiu 
învăţătoare toată viaţa. Probabil că e singura mea şansă 
de a mă mărita cu un sac de bani. 

Trase puternic din ţigară. Capătul incandescent îi 
coloră uşor trăsăturile. 

— Şi pe urmă, reluă ea suflând fumul, nu cred că-i 
pasă cine ştie ce dacă-l iubesc sau nu. In realitate, el şi 
tatăl lui nu vor decât o femelă tânără, sănătoasă şi dintr- 
o familie cinstită pentru a ameliora rasa celor din clanul 
Lautenbach. 

Connors începu să râdă. 

— Şi în felul ăsta îţi cer să-ţi dovedeşti legitimitatea 
naşterii? 

— Nu! Cel puţin deocamdată. Dar având în vedere 
suma de bani care e la mijloc şi scopul acestei căsătorii, 
îmi închipui că se va găsi un om al legii care să ridice 
această problemă mai înainte de a tăia tortul miresei, şi 
nu vreau să fiu luată pe nepregătite. lată de ce trebuie 
să mă întâlnesc neapărat cu procurorul Sanchez şi să-i 
cer să-mi mijlocească o convorbire cu tatăl meu. 

Connors nu înţelegea. 

— Da. Tata şi mama s-au despărţit când aveam 
patru ani. De fapt, el a plecat cu o mexicancă. Era 
dansatoare pe sârmă la un circ ai cărui proprietari erau 
la vremea aceea tata şi fratele lui. 

Connors era în continuare nelămurit. 

— Dar ce amestec are acest Sanchez în toată 
povestea asta? De ce organizează el întrevederea? 

— Pentru că nu cunosc adresa tatălui meu. lar 
procurorul Sanchez o cunoaşte. E avocatul tatălui meu 
de ani de zile. Prin el, la puţină vreme după plecarea lui, 
tata a început să-i trimită mamei cincizeci de dolari pe 
lună pentru mine. Lucrurile au mers aşa până acum trei 
ani, când am început să lucrez. 

Povestea era destul de tulburătoare şi Connors 


avea deja destule necazuri. 

— Nu cumva încerci să mă duci cu preşul? 

Eleana scutură din cap. 

— Nu, Ad. Deloc, crede-mă! Tot ce ţi-am spus e 
adevărat. Cu siguranţă că n-ai auzit niciodată de circul 
Hayes Brothers? 

— Nu. Niciodată. 

Eleana strivi ţigara în scrumieră. 

— Mama mea spune că merita să fie văzut. Mama 
era prima călăreaţă. 

— Adică se învârtea călare în jurul arenei? 

— Exact. Şi avea trei piste, şi patru elefanţi, şi tot 
felul de numere cu clovni şi multe altele. Trupa petrecea 
iarna la Blue Mound când m-am născut. Tata şi unchiul 
John câştigau o grămadă de bani. Dar tata a fost obligat 
să se ducă în California după un om de afaceri şi să 
ipotecheze circul pentru cincizeci de mii de dolari. Am 
citit scrisoarea în care îi spunea mamei mele că obținuse 
banii şi că se întorcea acasă... Şi într-adevăr s-a întors. A 
fost zărit de vreo cinci-şase oameni când s-a întors la 
Blue Mound. Dar ticălosul nu s-a dus să dea ochii nici cu 
mama, nici cu unchiul John. Şi-a luat mexicanca, au făcut 
valizele şi au fugit cu banii. 

— Şi cu circul ce s-a întâmplat? 

— Creditorul care avea ipoteca a luat circul. Vreme 
de doi ani mama n-a ştiut unde se ascundea tata. Pe 
urmă, cred că l-a mustrat puţin conştiinţa. Începând din 
momentul acela mama a primit scrisoarea şi cecul lunar 
prin procurorul Sanchez. 

Connors aruncă o privire în oglinda retrovizoare. 

— Presupun că mama ta a divorţat? 

— De multă vreme. 

— Şi ai venit aici după certificatul ei de căsătorie? 

— Da. 

— De ce n-ai trimis mai degrabă o scrisoare? 

— Am scris de vreo zece ori. Procurorul Sanchez 
mi-a răspuns de fiecare dată că se va ocupa de problemă 


împreună cu señor Hayes. Pe urmă aşteptam degeaba. 

— Inţeleg. Mañana, nu-i aşa? 

Deşi era încă sub efectul tensiunii, căldura şi 
mişcarea maşinii începuseră s-o adoarmă pe Eleana. Se 
ghemui pe fotoliu, îşi aşeză picioarele sub ea şi îşi sprijini 
obrazul stâng de spetează. 

— Mañana, da. Pe naiba! A continuat în felul ăsta 
luni în şir. 

— Atunci de ce nu v-aţi adresat stării civile din 
oraşul în care s-a căsătorit mama ta, ca să vă trimită o 
copie? 

Eleana închise ochii. 

— Mama sosise din Franţa numai de două luni când 
s-a măritat. Nu-şi mai aminteşte decât că s-au căsătorit 
într-un orăşel din Middle West şi că pentru a ajunge acolo 
a trebuit să meargă toată noaptea cu maşina! 

— l-ai scris tatălui tău ca să-l anunţi că te 
căsătoreşti? 

— Da... da... 

— Şi n-a cerut să fie invitat? 

— Nu... nu... Adică, cum să-ţi spun... fata cu care a 
plecat era deja măritată. 

— Şi ce dacă? După atâţia ani! 

Eleana deschise ochii. 

— Dar n-ai înţeles, Ad. Tata nu se poate întoarce în 
Statele Unite. L-a omorât pe bărbatul individei în noaptea 
în care au fugit. De asta face totul prin intermediul lui 
Sanchez. 

Işi aşeză mâna pe braţul lui. 

— Mi-e frică, Ad. Crezi că generalul Esteban a 
murit? 

— Tare mi-e teamă. 

Vocea lui suna sinistru. 

— Ce ne facem dacă ne prind? 

Connors îi răspunse pe şleau: 

— Nu ştiu ce-ţi vor face ţie. Eu însă sunt bun de 
spânzurătoare. 


CAPITOLUL 3 


Morelia nu ducea lipsă de hoteluri şi restaurante 
pentru turişti. Connors alese însă, înadins, un hotel- 
restaurant mai modest, frecventat mai ales de negustorii 
locali. În cazul în care poliţia n-ar fi înghiţit momeala cu 
falsa plecare spre Laredo, era mai bine să nu se arate în 
locurile unde ar fi fost căutaţi în primul rând. 

În timp ce Eleana îşi aranja puţin toaleta, Connors 
făcu plinul la maşină, verifică uleiul, cauciucurile şi 
bateria. Apoi comandă dejunul pentru amândoi. 

Când se instală în faţa lui, Eleana părea apărută 
dintr-o fotografie publicitară. Schimbase ţinuta de 
călătorie cu un taior care îi venea de minune. Puştoaica 
ştia să se îmbrace şi avea şi cu ce! 

Connors se strâmbă amuzat. 

— Mi-e greu să mi te închipui învăţătoare. 

O durea spatele din cauza dormitului în maşină. Se 
vedea clar că nervii începeau s-o lase. Ceru o ceaşcă cu 
cafea. 

— Ce-ai cu învăţătoarele? 

Işi scoase ochelarii din geantă şi consultă meniul 
pătat de grăsime. 

— Oh, nimic! răspunse Connors. Am dat comanda 
pentru amândoi, adăugă el. 

Ea îşi puse ochelarii înapoi în geantă. 

— Ah! Înţeleg! Şi toate astea pentru serviciul şi 
cheltuielile tale. 

Tonul era şi mai dezagreabil decât remarca. 

Connors îşi împinse scaunul în spate şi se ridică. 

— Să te ia dracu'! 

leşi, urcă în maşină şi o porni spre centrul oraşului. 
Ea va crede că i-a furat maşina şi dorea tare mult să fie 
aşa. Totuşi, când se întoarse la restaurant, Eleana era tot 
la masă, ocupată să toarne un sos verde peste ouăle din 


farfurie. 

Eleana nu-i lăsă timp să deschidă gura. 

— Scuză-mă, Ad! Te rog să mă crezi că nu aveam 
deloc intenţia să te jignesc. 

Fără să-şi părăsească aerul plin de demnitate, 
Connors scoase un teanc de bani primiţi în schimbul 
ceasului. Părea să fie o sumă mare. In realitate nu erau 
însă decât treizeci şi doi de pesos, şi pentru ei fusese 
nevoit să renunţe definitiv la ceas. 

Eleana îl întrebă de unde făcuse rost de bani. 

EI îi răspunse cu răceală. 

— Am făcut ceea ce urma să fac când te-am 
întâlnit. Mi-am vândut ceasul. De acum înainte fiecare 
plăteşte pentru el. 

De data asta, zâmbetul ei nu era jignitor, ci 
maliţios. 

— Foarte bine, zise ea. 

Apoi întinse mâna spre el cu palma în sus. 

— Atunci, dacă n-ai nimic împotrivă, domnule, 
înapoiază-mi cei două sute patruzeci şi cinci de pesos pe 
care i-ai sustras generalului ca să-mi pot plăti factura. 

Connors băgă mâna în buzunarul stâng al hainei şi 
scoase un teanc de bani de care uitase complet. Chestia 
asta nu avea nimic hazliu, dar amândoi izbucniră într-un 
râs irezistibil. Chelneriţa indiană se uită la ei ca la nişte 
ţicniţi. Începând din acel moment se înţeleseră foarte 
bine... 

Reveniră la maşină. Connors ar fi vrut să se 
îndrepte direct spre Guadalajara. Dar Eleana îi atrase 
atenţia, pe bună dreptate, că în cazul în care Esteban 
murise şi erau căutaţi de poliţie, atunci alarma se va da 
în oraşele mari înaintea celor mici, iar la Uruapan ar fi 
fost mai în siguranţă decât oriunde în altă parte. 

Connors încuviinţă. 

— Fie, mergem la Uruapan. Poate că totuşi nu l-am 
omorât pe grăsan! 

Pe drum, Eleana vorbea întruna. 


Connors află că la puţină vreme după ce fuseseră 
părăsite, Eleana şi mama ei se mutaseră la Chicago şi 
rămăseseră să trăiască acolo. 

— Cu excepţia vacanţelor. Vara ne întorceam la 
Blue Mound şi locuiam la unchiul John. Unchiul John s-a 
purtat tare frumos cu noi după plecarea tatălui meu. 
Cunoşti Chicago, Ad? 

— Cum să nu! Mi-am petrecut acolo cinci ani din 
viaţă! 

— Scriind romane polițiste? 

Connors se strâmbă. 

— Nu. Compuneam scheciuri publicitare pentru 
umplerea intervalelor dintre două reclame despre modul 
cum să-ţi speli chiloţii şi cu ce săpun, şi „Alungaţi mirosul 
urât ascultând emisiunea Viața lui Gertie s-a schimbat 
total, şi nu uitaţi să trimiteţi o dată cu scrisoarea 
douăzeci şi cinci de cenți şi ultima pilulă folosită pentru a 
primi o sticlă autentică de Pasiune pentru a vă parfuma 
subsuorile la fel ca cele mai încântătoare staruri de la 
Hollywood”. 

Eleana se strâmbă de râs. 

— Mama ascultă chestiile astea toată ziua. Nu ştiu 
cum nu se satură oamenii de ele. 

— A venit o zi în care eu m-am săturat. 

— Dar se câştiga bine? 

Connors aprinse două ţigări. 

— Timp de cinci ani, am primit în medie opt sute 
de dolari pe săptămână. 

— Şi ai renunţat? 

— Din păcate! 

— Şi acum eşti lefter? 

— Nu sunt lefter. Am o sută treizeci şi doi de pesos. 
Şi o slujbă bună. Şi viitor. 

Se uită la ea cu coada ochiului. Probabil că avea 
sânge slav în vine. Sub pomeţii înalţi, obrajii i se 
adânceau uşor. Buzele cărnoase erau bine conturate. Din 
când în când îşi trecea mâna peste sâni de parcă ar fi 


durut-o. Eleana îi surprinse privirea şi el se uită în altă 
parte. 

— Eşti cam încrezut! 

Pulsul lui Connors bătu mai tare. O catalogase 
imediat. Nu era nicio ingenuă, nicio femeie uşoară. Făcea 
ce-i plăcea şi cu cine voia, dar numai în formele şi 
împrejurările potrivite afinităţilor instinctive ale unei lady. 
Dacă generalul Esteban s-ar fi purtat ca un gentleman, ar 
fi avut şanse serioase să obţină ce dorea. 

Uruapan nu era decât un orăşel ca multe altele. 
Găseai aici nelipsita p/aza şi o grădină publică frumoasă 
traversată de râu. Poliţiştii locali erau la postul lor dar 
niciunul nu le acordă vreo atenţie. 

Connors se simţea mai bine. Până la urmă, poate 
că doar îl rănise pe Esteban, iar generalul tăcea chitic ca 
să nu-şi piardă reputaţia. 

Procurorul Sanchez nu se afla în niciunul din marile 
hoteluri, dar secretara lui nu minţise. Connors îi 
descoperi numele pe registrul de la More/as, un hotel mic 
la care trăgeau mai ales mexicanii înstăriți. 

Connors parcă maşina în spatele hotelului apoi, cu 
gândul tot la Esteban, se înscrise împreună cu Eleana 
sub numele de señor Schmidt şi señorita Braun, din Vera 
Cruz, şi ceru două camere cu sală de baie comună. 

Cele două camere erau mari, cu uşi din sticlă care 
dădeau spre o grădiniţă interioară plină de flori. Pentru a 
salva aparențele, Connors îi ceru hamalului să ducă 
valizele în cea de a doua cameră. Apoi, după ce 
rămaseră singuri, o luă pe Eleana în braţe. Ea îi răspunse 
cu ardoare la sărut. Numai că se gândea mai întâi la 
lucrurile serioase. 

— Nu acum, Ad, te rog. Am venit să-l întâlnesc pe 
procurorul Sanchez. 

— La dracu' cu procurorul Sanchez! 

Ea scutură din cap. 

— Poate mai târziu, Ad. Nu mai înainte de a sta de 
vorbă cu el. 


Se întoarse în braţele lui, dar înflăcărarea 
dispăruse. Totuşi era al naibii de bine s-o poţi strânge în 
braţe! 

Eleana îi atinse uşor gura cu buzele şi îi zâmbi. 

— Imi placi! zise ea ciupindu-l de lobul urechii. 
Acum ar trebui să dormi câteva ceasuri. 

— Şi pe urmă? 

— Vom vedea. 

Connors o mai mângâie o dată apoi trecu în 
camera lui prin sala de baie. Ferestrele fuseseră 
deschise, dar aerul era încă greu şi mirosea a stătut. Îşi 
scoase haina şi cămaşa. Lăsă pe el numai slipul şi se 
întinse pe pat zicându-şi: „Am intrat într-o aventură 
grozavă!” 

O auzi pe Eleana sunând la recepţie şi cerând 
legătura cu procurorul Sanchez. Presupuse că omul legii 
avea camera la parter, ca şi ei, nu prea departe, căci 
soneria răsună un timp în una dintre camerele aflate de 
cealaltă parte a grădiniţei. Apoi soneria se opri şi Eleana 
zise: 

— La dracu'! 

Connors o întrebă ce se întâmplase. 

Ea îi strigă: 

— Sanchez nu răspunde. Tipul de la recepţie 
presupune că a plecat cu maşina să vadă El Monstruo. Ai 
chef să vezi un vulcan? 

— Nu, mersi. Am mai văzut. 

Prospeţimea şi calmul grădiniţei umbroase invada 
camera. Patul era bun. Connors simţi o adiere uşoară 
mângâindu-i părul de pe piept. Orice sentiment de grabă 
dispăruse. Frontiera era încă departe. Aprinse o ţigară şi 
ascultă zgomotele înăbuşite care veneau din camera 
Eleanei. 

Fără motiv, fără ca asta să aibă vreo legătură cu 
generalul Esteban, Connors se simţi deodată trist şi 
deprimat. Poate pentru că la treizeci şi cinci de ani încă 
nu ajunsese la nimic pozitiv în niciun domeniu. La vârsta 


lui, alţii aveau un cămin, o familie, o meserie, ceva! Avea 
sentimentul că la un moment dat, undeva, ratase ocazia. 
Alergase după o himeră, risipindu-şi viaţa de parcă ar fi 
fost bani. 

Auzi alături zgomotul unor papuci pe pardoseală. 
Eleana închise uşa care despărţea camera lui Connors de 
sala de baie şi trase zăvorul. După câteva minute, 
Connors auzi apa curgând, precum şi o mulţime de mici 
zgomote intime, discrete şi provocatoare ale unei femei 
care îşi face toaleta, pregătindu-se să meargă la 
cumpărături, să asiste la o reuniune la un club feminin 
sau să-şi ofere corpul frumos. 

Imaginaţia lui Connors se amuza fără să se 
aprindă. Zgomotul apei continua netulburat. Închise 
ochii. Nu intenţiona să doarmă. Totuşi aţipi. 

Când se trezi, în cameră era întuneric şi se făcuse 
răcoare. Apa nu se mai auzea. Uşa dintre camere era 
deschisă. Se sculă şi se uită în baie. Un prosop uitat 
zăcea într-o băltoacă de apă. In aer stăruia parfumul 
sărurilor de baie. Patul Eleanei păstrase forma corpului, 
dar tânăra nu mai era în încăpere. 

Connors se întoarse în camera de baie 
încruntându-se. Atunci zări cele câteva cuvinte lăsate de 
Eleana şi se linişti. Fata scrisese cu ruj de buze pe burta 
lui goală. Vai, sărmane Don Juan! Mă întorc la cinci. |n loc 
de semnătură desenase o inimă ruptă care sângera cu 
picături mari de ruj de buze. 

Connors zâmbi destins. 

„Ce diavoliţă! Ce diavoliţă adorabilă!” 

Scotoci prin valiză după halatul de casă. Apoi se 
răzgândi, se îmbrăcă şi ieşi. 

Piaţa de flori era la doi paşi. Cumpără cu doi pesos 
un buchet mare de gladiole; apoi luă un litru de rom şi 
câteva sticle de coca-cola. 

Trecu prin faţa prăvăliei unui japonez care vindea 
suveniruri. Văzu un rebozo în vitrină şi intră imediat. 
Astfel de lucruri erau în general din bumbac lucrat 


grosolan. Acest rebozo era însă din mătase neagră 
brodată cu flori mari albe. Japonezul ceru la început 
optzeci şi cinci de pesos. Connors îi răspunse cu 
tradiționalul esta muchos al turiştilor şi îl făcu să coboare 
preţul la şaptezeci şi cinci. Apoi i se adresă în spaniolă. 
Japonezul se strâmbă şi cobori la şaizeci. Şi astfel 
cumpără Ad şalul pentru iubita lui. 

Se întoarse la hotel şi-i ceru cameristei indiene să-i 
aducă vaze pentru flori, în timp ce el întindea şalul de 
mătase pe pat. Camera arăta cu totul altfel. Gheaţă era 
însă mai greu de procurat. Nu insistă, puse sticlele de 
coca-cola în chiuvetă şi lăsă apa să curgă. 

O auzi pe Eleana mai înainte de a o vedea. Dar nu 
era nici în camera ei, nici pe culoar. Se afla în grădină şi 
îl chema cu o voce stăruitoare. 

Connors deschise uşa dinspre grădină. 

Afară era acum aproape întuneric. Lumina camerei 
cădea asupra Eleanei. Fata purta acelaşi taior. Avea 
braţele pline de pachete. Ba chiar îşi cumpărase un 
sombrero pe care şi-l agăţase de braţ. Se debarasă de 
pachete şi îi zise cu o voce neliniştită: 

— O fi bolnav sau ce-o fi având? Am stat şi m-am 
uitat pe geam o bucată bună de vreme. Nici măcar n-a 
mişcat. 

— Cine n-a mişcat? 

Eleana aşeză pălăria pe scaun. 

— Sanchez. Am aflat de la recepţie numărul 
camerei şi m-am dus să arunc o privire pe fereastră. 

Arătă cu mâna spre cealaltă parte a grădinii. 
Connors nu ştia ce să spună. 

— Şi e acolo, continuă ea, întins pe pat, dar nu 
răspunde la telefon. 

Traversară împreună grădina. Deşi vizibilitatea se 
redusese mult din cauza întunericului, Connors reuşi să 
zărească silueta unui bărbat întins pe patul din camera 
arătată de ea. 

— Eşti sigură că asta e camera procurorului 


Sanchez? 

— Sunt sigură. 

Connors intră pe uşa de sticlă. Bărbatul de pe pat 
era înalt şi destul de bine făcut. Era într-adevăr Caesare 
A. Sanchez. Cel puţin ăsta era numele ce se putea citi în 
partea de sus a scrisorilor care ieşeau din valiza 
întredeschisă aşezată pe comodă. Dar nu era bolnav. Era 
mort. Încă mai avea înfipt în piept cuțitul care îi luase 
viaţa. 

Eleana intră după Connors în cameră. 

— Ce are, Ad? 

Connors îi spuse adevărul. 

— E mort. 

Atinse corpul cu dosul palmei. Cadavrul nu se 
răcise încă. 

— De puţină vreme, preciză el. 

— Oh, Dumnezeule! exclamă Eleana. 

Connors cercetă camera. Patul era desfăcut şi în 
dezordine. Un scaun şi coşul de gunoi fuseseră 
răsturnate. Dar astea erau singurele indicii care ar fi 
dovedit că victima se luptase pentru a-şi apăra viaţa. 

Părul lui Sanchez era pieptănat cu grijă iar hainele 
erau în ordine. Asta părea să indice că îl cunoştea bine 
pe asasin şi nu se temuse de el. ` 

O lucire metalică atrase privirea lui Connors. In 
povestirile lui polițiste folosise de zeci de ori chestia asta. 
Dar n-ar fi crezut că se poate întâmpla şi în realitate. 
Căzând pe spate în pat, Sanchez făcuse probabil un efort 
suprem pentru a se agăța de ceva, şi încă mai strângea 
între degete un lanţ de ceas din aur de care atârna un 
breloc în formă de inimă. Connors aprinse un chibrit şi 
zări inițiala D gravată pe o parte. 

Mai înainte de a fi putut s-o împiedice, Eleana se 
aplecă peste umărul lui şi deschise cu unghia 
medalionul. Capacul se desfăcu lăsând să se vadă 
fotografia unei femei tinere şi surâzătoare. 

Mâna tinerei începu să tremure atât de tare încât 


scăpă medalionul care se legănă la capătul lanţului. La 
ultimele sclipiri ale chibritului, Connors putu să citească 
inițiala H de pe cealaltă faţă. 

— O cunoşti pe această femeie? 

Eleana înghiţi cu greu înainte de a răspunde. 

— E fotografia mamei mele când avea vârsta mea. 

Picioarele îi tremurau îngrijorător. 

Connors se ridică şi o cuprinse cu braţul de după 
mijloc. Ştia la ce se gândea. D.H. - Donald Hayes. 

Connors o susţinu bine şi o scoase în grădină. 

Un negustor mexican pântecos îşi fuma ultimul 
trabuc înainte de cină. Omul scoase trabucul din gură şi 
se înclină curtenitor. 

— Buenas tardes, señor, señora. 

Connors răspunse la salut. 

— Buenas tardes, señor. 

Intră în cameră, o ajută pe Eleana să se aşeze pe 
pat şi închise uşile de sticlă. Fata era albă la față ca 
florile şalului. 

Connors desfăcu sticla de rom, turnă într-un pahar 
şi i-l întinse. 

Eleana scutură din cap. 

— Nu, mulţumesc. 

Connors goli paharul, apoi trase o duşcă bună din 
sticlă. Simţea nevoia. Îşi simţea picioarele la fel de 
slăbite ca ale ei. Ştia prea bine ce putea să se întâmple. 
De partea cealaltă a grădinii murise un om. lar ei 
întrebaseră dacă se afla acolo. Acum aveau în cârcă doi 
morţi. 


CAPITOLUL 4 


Noaptea învăluia treptat grădina, făcând să dispară 
aproape şi trunchiurile copacilor. Mireasma florilor 
devenea apăsătoare. 

Eleana se mai linişti puţin şi îl întrebă pe Connors 
dacă nu credea că e mai bine să anunţe poliţiei macabra 
lor descoperire. 

— Păi da! răspunse el. Şi imediat îşi vor da seama 
că eu sunt tipul căutat pentru asasinarea lui Esteban. 
Mersi frumos! Nu-ţi fie teamă. Imediat ce se va descoperi 
cadavrul, poliţia va veni ea singură să ne caute. Primul 
lucrul pe care l-am făcut când am intrat aici a fost să 
întrebăm de Sanchez. 

Eleana nu-şi putu reţine o înjurătură. Connors se 
limită să dea din umeri. Apoi îşi şterse sudoarea rece de 
pe frunte. 

— Mă voi izbi iar de un zid. lar după poliţie vor veni 
ziariştii. Ce-ai să le spui? 

Eleana îi aruncă o privire răutăcioasă. 

— La urma urmelor, tu m-ai băgat în situaţia asta! 

— Eu n-am vrut decât un drum gratuit până la 
frontieră. 

— Crezi că tatăl meu a făcut-o? 

Connors îşi aprinse o ţigară. 

— Habar n-am. Medalionul cu fotografia mamei 
tale ar sugera că el e asasinul. 

— Dar pentru care motiv? 

— Motive? Găseşti cu duiumul! Poate că Sanchez 
ştia ceva ce tatăl tău nu voia să afli cu niciun preţ. Și 
atunci a trebuit să-l împiedice să-ţi spună. Mi-ai spus că 
tatăl tău e învinuit de asasinat în Statele Unite. Asta e un 
motiv suficient ca să dorească să nu-i fie dezvăluite 
identitatea şi locul unde se ascunde. 

Eleana se resemnă. 


— Te rog, Ad, dă-mi ceva să beau. 

Connors amestecă cola cu rom, încercând să 
judece la rece situaţia. 

În camera lui Sanchez era întuneric. Dacă nu avea 
întâlnire chiar în acea seară cu acel vechi prieten despre 
care le vorbise secretara lui, existau puţine şanse ca 
mortul să fie descoperit mai înainte de dimineaţa 
următoare. În momentul acela ei puteau să fie departe. 

— Câţi kilometri mai avem până la Guadalajara? 
întrebă Eleana. 

Connors luă harta rutieră de pe comodă. 

— Trei sute cincizeci de kilometri. Şase sute 
nouăzeci de la Guadalajara până la El Mante şi cinci sute 
de la El Mante până la Laredo. Dar dacă vom fugi, după 
ce va fi descoperit cadavrul lui Sanchez, toată poliţia 
până la ultimul caraliu local va căuta o maşină Ford, de 
culoare cenuşie, înmatriculată în Illinois. 

— Vrei să spui că poliţia va crede că noi l-am 
lichidat pe Sanchez? 

— Poliţiştii mexicani sunt şi ei ca toţi poliţiştii, zise 
Connors. Ţin să-şi păstreze slujba. Vor trece imediat la 
acţiune pentru prinderea vinovatului. Poate că asasinul e 
tatăl tău; poate că e altcineva. Dacă poliţia din Uruapan 
descoperă vinovatul şi-l arestează, atunci e perfect! Dacă 
nu, vor face în aşa fel încât să pună totul în cârca cuiva 
care ar fi putut să făptuiască crima. Dacă plecăm, vom fi 
suspecti. 

Dădu din umeri apoi continuă: 

— Pe de altă parte, s-ar putea foarte bine ca să fim 
deja căutați de poliție. 

Eleana îşi muşcă buza de jos. 

— Atunci, fie că plecăm, fie că rămânem, totuna e? 

— Totuna. 

Eleana ceru din nou de băut. 

— Şi o ţigară, te rog. 

Connors îi dădu să bea, dar pachetul de ţigări era 
gol. 


— Stai aici. Mă duc să cumpăr, îi zise el. 

Ea îl prinse de braţ. 

— Să nu stai mult, Ad, te rog. 

Se temea pentru el. Connors îi fu recunoscător. Se 
aplecă s-o sărute. 

— Îmi placi! îi zise el. 

— Şi tu îmi placi, Ad, îi răspunse ea. 

La hotel nu aveau ţigări, dar la câteva case mai 
departe, pe aceeaşi stradă, se afla o cantina. Connors 
cumpără ţigări şi se opri la intrarea în hotel pentru a-şi 
aprinde una. 

Cadillac-ul negru parcat în faţă i se păru cunoscut, 
ca de altfel şi mutra şoferului. În timp ce Connors se uita 
aprinzându-şi ţigara, din maşină cobori generalul 
Esteban. Până la urmă nu-l omorâse! Când îl părăsise, 
Esteban nu era mort, ci doar leşinat. Fusese doar uşor 
rănit. 

În urma lui Esteban veneau doi zdrahoni. Toţi 
aveau acelaşi aer pe toată suprafaţa globului: poliţişti în 
civil! Unul dintre ei se îndreptă spre hotel. Connors simţi 
sudoarea curgându-i pe şira spinării. Părăsi cadrul uşii 
prea luminat şi se sprijini cu spatele de zidul de chirpici 
de pe una din laturile intrării. 

Esteban pornise pe urmele lor şi îi găsise. Salvarea 
reputației i se păruse mai puţin importantă decât 
răzbunarea. Dar cum de-i găsise? Connors îşi aminti de 
factură. Vorbise despre Uruapan cu mecanicul în timp ce 
acesta repara maşina fetei. 

Connors stinse ţigara de teamă ca lucirea ei să nu 
atragă atenţia asupra sa. Il durea spatele. Simţea cârcei 
în pulpele picioarelor. 

Nu ştia de ce-l acuza Esteban. Cu siguranţă că de 
tentativă de omor. Acum nu mai avea importanţă. 
Generalul avea un atu mult mai bun: un procuror mort. 

Polițistul îmbrăcat în civil ieşi din hotel rânjind. Se 
întoarse la colegul lui şi la Esteban şi în curând siluetele 
lor dispărură în noapte. Connors profită ca să se 


strecoare în grădina cufundată în întuneric. 

Eleana stătea tot pe pat şi învârtea nervoasă 
paharul între degete. Ridică imediat capul când Connors 
apăru în uşă. 

— Esteban e afară, la vedere, îi zise Connors. A 
sosit adineauri cu maşina, însoţit de doi inspectori. A 
verificat şi a aflat că suntem aici. 

Îşi îmbrăcă haina apoi continuă: 

— Eu o şterg. Tu ai face mai bine să rămâi. La mine 
e viaţa mea în joc. Tu n-ai de ce te teme decât de 
avansurile lui Esteban. 

— Vin cu tine, zise Eleana. 

Connors nu avea timp de discuţii. Dintr-o clipă în 
alta se aştepta să vadă luminându-se camera din 
cealaltă parte a grădinii. Mai mult ca sigur că detectivii 
se vor duce la Sanchez ca să vadă ce treabă avea cu el 
Eleana. 

Connors smulse cu un gest brusc şalul de pe pat. 

— Atunci, haide! 

— Dar valizele? 

— Trebuie să le lăsăm. Şi să-ţi intre în cap că nu 
ştiu nici încotro şi nici unde vom merge. Poate că ai face 
mai bine să rămâi. 

Eleana îşi luă geanta, îşi puse rebozo pe cap şi pe 
umeri, de parcă totdeauna ar fi purtat şal, şi ieşiră în 
grădină. 

Ultima fereastră de pe partea lor dădea spre holul 
hotelului, îi puteau zări pe generalul Esteban şi pe cei doi 
detectivi stând de vorbă cu omul de la recepţie. 

Connors strânsese mai tare braţul fetei şi o făcu să 
se oprească lângă un stejar uriaş, unde erau feriţi de 
valul de lumină galbenă răspândită de felinare şi de 
farurile maşinilor care treceau. 

Sprijinit de aripa Cadillacului, şoferul supraveghea 
poarta principală a hotelului cu revolverul în mână. 

Seara era călduţă. Pe aleea din faţă, ca în fiecare 
seară, grupuri de tinere se plimbau braţ la braţ râzând, 


sub privirile pline de admiraţie ale băieţilor. Connors 
aşteptă ca trei fete deosebit de drăguţe să treacă în 
direcţia opusă celei în care dorea el să meargă. După 
cum sperase, şoferul le urmări cu privirea până la 
capătul aleii. 

— Acum e momentul! 

Se amestecară în mulţimea de pe alee. Sudoarea îi 
curgea în ochi şi muşchii spatelui i se contractau îÎ 
aşteptarea unui țipăt sau a unei Împuşcături. Se forţă s 
încetinească pasul. 

Până acum totul mersese bine. leşiseră din hotel. 

Atunci îşi dădu seama că Eleana plângea. Lacrimile 
ei ar fi putut să atragă atenţia. li spuse să înceteze că 
altfel o va pălmui. Ea se opri din plâns şi întrebă: 

— Şi acum ce facem? 

— Voi încerca să recuperez maşina, răspunse 
Connors. 

Nu spera că va putea părăsi oraşul cu maşina. 
Dacă ar fi încercat, n-ar fi ajuns prea departe. Peste 
câteva minute avea să se pună în mişcare mecanismul 
polițienesc. Dar dacă putea să scoată Fordul din ghearele 
lor şi să-l pună la adăpost, asta i-ar fi putut arunca pe 
urmăritori pe o pistă falsă. 

Connors îi explică şi ei ce voia să încerce şi o lăsă 
pe o bancă din piaţă, sfătuind-o să nu se mişte de-acolo 
şi să nu vorbească cu nimeni. Apoi, dând ocol grupului de 
case, ajunse în spatele hotelului. Parcarea era cufundată 
în beznă şi tăcere, dar cadavrul lui Sanchez fusese 
descoperit. Lumina lanternelor dansa în grădina plină de 
voci emoţionate. 

Connors scoase maşina din parcare. Se opri ceva 
mai departe, pe o străduţă întunecoasă, ca să se 
gândească la a doua parte a planului. 

La câţiva metri de locul în care se afla, în faţa unei 
clădiri în construcţie, se afla o maşină cu o placă a 
districtului federal. Connors luă un cleşte şi un patent din 
portbagajul Fordului şi demontă cele două plăci. Puse 


n 
ă 


placa mexicană la Ford şi o ascunse pe cea din Illinois 
sub un morman de scândurele. 

Apoi urcă în maşină şi plecă în căutarea prăvăliei 
unui telal. Connors găsi la preţul de douăzeci şi opt de 
pesos un costum aşa cum dorea. Era uzat şi de o 
curăţenie îndoielnică, dar părea să fie pe măsura lui. Mai 
dădu încă opt pesos pe o pălărie neagră cu boruri mari. 
Pentru Eleana cumpără o fustă neagră şi largă şi o bluză 
albă încreţită, cu decolteu mare. Dar trebuia să se 
mulţumească cu pantofii pe care-i avea pentru că nu ştia 
ce număr poartă. 

Făcu un pachet cu toate aceste cumpărături şi se 
întoarse la banca unde îl aştepta Eleana. Fata urcă lângă 
el mai înainte ca maşina să oprească. Connors îi puse 
pachetul cu haine pe genunchi. 

— Am să duc maşina într-un loc mai ferit unde să 
ne îmbrăcăm boarfele. Din acest moment suntem 
mexicani. Eu voi vorbi când va fi necesar. Şi fără discuţii! 

— Nu discut. 

Vorbea cu dificultate, de parcă cuvintele i s-ar fi 
blocat în gât. 

Connors opri maşina într-un colţ pustiu, se 
dezbrăcă de haine şi îşi puse pe el costumul negru. Noile 
lui haine miroseau urât şi erau deformate la genunchi şi 
la coate. Dar în general nu-i veneau prea rău. Cu unghiile 
lui destul de murdare, Connors putea foarte bine să 
treacă drept unul dintre acei conţopişti care umpleau 
toate locurile publice din Mexic. 

Eleana reuşi să se debaraseze de taiorul ei elegant. 
Tensiunea nervoasă începea să scadă. 

— Dacă m-ar vedea acum elevii mei! 

Connors ar fi vrut s-o poată vedea mai bine. Se 
apropie de ea s-o sărute. 

Ea se lăsă în braţele lui şi-l întrebă: 

— De data asta chiar nu-ţi mai e somn? 

Connors se retrase în colţul banchetei. Apoi, după 
ce se îmbrăcă şi Eleana, reveniră în oraş. 


Pentru a ajunge la staţia de autocar trebuia să 
treacă prin faţa hotelului Morales. În spatele Cadillacului 
staţionau acum două maşini ale poliţiei locale. Connors 
conduse maşina până la staţia de autocar. 

— Şi acum? întrebă Eleana. 

— Vom încerca să plecăm cu autocarul, îi răspunse 
el. 

Satisfăcut de propria lui ţinută, Ad o verifică şi pe a 
ei la lumina unui felinar. Hainele acelea cenuşii făcuseră 
să dispară învăţătoarea şi turista. Şalul îi scotea în 
evidenţă culoarea verde a ochilor. Fusta largă era destul 
de scurtă pentru a-i pune în valoare picioarele. lar 
decolteul bluzei lăsa să se vadă destul cât să atragă 
asupra sânilor privirile bărbaţilor şi în acelaşi timp să-i şi 
împiedice să remarce culoarea albă a pielii. 

Connors o sfătui să-şi dea cu mai mult ruj pe buze, 
ca să aibă un aer mai obraznic. 

Ad constată că rămăsese la fel de drăguță, dar 
buzele exagerat de rujate o făceau să semene cu 
prostituatele postate în staţia de autocar în aşteptarea 
unui client. 

Orarul indica o plecare spre Guadalajara peste 
cincisprezece minute. Autocarul aştepta la peron. 

Connors luă două bilete şi o instală pe Eleana în 
maşina încă neluminată. Trebuia să-i ţină un loc, dar să 
nu vorbească cu nimeni. 

— Mi-e frică, mărturisi ea. 

Connors înghiţi de câteva ori de parcă ar fi avut un 
nod în gât. 

— E ciudat, dar şi eu m-am simţit mai în largul meu 
în alte ocazii. 

Se întoarse la Ford, scoase două bujii, le sparse 
porţelanul şi le puse la loc. Motorul începu să dea rateuri 
şi abia ajunse la atelierul pe care îl remarcase la capătul 
străzii. După ce intră pe uşa atelierului, Fordul fu cuprins 
de un tremur impresionant, apoi amuţi definitiv. 

Singurul mecanic de serviciu nu păru prea încântat 


că-l vede. Era sâmbătă seara. Dumnezeu îi era martor că 
tocmai se pregătea să închidă când a intrat Connors. Nu 
se putea ocupa de maşină până luni, poate chiar până 
marţi dimineaţa. 

Connors îi spuse că nu era grăbit. Asta rezolva 
problema maşinii. Vor trece câteva zile, poate chiar o 
săptămână, până când poliţia se va gândi să caute în 
atelierele şi garajele locale Fordul care nu-şi va face 
apariţia la niciun punct de control. 

Connors ajunse la autocar cu cinci minute înainte 
de plecare. Maşina era plină de femei, copii, beţivi şi 
indieni care aduceau de la piaţă găinile vii, fructele şi 
pepenii nevânduţi. Eleana îi ţinuse un loc, dar era ultimul 
liber. Avusese necazuri cu doi beţivi ce făceau la adresa 
ei remarci pe care, din fericire, ea nu le putea înţelege. 

Autocarul întârzie peste ora plecării cinci, apoi zece 
minute. Connors începu să transpire. Se întreba dacă nu 
cumva îi subestimase pe cei doi poliţişti veniţi de la 
Mexico împreună cu Esteban. Dacă dăduseră ordin să fie 
oprită circulaţia tuturor vehiculelor care voiau să iasă din 
Urapan? 

În maşină se înghesuiau din ce în ce mai mulţi 
călători. Apoi şoferul apăru nu se ştie de unde, trânti uşa 
în nasul altor călători care voiau să urce şi porni atât de 
brusc încât toţi pasagerii s-ar fi răsturnat pe jos dacă n-ar 
fi fost atât de înghesuiți. 

Eleana îşi crispă degetele pe mâna lui Connors. Ad 
îşi trecu braţul pe după umerii ei. Inainte de a ieşi din 
Uruapan, maşinile poliţiei depăşiră de două ori autocarul 
cu sirenele date la refuz. 

La cincisprezece mile de oraş, în locul unde drumul 
principal se intersecta cu şoseaua nouă care duce spre 
vulcanul Paricutin, staţiona o altă maşină a poliţiei. Dar 
poliţiştii se limitară să se uite cum trec. Ei aşteptau un 
Ford de culoare cenuşie, înmatriculat în Illinois. 

Timpul trecea. Din când în când, autocarul se 
oprea într-un loc întunecos - unde câţiva călători coborau 


lângă un grup de cabane abia vizibile - sau la o 
intersecţie pustie. 

În restul timpului, Connors trebuia s-o ţină strâns 
pe Eleana lângă el ca s-o ajute să stea pe scaun, căci 
hodoroaga se balansa în chip periculos la viraje şi cobora 
pantele cu mare viteză. 

Căldura din interior era sufocantă, iar autocarul 
mirosea a jeg, a pepeni prea copti şi a găini. Connors îşi 
scoase cămaşa şi slăbi nodul de la cravată. Eleana se 
descălţă şi îşi strânse picioarele sub ea. 

La un post izolat, lângă un pod, zăriră o santinelă 
înarmată cu o puşcă. Maşini mult mai rapide îi depăşiră 
de nenumărate ori. Connors speră că nu erau maşini de 
poliţie. 

Autocarul ajunse la Guadalajara la orele două 
dimineaţa. Un poliţist buhăit patrula pe aleea din faţa 
staţiei de autocar, dar nu le acordă nicio atenţie. Raza 
cercetărilor încă nu se extinsese atât de departe. Cu 
siguranţă că poliţia îi credea blocaţi în fundătura pe care 
o forma Uruapan. 

Amândoi erau înfometați. Lângă autogară găsiră o 
cafenea deschisă toată noaptea şi mâncară fără să 
scoată un cuvânt. 

Apoi Connors descoperi un hotel ieftin. De data 
asta nu mai era cazul să repete figura cu două camere şi 
sală de baie comună. Se înscriseră sub numele de señor 
şi senorita Gomez din Mexico. 

O indiancă cu trăsături blânde îi zise Eleanei 
„copilă frumoasă”, luă cei opt pesos pe care îi cerea şi le 
arătă camera. Ai fi zis că e o celulă. Pereţii erau albi. 
înăuntru era un pat, o măsuţă de toaletă şi un scaun. Un 
bec atârna de tavan. Firma luminoasă se afla chiar lângă 
fereastră. 

Indianca plecă. Connors stinse lumina şi ridică 
storul de la fereastră. Firma de neon le procura destulă 
lumină. 

Firma se stinse în momentul în care se întorcea 


spre Eleana. Ochii ei verzi străluceau ca ochii unei pisici. 
Apoi firma se reaprinse. Hainele Eleanei zăceau la 
picioare. Nu mai avea pe ea decât rujul de buze. 

Connors îşi auzi sângele pulsându-i la tâmple. 
Aproape că i se tăiase respiraţia şi trebui să facă un efort 
ca să-şi revină. 

Eleana îşi mângâie sânii. La fiecare aprindere a 
neonului,  sfârcurile tari apăreau printre degetele 
desfăcute. 

— Vino, îi zise ea cu o voce mângâietoare 
trăgându-l spre pat. 

Sub privirea ei hipnotizantă, Connors se dezbrăcă 
în treizeci de secunde şi se întinse lângă ea, cu pântecele 
chinuit de fierbinţeala dorinţei. Eleana se aplecă peste el 
şi Ad crezu că leşină simțind povara uşoară a corpului de 
femeie peste propriul lui corp. Parfumul trupului ei îl 
ameţea. 

Îşi înfipse mâna în părul ei negru şi, trăgând-o spre 
el, îi cuprinse gura într-o sărutare interminabilă. Ea 
răspunse acestei chemări sprijinindu-şi pubisul pe sexul 
palpitând al bărbatului. 

Connors îşi împreună mâinile în jurul taliei fine şi, 
ridicând-o, sărută pe rând sfârcurile întărite ale sânilor, 
înconjurate de aureole largi de un maroniu deschis. 

Eleana scoase un suspin nesfârşit şi se lăsă să 
alunece de-a lungul trupului său. 

Timpul se opri. 

Clopotele  începură să bată toate deodată. 
Dangătul lor interminabil îi chema pe credincioşi la 
biserică. 

Cu dorințele potolite, Eleana se odihnea satisfăcută 
în brațele lui Ad. 

— Îmi placi şi-acum, Ad. 

— Îmi placi şi-acum, Eleana, îi răspunse el. 

Consideraţia lui pentru Eleana crescuse în mod 


considerabil. 

Fără lacrimi, fără regrete, fără falsă pudoare. Ceea 
ce se făcuse, se făcuse, şi fusese minunat. 

Dar nu puteau să rămână acolo. Trebuia să meargă 
mai departe. Chiar în ziua acea. Un om pe nume Caesare 
A. Sanchez murise la Uruapan. Fiecare poliţist din Mexic 
era, sau urma să fie, în căutarea lor. Connors considera 
că cea mai bună soluţie pentru ei era să-şi continue 
drumul cu autocarul. Avionul sau trenul aveau avantajul 
rapidităţii. Dar puteau fi luaţi la întrebări. Şi mai aveau 
de trecut şi frontiera. 

O întrebă pe Eleana dacă avea ghidul rutier în 
geantă. Ea se ridică să-l ia împreună cu ochelarii. 

Înainte de a se întoarce în pat, Eleana se opri să 
privească pe fereastră. Nu era mare lucru de văzut. Doar 
spectacolul unui oraş mare, dimineaţa devreme, din 
preajma tuturor staţiilor de autocar: clădiri vechi, pubele 
şi maldăre de gunoaie. 

Eleana se aşeză pe marginea patului, îşi puse 
ochelarii şi vru să afle de ce râdea Ad. 

— De tine! răspunse el. Este pentru prima dată 
când mă aflu în aceeaşi cameră cu o învăţătoare care nu 
are pe ea decât o pereche de ochelari. 

Eleana se uită la el pe deasupra ochelarilor. 

— Nu-ţi place cum arăt? 

— Ba da! Cum nu se poate mai sexi. 

Ochii ei, surâzători o clipă, deveniră deodată 
serioşi. Puse ghidul pe pat, îşi scoase ochelarii, puse 
mâinile de o parte şi de alta a pieptului lui Ad şi se 
aplecă spre el. 

— Hai să schimbăm subiectul şi să vorbim serios. 
Ad, ce vom face acum? 

Trupul ei aflat atât de aproape îl excita pe Connors. 
încercă s-o mângâie, dar Eleana îi prinse mâna şi i-o 
aşeză din nou pe pat. 

Era îngrijorată. Şi avea motive întemeiate. Chiar 
dacă ar fi reuşit să treacă frontiera fără să fie arestaţi, 


tot ar fi avut o sumedenie de explicaţii de dat. 

— Tot mai ai de gând să te măriţi cu Lautenbach? o 
întrebă Connors. 

Regretă imediat că abordase acest subiect. 

— Da. 

Accentul tărăgănat se făcea din nou simţit. Eleana 
îi atinse uşor gura cu buzele, dar ochii ei deveniseră 
acum cenuşii. 

— Asta, scumpule, e pentru ultima dată. Nu regret 
deloc ce s-a petrecut între noi, dar asta nu mi se va mai 
întâmpla niciodată. 

— Cu nimeni? 

— Nu după căsătoria mea cu Allan. 

Connors luă ghidul de pe pat şi găsi drumurile 
principale numerotate. Se aflau mai aproape de Laredo 
sau de Brownsville decât de El Paso. Dar, din acelaşi 
motiv, supravegherea în primele două puncte de trecere 
avea să fie mult mai severă. 

Pe cât era posibil, Connors voia să evite drumul 
naţional mexican nr. 1. Chiar dacă poliţia găsise maşina 
şi ştia că vor folosi transportul public, cu siguranţă că îi 
aştepta pe drumul spre Laredo. 

Numai că, în afara acestei soluţii, ghidul nu indica 
nicio cale de legătură între Guadalajara şi Torreon, care 
trebuia să fie punctul de îmbarcare logic spre Ciudad 
Juarez şi El Paso. 

Eleana îi luă ghidul din mână. 

— Te-am întrebat ce vom face? 

— Vom încerca să ajungem la Juarez, dacă va fi 
posibil, îi răspunse el. 

În ochii ei apăru o sclipire verde. Răsuci între 
degete un smoc de păr de pe pielea lui Ad. 

— Tu trebuie să găseşti mijlocul. Pe mine nu mă 
priveşte decât plata cheltuielilor. Îţi aminteşti? 

Connors se gândi câteva clipe, apoi o întrebă: 

— Câţi bani ai, Eleana? 

— Nu ştiu. Adică nu ştiu exact. Dar la început 


aveam cinci sute de dolari şi probabil că mi-au rămas 
mai mult de trei sute. 

— În bancnote? 

— Nu. În cecuri de călătorie. Bani gheaţă nu cred 
că mai am mai mult de câţiva pesos. Am cheltuit o 
mulţime la Uruapan. 

Connors făcu un calcul mental. La început fuseseră 
o sută treizeci şi doi de pesos, plus două sute patruzeci şi 
cinci primiţi de la Esteban. Benzina, uleiul şi masa la 
Morelia făceau douăzeci şi patru de pesos. Cheltuise şase 
pentru flori, unsprezece pentru rom şi coca-cola, şaizeci 
pentru rebozo. Costumul lui şi pălăria costaseră douăzeci 
şi opt, adică treizeci şi şase. Pe bluza şi pe fusta ei 
dăduse aproape optzeci. Apoi trebuiau puse la socoteală 
biletele de autocar. lar masa de la sosire costase şase 
pesos. La hotel dăduseră alţi opt pesos. 

Adunând banii daţi şi scăzându-i din suma avută la 
început, trebuia să mai aibă, dacă nu greşea, în jur de 
nouăzeci şi şase de pesos, adică douăzeci şi şapte de 
dolari pentru a plăti masa, casa şi biletele de autocar 
până la frontieră. 

Connors verifică banii din portofel. 

Nu se înşelase. Aveau nouăzeci şi patru de pesos şi 
un pumn de centavos, plus puţinul din geanta ei. 

Puse banii pe pat. 

— Asta e tot ce avem! 

Eleana protestă. Apoi înţelese ce voia să spună. Nu 
mai putea să schimbe cecurile de călătorie! In tot 
Mexicul, nicio altă hârtie nu era mai compromiţătoare 
pentru ei. 

Eleana avea numele înscris pe cecuri. 


CAPITOLUL 5 


Connors se lăsă să cadă pe pat. 

— Ascunderea adevărului nu ne serveşte la nimic. 
Suntem într-o situaţie afurisită. În momentul de faţă, 
numele şi semnalmentele noastre au fost transmise 
peste tot şi poliţia se află în alertă în fiecare orăşel până 
la frontieră. N-ai pe nimeni căruia i-ai putea telegrafia ca 
să ceri bani? 

Îi întinse ţigara lui. Eleana trase un fum şi zise: 

— Ar fi mama şi unchiul John. Dar nu vor trimite 
bani seriorei Gomez. Şi pe urmă nu vreau să afle toată 
povestea asta. 

Connors luă înapoi ţigara. 

La Uruapan se înscriseseră la hotel sub numele de 
señor Schmidt şi señorita Braun. Dar Esteban cunoştea 
numele adevărat al Eleanei, iar în valizele abandonate se 
aflau o sumedenie de scrisori. 

Atunci se gândi la Shad. 

Dacă insista suficient, poate că Shad ar fi putut să-i 
mai trimită un avans prin mandat telegrafic. Ar fi putut 
folosi o linie telefonică directă. În felul acesta n-ar fi fost 
nevoit să-şi spună numele. Dar dacă Shad îi va trimite 
sau nu bani, asta era o altă poveste. _ 

— Cred că am găsit, zise el. li voi telefona 
agentului meu şi-i voi cere un avans. 

— Şi-o să-ţi trimită? 

Nu era cazul s-o împovăreze şi pe ea cu îndoielile 
lui. 

— Bineînţeles c-o să-mi trimită, răspunse el cu 
convingere. 

Connors se îmbrăcă, cobori la cafeneaua unde 
mâncase noaptea trecută şi cumpără o pungă de tacos 
cu friptură rece de pui, un cornet cu frijoles şi două sticle 
pline cu cafea. 


La întoarcere se întâlni cu patroana hotelului, 
căreia îi mai dădu încă opt pesos spunându-i că el şi 
seriora vor mai rămâne acolo cel puţin încă o noapte. 
Indianca se arătă foarte mulţumită. 


Mâncară tot, apoi dormiră. 
x 


x x 


Se făcuse seară şi clopotele băteau din nou când 
Eleana deschise ochii şi, ghemuindu-se lângă Connors, îl 
sărută pe lobul urechii. 

— Vrei să-ţi spun ceva? 

Connors o lipi şi mai mult de el. 

— la să vedem! 

— Şi acum îmi placi! 

Eleana îi muşcă uşor urechea. 

— Ştii... începu ea. 

El însă îi închise gura cu o sărutare şi începu s-o 
mângâie. În curând îi simţi unghiile intrându-i în ceafa şi 
în umeri. Eleana se arcui brusc, puse stăpânire pe el, 
gâfâind, apoi începu să se unduiască torcând ca o tigresă 
în călduri. 

În clipele următoare, frenezia trupurilor lor părea 
că descoperise mişcarea perpetuă. În sfârşit, corpul ei se 
arcui impetuos. Eleana scoase un geamăt interminabil, 
îndepărtă braţele şi se lăsă să cadă pe spate complet 
inertă. 

Când în cameră se făcu întuneric de-a binelea, 
fugarii se îmbrăcară şi ieşiră să cineze. 

Connors considera că nimeni nu le va da atenţie 
atâta vreme cât vor rămâne departe de locurile 
frecventate de turişti şi Eleana nu va încerca să 
vorbească spaniola. Îi sugerase să-şi împletească două 
codițe şi să le lase să-i atârne pe piept. Asta o făcea şi 
mai tânără şi „mai mexicancă”. Dar când deschidea gura 
să vorbească, era imediat trădată de accentul tărăgănat 
din Missouri. 

După masă hoinăriră prin faţa vitrinelor. Apoi, pe la 


nouă şi ceva, când ieşeau de pe o străduţă, dădură peste 
un bâlci şi Eleana vru neapărat să se dea în căluşei. 

Connors îi cumpără mai multe bilete şi rămase în 
picioare, sprijinit de zidul unui depozit, făcându-şi vânt cu 
pălăria şi uitându-se la ea cum se bucura ca un copil. 

Eleana nu se prefăcea că se distrează, chiar se 
distra. Bruneţica nu era imorală, nici amorală; nu era 
lipsită de reţinere. Era Femeia, goală şi candidă, fără 
ruşine în faţa bărbatului, femeia de la începutul 
timpurilor pe care şarpele o marcase cu pedeapsa lui 
stigmatizându-i apetiturile cât se poate de naturale. 

Connors se simţi copleşit de acelaşi sentiment de 
tristeţe pe care îl avusese şi la Uruapan. La dracu' dacă 
ştia cine era mai de plâns, el sau Allan Lautenbach! 

x 


x x 


În cabina telefonică mică era un aer sufocant. Se 
auzea atât de prost încât atunci când primi legătura, 
Shad crezu că era beat şi Connors fu nevoit să mai 
prăpădească şase pesos pentru a-şi convinge agentul că 
nu pusese în gură niciun strop de băutură. ` 

Shad nu se arătă însă prea încântat. li atrase 
atenţia lui Connors că datora deja o mie patru sute de 
dolari agenţiei şi că ceilalţi băieţi începeau să murmure. 

Vinerea trecută luase dejunul cu Jack Blade şi 
Maxie Fallow. Dacă Connors ar fi fost de acord să lase 
de-o parte noul lui roman, Shad credea că va putea să 
facă rost rapid de ceva bani. Jack şi Maxie declaraseră că 
ar accepta bucuroşi o poveste lungă scrisă de Ad pentru 
revistele lor dacă ar scrie ceva în vechiul lui stil. 

Connors întrebă cât erau dispuşi să plătească. 

— Doi cenți şi jumătate de cuvânt. 

Vocea lui Shad devenea mai slabă şi mai 
deformată. 

— Îmi convine! strigă Connors în receptor. Voi 
trimite manuscrisele prin poştă cât voi putea de repede. 
Dar mai întâi am nevoie de ceva bani. 


Shad se lăsă rugat, apoi acceptă în cele din urmă 
să trimită imediat cincizeci de dolari şi să-i dea un avans 
substanţial, minus comisionul lui, imediat ce va primi 
manuscrisele. Vocea lui devenea persuasivă. 

— Dar, pentru Dumnezeu, Ad, să fie bune! Dacă 
băieţii le refuză, sunt terminat! 

— Îmi voi da toată osteneala, îi strigă Connors. 
Acum notează-ţi adresa mea. Trimiţi banii lui señor A. 
Gomez, hotelul Navidad, camera 216, Guadalajara, 
Jalisco, Mexic. Ai notat? 

Vocea slabă de la New York îi răspunse: 

— Da, dar ce cauţi la Guadalajara? 

— Asta e o poveste lungă, îi răspunse Connors. 

Şi închise, ca să-i mai rămână destui bani pentru o 
sticlă de tequila. 

Simţea nevoia să bea ceva. 

Telefonase de la cel mai bun hotel al oraşului, 
frecventat în special de turişti. În timpul convorbirii, Shad 
îi spusese de câteva ori pe nume. Când ieşi din cabină 
aproape că se aştepta să fie luat cu asalt de un batalion 
de poliţişti. 

Era lac de sudoare sub haina tocită. Plăti 
centralistei convorbirea şi traversă holul hotelului cu un 
pas ţeapăn. Avea mutra şi mersul unui om beat. 

O grăsană din lowa se feri să nu-i atingă fusta. 

— Revoltător! E revoltător! exclamă ea. 

Connors îi trânti un turista dispreţuitor şi ieşi. 

Reveni în atmosfera toridă a străzii, cumpără un 
litru de tequila şi trase o duşcă bună. Băutura îi topi 
imediat blocul de gheaţă pe care-l simţea în stomac, dar 
senzaţia de plăcere pe care i-o provoca alcoolul dispăru 
imediat ce intră în primul magazin pentru a încerca să 
închirieze o maşină de scris. 

Descoperi trei maşini cu caractere englezeşti, o 
Royale, o Uderwood şi o Oliver în stare proastă. Dar se 
cerea o sumă importantă sau garanţia a trei negustori 
locali. Mai încercă şi în alte locuri, dar şi acolo se lovi de 


aceleaşi condiţii. 

Până la urmă, un negustor de mărfuri de ocazie 
acceptă să-i vândă o Corona veche pentru şaptezeci şi 
cinci de pesos şi să i-o ţină până la sosirea banilor în 
schimbul câtorva bănuţi. 

Apoi cheltui ultimii şase pesos pe hârtie şi indigo. 
Dacă Shad nu se ţinea de cuvânt, erau pierduţi. 

Urcă în cameră şi o găsi pe Eleana făcând pe 
menajera. Işi spălase ciorapii, lenjeria de corp şi bluza iar 
acum, după ce bluza se uscase, se întreba cum o va 
călca. 

Connors cobori la parter, o informă pe indiancă că 
vor mai sta încă cel puţin trei zile şi împrumută de la ea o 
maşină de călcat. 

Eleana îi mulţumi şi îl întrebă: 

— Când plecăm? 

— Abia peste trei-patru zile, răspunse el. Poate 
chiar o săptămână. 

li povesti despre târgul pe care fusese obligat să-l 
încheie cu agentul lui. 

Eleana se pregăti de călcat. 

— Cu atât mai rău. Dacă nu putem pleca în seara 
asta, nu mai plecăm! 

Situaţia părea că-i provoacă mai multă plăcere 
decât îngrijorare. 

— Şi cât vei câştiga pentru povestirile tale? îl 
întrebă ea. Connors se aşeză pe pat ca s-o admire. 

— Depinde. 

— Depinde de ce? 

— De cât sunt de lungi. Din cauza preţului actual al 
hârtiei, majoritatea directorilor de reviste polițiste şi-au 
scurtat articolele de fond de la cincisprezece la 
douăsprezece mii de cuvinte. Dar atâta vreme cât Jack şi 
Maxi îmi vor cere, voi încerca să le pasez povestiri de 
cincisprezece mii de cuvinte. Asta înseamnă că voi 
obţine în jur de şapte sute cincizeci, minus zece la sută şi 
cheltuielile de poştă. 


Eleana îşi umezi degetul în gură şi încercă maşina 
de călcat. 

— Şi ce-ai să istoriseşti în povestirile tale? 

— Omul a murit, răspunse Connors. A fost 
înjunghiat, a fost împuşcat cu revolverul, a fost aruncat 
de pe faleză, a fost otrăvit. Cine să fie făptaşul? 

Eleana îşi călcă bluza şi şalul. Apoi insistă să-i spele 
cămaşa lui Ad. 

Connors îşi petrecu restul dimineţii bând tequila şi 
încercând să construiască două subiecte care să nu 
semene prea mult cu propria lui situaţie. 

La unu mâncară cu patru din cei zece pesos pe 
care îi mai avea Eleana. Mandatul telegrafic de la Shad 
sosi exact la timp ca să poată ajunge la prăvălia 
negustorului de mărfuri de ocazie înainte de ora 
închiderii. Luă maşina de scris, puse deoparte banii 
pentru încă patru nopţi la hotel şi închirie o masă de 
bridge destul de solidă pe care să poată lucra. 

leşi din prăvălie şi cumpără ziarul local. 

Aveau onoarea să se vorbească despre ei pe prima 
pagină. Dar presa încă îi mai numea señor Schmidt şi 
senorita Braun. Poliţia din Uruapan se dovedea deosebit 
de şireată. Nu erau învinuiți pentru asasinat. 

In afara unei descrieri foarte vagi a 
semnalmentelor, nu se mai spunea despre ei decât că 
poliţia din Uruapan ar dori foarte mult să-i poată interoga 
în legătură cu moartea violentă a lui Caesar A. Sanchez, 
procuror din Mexico. 

Totuşi adevărata lor identitate era cunoscută. Asta 
se vedea bine din paragraful în care se preciza că sefior 
Schmidt şi senorita Braun călătoreau cu o maşină Ford, 
de culoare cenuşie, înmatriculată în statul Illinois din 
Estados Unidos. Cei care i-ar fi văzut pe ei sau maşina 
trebuiau să anunţe imediat poliţia. 

Articolul dădea şi alte detalii, dar nu mai era vorba 
despre ei. Ziaristul îl descria pe Sanchez ca pe un om 
care reuşise în cariera lui şi căruia îi plăceau femeile. Nu 


se făcea nicio aluzie la lanţ sau la medalion, dar se 
insista asupra mărturiei unui groom, conform căreia o 
frumoasă señorita  voalată îşi petrecuse noaptea 
precedentă în camera victimei. 

Eleana nu se dovedi mai vorbăreaţă decât fusese 
secretara lui Sanchez. 

— Hmm. Mă întreb cine ar putea să fie femeia... 

— Şi eu aş vrea să ştiu, zise Connors. Poate că nu l- 
a omorât tatăl tău, ci bărbatul femeii. 

Connors puse un indigo între două foi albe, le băgă 
în maşină şi începu să bată... 


Ad Connors (Aprox. 15 000 cuvinte) 
Guadalajara 
Republica Mejicana 


MOARTE AMÂNATĂ 


Eleana pufni în râs. 

— Aşa se procedează? 

Connors îi răspunse cu o strâmbătură. 

— Cel puţin aşa fac eu! 

Se jucă câteva clipe cu carul în căutarea unei idei. 

— Ei bine, am un mort, zise el deodată. Un avocat 
mexican. 

Eleana fu şocată. 

— Doar n-ai să te foloseşti de Sanchez în 
povestirea ta? 

El dădu nepăsător din umeri. 

— De ce nu? A murit... 

Făcu o pauză apoi continuă să gândească cu voce 
tare: 

— A fost omorât cu cuțitul. Camera lui se afla la 
parter şi fereastra era deschisă; de aceea felul în care 
ucigaşul a ajuns la el nu are nicio importanţă. Important 
este să ştim cine l-a omorât şi de ce. Prima parte a 
întrebării e uşoară. A fost omorât de un fost director de 


circ, care a fugit din SUA cu o pipiţă mexicancă şi 
cincizeci de mii de dolari, dintre care jumătate 
aparţineau în mod legal fratelui său. Nu. Ar fi mai bine să 
pun o sută cincizeci de mii de dolari. Cincizeci de mii de 
dolari e un fleac în zilele noastre. Dar de ce l-a asasinat 
pe avocat fostul director de circ? Şi de unde să încep? 
Cum să complic puţin toate astea? Ce să folosesc ca 
„Suspans” şi ca intrigă secundară? 

Sorbi puţină tequila. Deodată se auzi bubuitul 
tunetului. Afară era o atmosferă încărcată, prevestitoare 
de furtună. Căldura din cameră devenea insuportabilă. 

Eleana îşi scoase bluza ca să n-o şifoneze şi se 
întinse pe pat în fustă şi sutien. 

— În povestirea ta o să fie şi o femeie? 

— Mda! 

— Eu? 

Connors scutură din cap. 

— Nu. Odată a fost o revoltă. Birourile şi tipografia 
au fost devastate şi de atunci le e frică de chestii 
scabroase. Poţi să bagi o femeie într-o povestire. E chiar 
obligatoriu. Şi trebuie să fie cea mai grozavă femelă ale 
cărei glande mamare au împodobit vreodată coperta 
ilustrată a unui best-seller. Fă-o să fie tăbăcită în bătaie 
sau rupe-i picioarele - nimeni nu va spune nimic, 
înjunghi-o, otrăveşte-o, perfect! Poţi s-o faci să moară 
întreagă sau s-o faci bucățele. Închide-o treizeci de zile şi 
treizeci de nopţi cu un ocnaş evadat care n-a mai văzut o 
femeie de douăzeci şi doi de ani. Merge! Dar nu care 
cumva ca gorila s-o atingă! Cel mai mic gând „urât” e 
interzis. 

Connors făcu o mică pauză. Apoi rectifică: 

— Poate că, la nevoie, i s-ar putea permite să se 
chiorască în direcţia fetei. Dar ea, e de la sine înţeles, 
habar n-are despre ce e vorba. Crede că s-a născut dintr- 
un trandafir şi se întreabă de ce toată lumea se strâmbă 
de râs când băieţelul, văzându-l pe ginere sărutând 
mireasa, întrebă: „Mami, acum depune polen pe ea?” 


Eleana râse cu lacrimi şi trebui să se dea jos din 
pat ca să bea un pahar cu apă. 

Connors scoase din maşină pagina pe care scrisese 
titlul, băgă alta şi scrise: 


Bill Brown: dur, exilat, munceşte la puțurile de 
petrol; fost director de circ, l-a omorât pe bărbatul 
mexicancei cu care a fugit în Mexic (în urmă cu douăzeci 
de ani), părăsindu-şi nevasta şi fiica aflată în acel 
moment la o vârstă fragedă (trimite de atunci cincizeci 
de dolari pe lună pentru întreținerea numitei fiice). 

Conchita: fostă dansatoare pe sârmă (cam durdulie 
la treizeci şi nouă de ani, dar încă frumoasă). 

Sabines: avocat din Mexico prin intermediul căruia 
Bill Brown trimite cei cincizeci de dolari pe lună, de 
douăzeci de ani, pentru întreţinerea fiicei sale. 


Connors se opri. Omorându-l pe Sanchez - dacă 
într-adevăr o făcuse - tatăl ei trebuie să fi ştiut că o va 
pune pe Eleana într-o situaţie neplăcută. Poate că 
trebuia neapărat să-i închidă gura lui Sanchez. Dar nu 
puteai să nu te întrebi - cel puţin aşa gândea Connors - 
de ce un om cu un simţ atât de dezvoltat al 
responsabilităţilor paterne nu a aranjat totul într-un alt 
mod. Totuşi, un om constrâns să recurgă la crimă se 
găsea rareori într-o situaţie care să-i permită să 
acţioneze cu delicateţe. 

— Ce fel de om era tatăl tău? o întrebă el pe 
Eleana. 

— Nu mai ţin minte, răspunse ea. Mama zice că era 
bun. 

— Ştia că o iubea pe femeia aceea? 

— Nu ştiu. 

— Au mai fost şi alte femei între părinţii tăi? 

— Nici asta nu ştiu. Mama nu vorbeşte niciodată 
prea mult de tatăl meu. lar de fiecare dată când unchiul 
John sau altcineva face o aluzie la el, ea plânge. 


— Îl mai iubeşte şi acum? 

— Aşa cred. Oricum, nu s-a recăsătorit. 

— Cum arăta fizic? 

— Bine, înalt, cu ochii cenușii şi cu riduri mici în 
jurul lor atunci când zâmbea. Cu umerii obrajilor ca ai 
mei. 

— Parcă ziceai că nu ţi-l mai aminteşti. 

Eleana strâmbă din nas cu maliţie. 

— Eşti şmecher! Ti l-am descris după spusele 
mamei mele. Dar de ce vrei să ştii toate astea? 

Connors aprinse o ţigară şi îi dădu şi ei să tragă un 
fum. 

— Încerc să mă conving că nu tatăl tău l-a omorât 
pe Sanchez. 

— De ce? 

— Cred că povestirea mea ar fi mult mai bună cu 
un alt asasin. 

— Dar brelocul? 

— S-ar putea să fie ceva aranjat. De ce n-ar fi 
Conchita? Se poate presupune că trăieşte în continuare 
cu tatăl tău. Ar fi putut foarte bine să surprindă o 
scrisoare de la Sanchez care îl anunţa pe tatăl tău că erai 
în drum spre Mexico. După care, l-a atras pe Sanchez la 
Uruapan sub un pretext oarecare şi i-a înfipt cuțitul în 
piept, ca să nu-l lase să vorbească cu tatăl tău şi ca să-l 
împiedice pe tatăl tău să se întâlnească cu tine. 

Eleana simţi că o strânge sutienul. Se aşeză pe pat 
şi-l desfăcu. 

— Şi, de fapt, cine e Conchita? 

— Păi, dansatoarea pe sârmă, mexicanca cu care a 
fugit tatăl tău. 

— Da, numai că n-o chema Conchita, ci Tamara. 

— Tamara nu e nume mexican. 

Eleana dădu din umeri. 

— E numele femeii cu care a plecat tatăl meu. Dar 
de ce vrea să-l omoare pe Sanchez? 

— Ţi-am spus adineauri. Pentru a-l împiedica pe 


tatăl tău să intre în contact cu tine. 

Connors începu să-i construiască povestea: 

— Au trecut douăzeci de ani. Tamara a îmbătrânit. 
Corpul ei, altădată splendid, a început să se ofilească. 
Are guşă dublă. 

Eleana îi luă ţigara din mână. 

— Ceea ce probabil că e foarte atrăgător pentru un 
bărbat căruia îi plac femeile. 

Connors se prefăcu că nu aude. ` 

— Ştie că tatăl tău s-a săturat de ea. li e teamă ca 
nu cumva, văzându-te, tatăl tău să-şi amintească de 
vremurile de altădată şi să vrea să se întoarcă în SUA. 

—... Unde poliţia abia aşteaptă să-l aresteze 
pentru asasinat! 

— Uitasem asta, mărturisi Connors. 

Eleana trase un fum din ţigară şi i-o dădu înapoi. 

— Nu, Ad. Nu stă-n picioare. Şi pe urmă, Tamara a 
murit, în scrisoarea pe care tatăl meu i-a trimis-o 
unchiului John, cea cu cecul de cinci mii de dolari, tata 
spunea că Tamara murise într-un accident, la puţină 
vreme după sosirea în Mexic. 

— Parcă mi-ai spus că unchiul tău n-a mai 
recuperat niciodată vreun bănuţ? 

— Nu, niciodată. Scrisoarea asta a venit cu mulţi 
ani în urmă. Mama spune că unchiul John, în momentul 
acela, era foarte supărat că tata trimite bani pentru mine 
şi nicio vorbă de mulţumire, de scuză, de regret faţă de 
el. Apoi a sosit scrisoarea cu cecul şi asta l-a calmat. Dar 
mama era într-o situaţie atât de grea în vremea aceea 
încât unchiul John i-a dat ei cei cinci mii de dolari ca să 
poată termina de plătit casa în care trăim şi-acum. 

Connors încercui cu creionul numele Conchitei. 

— Ştii cumva cu ce fel de armă l-a ucis tatăl tău pe 
soţul Tamarei? 

— Cred că l-a omorât cu un cuţit. 

Eleana se ridică şi privi pe fereastră. 

— Cu atât mai rău! zise Connors. Să admitem că 


tatăl tău l-a ucis pe Sanchez. 

Smulse foaia din maşina de scris şi o mototoli. Apoi 
îşi scutură picioarele ca să se debaraseze de pantofi şi se 
întinse pe pat. 

Eleana se întoarse şi se aşeză lângă el. 

— Eu te-am băgat în încurcătura asta, Ad. Îți faci 
griji. Şi eu îmi fac. Nu văd deloc cum putem scăpa. Şi nu 
ştiu ce să cred. Dar ce vom face? 

— Voi scrie două romane proaste de cincisprezece 
mii de cuvinte. Shad ne va trimite şase sute cincizeci de 
dolari în plus. Vom folosi o parte din aceşti bani pentru a 
cumpăra două bilete de autocar pentru Juarez şi cu restul 
vom plăti camera şi şampania la cel mai bun hotel din El 
Paso. 

O mângâie uşurel pe Eleana. 

— Auzi, îi zise el, ţi-am spus vreodată că-mi placi? 
Eleana respiră puţin mai accelerat. Accentul ei tărăgănat 
se simţi din nou. 

— Parcă te-am mai auzit. 

— Demult? 

— Dacă mă gândesc bine, cred că au trecut câteva 
ceasuri bune. 

Connors o trase spre el până când buzele li se 
întâlniră. 

— Nu, Ad, protestă ea slab. 

Sutienul desfăcut îi alunecă pe umeri, oferind o 
suprafaţă şi mai mare de sărutat. În ochii ei apăru din 
nou sclipirea aceea verde. Camera părea că devine mai 
mare, pereţii se îndepărtau. Zgomotele străzii se 
stinseră. Undeva departe se auzi şuieratul unui tren. Dar 
şi el dispăru în noapte şi rămaseră singuri pe lume. 

— Lasă-mă măcar să-mi scot fusta, şopti Eleana. 


CAPITOLUL 6 


Clopotele matinale încă nu bătuseră când Connors 
scrise cifra 30 în josul ultimei pagini şi se ridică de la 
masă. De multă vreme nu mai scrisese atât de mult şi 
atât de repede. Şi tot ce scrisese îi plăcea. 

Clubul Cărţii lunare nu i-ar fi cumpărat povestirea. 
Dar nu pentru el o făcuse. Era o literatură polițistă 
sănătoasă, cu doi-trei pumni la fiecare paragraf şi un 
cadavru la fiecare două pagini. 

Se duse în vârful picioarelor să privească pe 
fereastră. 

Ca şi Eleana, Guadalajara încă mai dormea. Dar 
oraşul începea să se agite. Rămase la fereastră, privind 
cum se năştea o nouă zi, cu regretul că nu avea cafea. 

Se simţea în plină formă. Romanul lui era bun. Aşa 
cum îl aranjase, existau puţine şanse ca Eleana sau 
mama ei, sau unchiul ei John, sau oricare altcineva de la 
Blue Mound să-l recunoască. Era o poveste polițistă 
bună, care aducea bani. 

Din fraţii Hayes făcuse veri şi îi transformase în 
lichele. Tatăl Eleanei plecase spre California dar, oprindu- 
se la Chicago, reuşise să găsească bani în acest oraş. De 
aceea se întorsese cu o săptămână mai devreme la Blue 
Mound, exact la timp ca să-şi surprindă vărul 
înghesuindu-i nevasta. În timpul luptei care urmase, soţul 
ultragiat fusese ucis şi văduva, de frica amenințărilor, 
fusese nevoită să-l ajute pe văr să scape de cadavru. 

În acest roman, dansatoarea pe sârmă mexicancă 
era curtată de unchiul John al Eleanei, nu de tatăl ei. 
Bărbatul acesteia, urmărind scena luptei pe fereastra 
vilei, fusese martor la asasinat şi imediat încercase să-l 
şantajeze pe făptaş. 

Asta îi dăduse asasinului o idee care îi permitea să- 
şi mascheze perfect crima. Îl înjunghiase pe mexican şi o 


plătise pe dansatoare ca să părăsească oraşul. Apoi 
răspândise zvonul că vărul lui o răpise pe mexicancă şi-i 
omorâse bărbatul. 

Terorizată, mama Eleanei, temându-se pentru viaţa 
ei şi a fetiţei, confirmase versiunea asasinului. 

Inainte de a se debarasa de cadavru, criminalul îl 
jefuise de toţi banii pe care îi aducea vărul său. Dar tot 
oraşul ştia că el, John, era lefter. 

Ca să facă credibilă toată povestea, respectivul 
fusese obligat să joace foarte strâns. Intrase în legătură 
cu un avocat mexican care, în schimbul unei sume 
acceptase să trimită cincizeci de dolari pe lună copilului 
victimei şi, o dată, o scrisoare către el care ar fi fost 
trimisă chiar de mort. 

Această manevră urmărea un dublu rezultat. Pe 
de-o parte să-i uşureze conştiinţa şi de altă parte să dea 
greutate versiunii că tatăl Eleanei încă trăia. 

Avocatul mexican era transpunerea fidelă a lui 
Sanchez. 

Lucrurile se precipită şi conflictul reizbucneşte 
când Eleana, pe care el o botezase Ailine, se logodeşte 
cu un tânăr snob şi insistă să se ducă în Mexic pentru a-i 
cere tatălui ei certificatul de căsătorie al mamei sale (pe 
care mortul îl avusese asupra lui în noaptea în care 
fusese asasinat). 

Neputând s-o împiedice, mama ei intră în panică şi 
îl anunţă pe văr, devenit între timp un om de afaceri 
înfloritor. Vechea lui crimă ameninţă să-l distrugă. În 
momentul în care fata ar fi vorbit cu avocatul Sanchez, 
tot castelul de cărţi s-ar fi dărâmat. 

Atunci a făcut singurul lucru care îi mai rămăsese 
de făcut. Luând cu el câteva cămăşi curate şi un vechi 
medalion cu lănţişor care aparținuse vărului său, asasinul 
a ajuns la Sanchez înaintea fetei. 

Dar în loc să folosească un scriitor pentru 
elucidarea misterului, Connors se folosise de un tânăr 
încântător, inginer în domeniul petrolului, care trăsese 


din pură întâmplare la acelaşi hotel ca Ailine şi fusese 
sedus de frumuseţea şi virtutea ei. 

Evident, tânărul inginer o cucerea pe frumoasa 
fată, triumfa asupra vărului asasin şi, încă o dată, crima 
era pedepsită şi virtutea recompensată. 

Dacă lui Jack Blade nu-i plăcea povestea asta, 
însemna că se ţicnise şi nu mai era în stare să-şi conducă 
agenţia culturală. 

Connors căscă şi se apucă să separe foile. Apoi se 
întinse lângă Eleana. 

Se trezi pe la sfârşitul după-amiezii. 

Eleana stătea nemişcată pe pervazul ferestrei. 
Când văzu că s-a trezit, fata veni lângă el şi se aşeză pe 
pat. 

— Ce-ai făcut, dragul meu? Ai lucrat toată 
noaptea? 

Connors îi răspunse că da şi îi ceru o ţigară. Ea Îi 
aprinse una şi i-o dădu. El îi zise că probabil îi era foame. 

Eleana scutură din cap. 

— Nu. Am, mâncat huevos fritos con tostada. 
Ouăle şi tartinele au fost foarte bune. 

Spaniola ei nu se ameliorase într-o noapte. 
Connors se cam supără că ieşise singură. 

Era posibil ca poliţia să nu fi făcut progrese. Dar 
plasa se strângea din ce în ce mai mult în jurul lor cu 
fiecare oră care trecea. La cel mai mic pas greşit haita s- 
ar fi aruncat asupra lor. 

Connors se văzu nevoit să-i spună cu brutalitate: 

— Începând din momentul ăsta vei lăsa naibii 
„Expresiile şi cuvintele spaniole pe care trebuie să le 
cunoaştem” din afurisitul ăla de ghid. Şi nu vei părăsi 
camera fără mine. Dacă trebuie să ieşi şi eu dorm, n-ai 
decât să mă trezeşti. 

— Precum spune domnul şi stăpânul meu! 

Efectul conjugat al alcoolului, ţigărilor şi al lipsei de 
somn îi provoca o stare de mahmureală. 

— Ai citit chestia pe care am scris-o noaptea 


trecută? 

— Da. E grozavă. Acum înţeleg mai bine diferenţa 
dintre viaţă şi cărţi. Totul constă în mobiluri, în alegerea 
subiectului şi modul în care reacţionează personajele. De 
exemplu, în viaţă nimeni n-ar face ceea ce le pui tu să 
facă; nimeni nu s-ar comporta aşa cum îi pui tu să se 
comporte pe mama şi pe unchiul John. 

Connors nu era într-o dispoziţie propice discutării 
fineţurilor meseriei de scriitor. Suflă fumul spre tavan. 

— Primo, continuă Eleana, mama nu e deloc genul 
de femeie ştearsă şi smiorcăită. Dacă unchiul John ar fi 
vrut să o violeze şi apoi să-l ucidă pe tata care îl prinde 
asupra faptului, mama l-ar fi omorât cu toporul. 

— Înainte sau după viol? 

— Înainte. 

Eleana îşi trecu un deget peste tuleiele mustăţii pe 
care Connors o neglijase. 

— Secundo, unchiul John... 

Şi folosi toate clişeele posibile pentru a face elogiul 
unchiului ei. Respectivul era onoarea întruchipată, 
integritatea însăşi, un stâlp al bisericii şi un om de 
afaceri respectat. 

— Ceea ce a făcut tatăl meu aproape că i-a distrus 
viaţa. De exemplu nu s-a căsătorit niciodată din cauza 
acestei pete de pe „blazonul” familiei. 

Connors lăsă în jos degetul care se plimba pe buza 
lui. 

— Acum care dintre noi face literatură? 

— Dar e adevărul-adevărat, insistă Eleana. 

Connors se strâmbă prea puţin convins. 

— Bine, bine! E unchiul tău, nu al meu. 

Connors se îmbrăcă, cobori la cafeneaua de lângă 
staţia de autocar unde comandă ouă şi tartine. 

În timp ce mânca intră un poliţist care nu voia 
decât o sticlă de bere. Dar prezenţa lui îi tăie lui Connors 
pofta de mâncare. 

Se întoarse în cameră, îşi scoase haina şi băgă 


două foi în maşina de scris. Cu cât va expedia mai 
repede povestirile, cu atât mai repede le va trimite şi 
Shad bani destui pentru a-şi continua călătoria. 
Guadalajara era prea aproape de Uruapan. 

Nu era vorba de un fleac, ci de un asasinat. Un 
bărbat fusese omorât. Şi totul îl acuza pe Connors. 

Ce-ar fi fost dacă poliţiştii ar fi pus mâna pe el? 
Bonjur. Mă numesc Ad Connors. Mă aflam acolo, la 
Mexico, încercând să scriu un roman serios. De fapt, íl 
scrisesem deja şi-l trimisesem agentului meu. Apoi, într-o 
dimineaţă, pe când traversam Alameda mergând spre 
poştă, am văzut un Ford ciocnindu-se cu un Cadillac... 

Eleana stătea pe pat bosumflată. 

Connors îşi suflecă mânecile şi se apucă de treabă. 

x 


x K 


A doua povestire se contura mai greu. O intitulă Un 
cadavru pentru mireasă Şi-l folosi ca principal protagonist 
pe Mike Herman, unul dintre personajele sale obişnuite. 
Ar fi trebuit să-i fie uşor. Scrisese deja de două sute de 
ori aceeaşi poveste sub diferite forme. Un bărbat era 
asasinat în mod misterios. Văduva lui cerea ajutorul lui 
Herman. Herman încăleca imediat pe bicicletă şi începea 
să pedaleze ca un nebun în toate direcţiile, în timp ce 
nişte tipi mascaţi trăgeau de mama focului în el, aparent 
fără niciun motiv. 

Era veşnicul clişeu fără cea mai mică urmă de 
emoție şi de originalitate. Crezuse că terminase cu astfel 
de chestii după ce scrisese romanul acela lung refuzat de 
Evening Post. 

l-au trebuit două nopţi şi o parte din dimineaţa 
următoare ca să pună asta pe hârtie. Eleanei îi plăcu 
mult mai mult a doua poveste decât prima. 

Connors trimise ambele manuscrise par avion şi îşi 
petrecu restul după-amiezii culegând informaţii despre 
mijloacele de transport. 

Teoretic, era posibil să mergi de la Guadalajara la 


Torreon cu autocarul, sau mai exact schimbând de 
câteva ori autocarul. Cu trenul trebuia să iei Sud-Pacifico 
de Mejico până la Mazatlan, Norte de Mejico de la 
Mazatlan la Durango, şi aşa mai departe până la Torreon, 
Chihuahua şi Ciudad-Juarez. Sau ar fi putut să rişte 
optând pentru drumul naţional nr. 1, călătorind astfel 
mult mai rapid dacă luau autocarul spre San Luis de 
Potosi şi părăsind ţara prin Monterrey şi Nuevo Laredo. 

Încă nu se hotărâse. 

Cumpără un ziar de seară. El şi Eleana apăreau în 
continuare pe prima pagină. Cititorii ziarului erau din nou 
rugaţi să semnaleze poliţiei un Ford cenuşiu, numai că 
acum erau avertizaţi că purta o placă furată cu un număr 
al districtului federal. 

Indicaţie favorabilă. Asta ar fi putut să însemne că 
poliţia încă mai spera să-i prindă în maşină. Totuşi asta 
mai putea să însemne şi faptul că poliţia găsise Fordul şi 
nu voia să-i alarmeze. 

Esteban ştia că numitul Connors vorbea curent 
spaniola. Prin urmare acum ştia şi poliţia. Era logic să 
presupună că va citi ziarele. In acest caz, cerând 
cititorilor să caute o maşină care fusese descoperită, 
poliţia ar fi putut încerca să-i înşele pentru a-i tenta să 
folosească transportul public. 

Înainte de a se întoarce la hotel, Connors trecu pe 
la gară, apoi pe la staţia terminus a autocarelor. In 
ambele locuri patrulau o mulţime de poliţişti în uniformă 
şi tipi care puteau foarte bine să fie nişte curcani în civil, 
dar nu avea cum să ştie dacă se aflau acolo în mod 
normal sau îi aşteptau pe ei. 

Se gândi să schimbe hotelul pentru cazul în care 
poliţia ar fi ştiut că se află la Guadalajara. Apoi îşi dădu 
seama că era constrâns să rămână pe loc. Shad trebuia 
să-i trimită banii lui señor Gomez la hotelul Navidad. 

Când intră, Eleana îi sări de gât. 

— Acum nu ne mai rămâne decât să aşteptăm. 

Connors observă că sudoarea de pe frunte era 


rece. 
— Da. Să aşteptăm... 


x 
x K 


Trimisese manuscrisele într-o joi. Shad Shaeffer le 
primi la New York în dimineaţa zilei de luni. 

Pe la orele cinci, patroana hotelului, foarte agitată, 
bătu la uşa lor pentru a-i anunţa că señor Gomez primise 
altă te/egrafiar. 

Connors plecă să ridice banii şi o luă cu el pe 
Eleana. Ea voia să ştie cum vor pleca, cu autocarul sau 
cu trenul. 

— Nu reuşesc să mă hotărăsc, îi răspunse Connors. 
Dar, oricum ar fi, plecăm. Chiar în seara asta. 

Ultimele trei zile îi cam puseseră nervii la 
încercare. Îşi dădea seama ce resentimente putea să 
aibă Esteban după scena de la Flamingo. Generalul 
mexican considera probabil foarte important pentru el să 
se asigure că vor fi prinşi. 

leşiră de la poştă şi se îndreptară spre hotelul lor. 
Deodată remarcară o agitaţie neobişnuită în holul 
hotelului Progreso, situat în faţa staţiei de autocare. 

Connors crezu la început că era vorba de o 
spargere. Apoi zări o faţă cunoscută. Era recepţionerul 
de la hotelul Morales din Uruapan. Un ofiţer de poliţie îl 
punea să treacă prin faţa unui şir de bărbaţi şi femei. 
Funcţionarul examina cu atenţie, rând pe rând, faţa 
fiecăruia. 

Eleana îl ciupi de braţ pe Connors. 

— Ce este? 

— Poliţia ştie sau bănuieşte că ne aflăm la 
Guadalajara. Verifică toate hotelurile. lar recepţionerul 
de la Morales a fost trimis ca să ne identifice. 

Două autocare erau gata de plecare la peronul 
autogării. Pe unul scria Mexico-City iar pe celălalt, San 
Luis de Potosi. În primul moment Connors se gândi să 


fugă orbeşte, dar rezistă tentaţiei. Trebuia să cumpere 
bilete din staţie. Omul de la bilete ar fi putut să-i dea 
semnalmentele şi să indice direcţia în care fugiseră. La 
Mexico ar fi fost într-o situaţie şi mai grea decât la 
Guadalajara. 

Dar, dacă ar fi putut să iasă din Guadalajara şi să ia 
autocarul care se îndrepta spre est de la o staţie mai 
mică de pe traseu, ar mai fi fost şanse să scape printre 
ochiurile plasei. 

Între Progreso şi Navidad se mai aflau alte două 
hoteluri. Cercetarea lor cerea timp. Când poliţiştii vor 
ajunge la hotelul lor şi le vor da semnalmentele, 
patroana îi va conduce în camera 216. Indianca nu ştia 
că voiau să plece. Siguri că-i găsiseră, poliţiştii le vor 
aştepta întoarcerea mai înainte de a-şi extinde 
cercetările. 

Cu palmele umede de parcă s-ar fi spălat pe mâini, 
Connors se întoarse spre Eleana şi îi zise brusc: 

— Aşteaptă-mă. 

Intră în autogară şi cumpără două bilete pentru 
Mexico. Pentru ca funcţionarul să-şi amintească de el, 
Connors plăti cu o bancnotă de o sută de pesos. Apoi 
studie harta rutieră agăţată pe peretele din faţă, în timp 
ce omul de la bilete îi dădea restul. 

Connors se întoarse la Eleana şi o duse cam lao 
sută de metri de-acolo, în locul unde staţionau taxiurile, 
şi luă unul până la Zapotianejo, cel mai apropiat 
târguşor, situat la treizeci şi şase de kilometri est de 
Guadalajara. 

După ce ieşiră fără probleme din oraş, Connors îi 
întinse Eleanei biletele de autocar. 

— la-le, rupe-le şi aruncă-le pe fereastră. 

Eleana se uită cu mirare la bilete. 

— Ce sunt astea? 

— Două bilete „false”, îi răspunse Connors. 

La Zapotianejo aşteptară autocarul de la San Luis 
de Potosi şi merseră cu el până la Lagos de Moreno. 


Călătoria în etape scurte devenea de acum înainte 
o regulă. 

Ziua se deplasau de la o localitate la alta cu 
autocarul, iar seara trăgeau la hotelul local. Pe lângă 
aceste hanuri de provincie, hotelul Wavidad era un 
adevărat Waldorf Astoria. 

Dar nimeni nu încerca să-i aresteze. Nu exista 
niciun filtru pentru călătorii locali. Şi, când ajunseră la 
Monterrey, Connors se declară convins că nici generalul 
Esteban în persoană n-ar fi fost în stare să-i recunoască. 

Amândoi erau murdari. Mustaţa lui devenise 
neagră şi groasă. Cumpărase pentru Eleana un rebozo 
grosolan din bumbac albastru în locul celui de mătase. 
Ea purta acum o floare prinsă în coadă. Bluza albă şi 
creaţă lăsa să i se vadă destul din sânii bronzaţi. 

Invăţătoarea din Chicago dispăruse complet. 

Cu obrajii supţi din cauza tensiunii şi a oboselii, cu 
cearcăne la ochi, Eleana semăna cu o metisă care 
abandonase lupta interioară ca să trăiască după cum o 
îndemna sângele ei mexican. 

Mâncau ce găseau de cumpărat prin birturile locale 
şi prin staţiile de autocar, iar, din când în când, înghiţeau 
câte o porţie de rom, în scop profilactic. 

Ajunseră în sfârşit la Nuevo Laredo, într-o stare de 
tensiune extremă, dar nimeni nu le dădu vreo atenţie la 
coborârea din autocar. lar salvarea se afla acolo, 
aproape de tot, de cealaltă parte a podului. Mai 
rămăsese podul, ultimul obstacol de trecut. 

Connors fu nevoit să caute o jumătate de oră până 
când reuşi să găsească ce voia. 

Aveau nevoie de unul dintre acele hoteluri foarte 
mexicane în timpul săptămânii, care devenea locul de 
întâlnire al unor cupluri vremelnice în timpul week- 
endului. 

Connors hotărâse trecerea podului internaţional 
sâmbătă seara. Acum era vineri. În următoarele douăzeci 
şi patru de ore, amândoi trebuia să se transforme 


complet, să redevină Norte Americanos. 

Se înscriseră la hotel sub numele de señor şi 
señora Seguros, din Monterrey, şi cerură o cameră cu 
sală de baie. Eleana se duse imediat să umple cada cu 
apă. 

Connors cobori să cumpere un ziar şi să examineze 
situaţia. In ziarul de la Nuevo Laredo nu scria nimic 
despre ei sau despre asasinarea lui Sanchez. 

Când ajunse în biroul prăpădit al vămii, situat la 
extremitatea sudică a podului, se făcuse noapte de-a 
binelea. Pe trotuar erau câţiva pietoni. Pe drumul lateral 
dinspre vest, cel care intra în Mexic, vameşii controlau şi 
ştampilau bagajele unei maşini din lowa. 

Pe drumul dinspre est, care mergea în sens invers, 
o maşină din California era supusă unei inspecții sumare. 
Dincolo de mijlocul podului putea să zărească clădirile 
vămii americane şi, în faţă, uniformele obişnuite ale celor 
două ţări. 

Dar ar fi fost o prostie să meargă până la pod. Nu 
avea cum să afle dacă vor putea să treacă fără să fie 
arestaţi şi trimişi înapoi la Uruapan, până când nu vor 
încerca să traverseze. 

Cumpără o sticlă de rom, una de coca-cola, câteva 
sandvişuri şi se întoarse la hotel. Eleana mai era încă în 
baie. 

— Cred, Ad, îi zise ea cu seriozitate, că am 
descoperit care este diferenţa fundamentală dintre 
locuitorii Statelor Unite şi o bună parte din restul lumii. 

Connors îşi scoase cămaşa şi dădu drumul la apa 
de la chiuvetă. 

— Serios? 

Eleana se întinse cu voluptate în cadă, apoi trase 
dopul şi luă un prosop. 

— Da. Nouă ne place cu adevărat să ne spălăm şi 
să fim curaţi. 

— Apropo de curăţenie, îi zise Connors. Ce-ar fi să 
mă duc să văd dacă mai găsesc un magazin deschis şi 


să-ţi cumpăr un trusou nou? 

Eleana ieşi din baie şi se uită la el cu o clipire verde 
în ochi. 

— De ce atâta grabă? Te-ai săturat de mine? îi zise 
ea stropindu-l cu apă. Nu-ţi mai place ce port? 

— Ba da! Şi e al naibii de sexy. 

Apoi trupurile lor se găsiră fără mare greutate. 

Se făcuse deja miezul nopţii când Connors telefona 
la recepţie să li se aducă o sticlă de rom, sandvişuri şi 
gheaţă. 

Incă nu scăpaseră. Rămăsese de trecut cel mai 
greu obstacol. Se străduiră să uite de el repetându-şi cât 
fuseseră ei de abili, întrebându-se ce făcea generalul 
Esteban şi cum rezolvase poliţia din Uruapan problema 
cu cadavrul lui Sanchez. 

Sprijinită într-un cot, Eleana răsucea între degete 
un smoc de păr de pe pieptul lui Connors, în timp ce 
ameţeala alcoolului îi şoptea la ureche versuri de prost 
gust: 


Marele Caesar a murit şi-a devenit argilă, 
Din el aş vrea să-mi fac un dop, o chestie utilă. 


În loc să-l însufleţească şi mai mult, cea de a doua 
sticlă de rom avu asupra lui Connors un efect deprimant. 

Stătea întins pe pat şi-şi lăsa imaginaţia să 
vagabondeze ascultând zgomotele străzii. Distingea 
târşitul sandalelor, pocnetul sec al tocurilor înalte, râsul 
unei femei bete. N-ar fi putut să spună de ce, dar râsul 
acela i se păru că simbolizează toată tristeţea şi toată 
urâţenia lumii. 

Connors regretă că ceruse a doua sticlă de rom. 

Eleana nu era obişnuită să bea atât de mult. 
Alcoolul o elibera de toate inhibiţiile, dar îi afecta şi 
raţiunea. Trecea rând pe rând de la suavitate la 
amărăciune. 

— Eşti cel mai grozav tip pe care l-am întâlnit 


vreodată, Ad. 

Connors o lipi strâns de el. 

— Nu ştiu ce m-aş fi făcut fără tine. 

Apoi Eleana se gândi la mama ei, la unchiul ei şi la 
Allan. Probabil că la ora asta erau cuprinşi de panică, 
întrebându-se ce putuse să i se întâmple. 

Chiar dacă ar fi reuşit să treacă frontiera fără 
probleme împreună cu Ad, tot ar fi trebuit să explice 
aceste două săptămâni de absenţă. Se răsuci şi scăpă 
din braţele lui Connors. 

— Pe de altă parte, dacă n-ai fi fost tu, n-aş fi fost 
în situaţia asta nenorocită. Şi n-aş fi avut nimic de 
explicat. 

Eleana se ridică din pat şi încercă să ia un aer 
arogant. 

— Acum regret că ţi-am telefonat la Mexico. 
Generalul Esteban m-ar fi... Şi? 

Connors o pălmui. 

— Eşti beată, puştoaico. Lasă gura. 

Eleana îi dădu cu genunchiul în burtă. 

— Nu te atinge de mine! Îndrăzneşti să mă loveşti? 
Dacă am petrecut cincisprezece zile cu tine, crezi că ai 
dreptul să te porţi cu mine la fel cum te porţi cu putorile 
cu care te culci? 

încercă să-l zgârie pe faţă, iar Connors se văzu 
obligat, ca s-o stăpânească, s-o întindă cu spatele pe pat 
şi s-o ţină aşa cu piciorul. 

Atunci îi simţi pielea catifelată şi fierbinte şi-i ceru 
iertare că o pălmuise. Acum ştia de ce făcuse asta. 
Pentru el ea nu era o aventură printre multe altele. Se 
îndrăgostise de o fată cu ochi mari, călare pe un cal de 
lemn într-un bâlci mexican. Dacă Eleana ieşea din viaţa 
lui, din acel moment nimic n-ar mai fi fost ca înainte. 
Când se gândea la asta, simţea în stomac un bloc de 
gheaţă pe care nici tot romul din lume n-ar fi reuşit să-l 
topească. 

încercă să-i explice ce simţea şi se pierdu în 


cuvinte. 

Eleana îl ironiză cu amărăciune: 

— Pff! Dragostea nu există. Nu există decât 
afinități bio-chimice. 

Apoi încercă să-i dea un exemplu. 

— Mama e o femeie splendidă şi pasională. Nu poţi 
crede că i-ar fi refuzat ceva bărbatului pe care-l iubea. Şi 
crezi că tata a apreciat asta? Aiurea! O nouă atracţie 
biologică, mai puternică decât cea veche, şi gata! Pe-aici 
ţi-e drumul! 

Connors obiectă că nu toţi bărbaţii erau la fel. 

Fondul ei de sadism ieşi la suprafaţă. Ameţită de 
alcool şi iritată cum era, Eleana vru să-l facă să sufere pe 
Connors. 

Să nu-i fie cu supărare dar, după cum îi cunoştea 
ea pe bărbaţi, toţi erau la fel. 

Connors îşi luă capul în mâini şi începu să plângă. 

— Şi am cunoscut o sumedenie! adăugă ea. 

Eleanei îi făcea plăcere să nu-l cruţe cu nimic. 
Primul fusese un băiat de la liceul ei. Al doilea, un 
profesor. Altul, un tip întâlnit la un bal. Apoi un bărbat 
căsătorit, la Chicago. Într-o zi venise cu maşina la Saint 
Charles unde îşi petrecea vacanţa de Paşte împreună cu 
alte două învăţătoare. Nu putuse să-l primească în casă 
şi propusese o plimbare sub clar de lună. Pentru că 
pământul era încă umed din cauza zăpezii topite şi 
dorinţa lor prea presantă, bărbatul o posedase sprijinind- 
o de un stâlp, pe o faleză care domina râul. 

Connors îşi ascunse faţa între sânii Eleanei. 

— Te rog, Eleana... 

Ea se dezmetici. 

— lartă-mă, Ad. Îmi pare rău. 

Îi apăsă capul între sâni. 

— Cred că sunt tare beată dacă am ajuns să 
vorbesc astfel. 

Deodată se simţi singură şi nenorocită. Ziua de ieri 
murise, cea de mâine încă nu se născuse. Nu-l avea 


decât pe el. Amândoi trăiau doar clipa prezentă. 
De aici totul ar fi putut să renască. 


CAPITOLUL 7 


Noaptea era întunecoasă şi caldă, iar cerul plin de 
stele. In timp ce se apropiau de pod, Connors văzu o stea 
căzătoare. Poate că era un semn bun. În minutele 
următoare avea să afle. O strânse de braţ pe Eleana. 

— Probleme? 

Eleana respiră adânc. 

— Nu, doar câteva palpitaţii. 

Mergeau împreună cu o mulţime zgomotoasă de 
beţivi, de amanți şi de turişti veniţi să petreacă o scurtă 
vacanţă, care acum se întorceau acasă, nerăbdători să 
se laude în faţa prietenilor că fuseseră în Mexic. 

Chiar dacă ar fi fost recunoscuţi, Connors era 
convins că nu se va trage în ei pentru că circulaţia 
pietonilor pe pod era mult prea intensă. Dealtfel, erau 
hotărâți să treacă indiferent ce s-ar fi întâmplat. 

Se asigură încă o dată că nimic din ce aveau pe ei 
nu putea sa atragă atenţia. 

Eleana purta un costumaş cu aceeaşi croială ca a 
celui lăsat în Ford. Cu părul ridicat la spate, cu ochii 
candizi şi interesanţi, în ciuda nopţii precedente şi a 
călătoriei lungi pe care o făcuse de la Uruapan, ea 
semăna cu Fecioara de la Lourdes, ediţie americană, 
nerăbdătoare să se reîntoarcă în nişa ei. 

El îşi subţiase mustaţa şi îşi cumpărase o pereche 
de pantaloni de pânză gălbui şi o cămaşă asortată. 

Connors privi drept în faţă spre lumină. Doi vameşi 
cu un aer plictisit aruncau din când în când o privire 
cercetătoare spre mulţimea care ieşea, admirând în 
trecere picioarele vreunei femei sau râzând de beţivi. 
Avea convingerea că nu-i vor pune niciun fel de 
probleme. 

In momentul acela îl zări pe bărbatul scund, 
îmbrăcat îngrijit, cu o mustață fină şi neagră. Se vedea 


de la o poştă că era un poliţist în civil. lar el nu părea 
deloc că se plictiseşte. Ochii lui negri şi pătrunzători 
cercetau cu mare atenţie feţele celor care treceau. 

Dacă dezbrăca femeile din priviri, n-o făcea decât 
pentru a se asigura că părul era blond natural, 
corpolenţa  nefalsificată şi că nu corespundea cu 
semnalmentele: „Păr negru... ochi cenuşii. Greutatea 
aproximativă - patruzeci şi cinci de kilograme. A fost 
văzută ultima oară cu un taior cenuşiu, pantaloni din 
piele de şarpe şi geantă asortată”. 

Connors simţi că-l furnică ceva pe spate. 

N-ar fi trebuit să încerce să treacă pe la Laredo. Ar 
fi trebuit într-un fel oarecare să ajungă la Juarez. Nu era 
deloc abil ceea ce făcuse. Se comportase ca un copil de 
grădiniţă. 

Acum nu mai putea să se întoarcă. Ar fi atras 
imediat atenţia. Furnicăturile deveneau din ce în ce mai 
insistente şi simţea un ghem în stomac. Merse mai 
departe prin mulţime observându-l cu atenţie pe poliţist. 
Un singur detaliu îi dădu puţină speranţă. Elegantul 
mexican părea să aibă un dezgust nemărginit faţă de 
beţivi. Privirea lui pătrunzătoare îi evita cu dispreţ. 

Ca să-şi facă curaj, Connors băuse două porţii 
zdravene de rom înainte de plecare. Şi nu regreta. 

— S-ar putea să avem necazuri, îi zise el. Nu sunt 
sigur. Dar când am să mă lovesc de tipul acela mic cu 
mustață, tu să începi să faci haz de parcă ai fi beată. 

Eleana înghiţi de două ori în sec vrând să scape de 
nodul pe care-l simţea în gât. 

— Bine. 

Acum ajunsese în dreptul vameşilor. Connors le 
trânti un sughiţ sonor când trecu prin faţa lor. Apoi, la doi 
paşi de polițistul în civil, se făcu că alunecă cu piciorul 
drept, îi trimise detectivului drept în faţă răsuflarea 
duhnind a rom şi se agăţă de haina lui prefăcându-se că 
vrea să-şi recapete echilibrul. 

Eleana chicoti strident. 


Connors stătea agăţat de detectiv şi rânjea cu 
privirea în ceaţă. 

— Pardon, amice, cred c-am băut un păhărel în 
plus. A naibii de tare tequila asta, nu? lo nu pricep cum 
voi, mexii, puteţi să suportaţi regimu' ăsta în fiecare zi. 

Detectivul îl îmbrânci roşindu-se la faţă de furie. 

— Porc împuţit! Beţivule! Derbedeule! 

Connors se mişcă de lângă el, măcinat de dorinţa 
de a arunca o privire în urmă. 

Deodată un tip solid în uniformă se proţăpi în faţa 
lui în timp ce mulţimea continua să treacă pe lângă ei. 
Era un tip de la Serviciul de Imigraţie cu un accent texan 
foarte puternic. 

— De ce transpiri în halul ăsta, prietene? 

— E beat, răspunse Eleana. 

Un vameş se apropie de ei. 

— Hei, nu cumva a plecat cu sticla după el? 

— Nu, dom'le! se apără Eleana cu un ton ofuscat. 

Şi continuă cu un accent la fel de tărăgănat ca cel 
al texanului: 

— Ar fi vrut, da' nu l-am lăsat io. Cine m-o mai 
vedea pă mine că ies cu el sâmbăta seara, apoi, dom'le, 
să mă ia şi să mă ducă la doctoru' dă nebuni. 

Tipul de la imigrație aprobă dând energic din cap. 

— Sunteţi prea drăguță ca să ieşiţi la plimbare cu 
un beţiv. Idioţi de felul ăsta ne fac o reputaţie proastă în 
străinătate. De unde sunteţi, domnişoară? 

— Din Blue Mound, Missouri, dom'le. lar el e născut 
în Chicago, zise ea aruncând spre Connors o privire 
dispreţuitoare. 

Tipul solid zâmbi şi le dădu voie să treacă 
salutându-i cu un gest. 

La mai puţin de o sută de metri de barieră, pe 
pământul american, Connors se opri, aprinse o ţigară şi-i 
dădu Eleanei să tragă primul fum. 

— Mulţumesc. 

— Şi eu îţi mulţumesc, îi răspunse ea. 


Trase din ţigară, i-o dădu înapoi şi Connors se 
întrebă dacă şi ea se gândea la acelaşi lucru ca şi el. 

Prin urmare ajunseseră la sfârşitul aventurii. 
Eleana i-o spusese fără mănuşi la Nuevo Laredo. 

Chemă un taxi şi o ajută să urce. 

— În oraş, îi zise el şoferului. 

Apoi se întoarse spre Eleana. 

— Şi acum? întrebă el. 

Eleana se uită afară pe geamul taxiului. 

— O şterg la Blue Mound cu primul avion sau cu 
primul tren pe care-l pot prinde. 

— Aşa? 

— Aşa, răspunse ea privind în continuare pe geam. 
Voi telegrafia mamei şi lui Allan de la Blue Mound. 
Unchiul John mă va ajuta să explic totul. Sunt sigură că el 
va găsi o explicaţie. Le va spune că am fost bolnavă şi că 
am stat tot timpul la Blue Mound. 

— Adică tot mai vrei să te căsătoreşti cu 
Lautenbach? 

— De ce nu? Tu nu te-ai căsători cu douăzeci de 
milioane dacă ai avea posibilitatea? 

Connors se strădui să găsească ceva de spus, dar 
din miile de cuvinte pe care le cunoştea, niciunul nu se 
potrivea cu situaţia de faţă. 

În taxi se făcu tăcere şi între ei se ridică un zid. 

Apoi Connors se gândi la bani şi insistă ca ea să ia 
jumătate din ce mai rămăsese din banii trimişi de Shad. 

Eleana refuză la început, apoi acceptă. 

— Dar numai cu împrumut. 

Jumătate din suma rămasă însemna două sute 
treizeci de dolari. 

Connors deschisese geanta mare de culoare roşie 
pe care şi-o cumpărase la Nuevo Laredo ca să-şi bage 
banii înăuntru şi văzu că era plină cu copiile de la 
Moartea amânată şi Un cadavru pentru mireasă. Ultima 
dată le văzuse în coşul de gunoi de pe holul hotelului 
Navidad. 


— Ce vrei să faci cu astea? o întrebă el. 

Eleana întoarse din nou capul spre geam. 

— Să spunem că sunt o amintire. Am să le legcuo 
panglică albastră. 

Connors o luă în braţe. 

— Nu, micuţo. Nu poţi să-mi faci una ca asta. Nu 
poţi pleca aşa din viaţa mea. 

Eleana nu voia să se uite la el. [inea buzele 
strânse şi avea colţurile gurii lăsate în jos. 

— După tot ce-am fost unul pentru celălalt! Nu-i 
aşa? zise ea cu ironie. 

— Păi da! Asta e adevărul! 

— Totul a fost doar un incident de ordin biologic, îi 
răspunse ea. 

Obrazul pe care-l putea vedea Connors era umed. 
Vocea ei era joasă şi profundă. La fel ca în prima seară 
când i se oferise, goală, într-o cameră de hotel de opt 
pesos. 

— Du-te la dracu’, Ad Connors! îi zise ea. Dispari 
din viaţa mea. Mă auzi? Dispari din viaţa mea! 

Connors o apucă de bărbie şi o obligă să se uite la 
el. 

— Eleana, scumpa mea... 

Ochii ei erau în întregime cenuşii. 

— De ce să-mi ratez viaţa cu tine când pot să mă 
mărit cu banii lui Lautenbach? 

— S-ar putea să fii însărcinată. 

— lau riscul ăsta asupra mea. 

— Şi nici nu-l iubeşti pe Lautenbach. 

Eleana încercă să-l respingă. 

— Dragostea nu are niciun amestec în această 
căsătorie. Ţi-am mai spus că e o chestiune de afaceri. N- 
am de gând pentru nimic în lume să rămân învăţătoare 
toată viaţa! 

— Atunci mărită-te cu mine, pledă Connors. Îți 
promit că într-o zi voi deveni un om important. 

Eleana vru să-l jignească. 


— Nu cred, după specimenele pe care le-am văzut. 

— Totuşi ai păstrat copiile povestirilor mele. 

— Ţi-am explicat pentru ce. 

Connors o strânse şi mai tare în braţe şi vru s-o 
sărute. 

— Eleana, dragostea mea, te rog... 

Eleana începu să se zbată frenetic în braţele lui şi 
să-l lovească cu pumnii. 

— Lasă-mă-n pace. Nu pune mâna pe mine. Şi să 
nu mă mai atingi vreodată cu labele tale. 

Şoferul opri taxiul la marginea trotuarului, cobori şi 
deschise portiera. 

— Ce este, domnişoară? Tipul ăsta nu se poartă cu 
respect? 

Eleana strânse buzele înciudată, apoi răspunse: 

— Da. 

— Asta e prea de tot! izbucni Connors. Tare aş vrea 
să ştiu şi eu ce e aia lipsă de respect faţă de o pipiţă cu 
care te-ai culcat timp de cincisprezece zile! 

— Fără mojicii! îi zise cu răceală şoferul. Ar trebui 
să-ţi fie ruşine, brută ce eşti, să maltratezi o copilă atât 
de drăguță. 

Apoi se întoarse spre Eleana. 

— Vreţi să-l dau jos, domnişoară? 

— Da, vă rog, zise ea. 

Şoferul trase de Connors pentru a-l da jos. 

— Ai auzit ce-a zis domnişoara. Haide, ieşi! 

Connors se gândi o clipă să-l lovească. Apoi ieşi din 
taxi. 

— OK. Adio, Eleana. 

Din interiorul întunecos al taxiului, vocea Eleanei îi 
răspunse slab: 

— Adio, Ad. 

Connors o luă din loc fără să se mai uite în urmă. | 
se părea că Eleana începuse să plângă. ŞI, la urma 
urmelor, îl durea în cot dacă plângea. 


II 
ÎN CĂUTAREA ADEVĂRULUI 


CAPITOLUL 8 


Connors deschise fereastra şi, în ciuda înălţimii la 
care se afla camera lui, a putut să audă zgomotul 
străzilor din New York. Ajungea până la el zgomotul 
înfundat al circulaţiei şi sunetul îndepărtat al claxoanelor. 
Intr-o clădire vecină, un muncitor lucra cu un ciocan 
pneumatic. Zgomotele aveau o oarecare armonie. 
Fiecare avea locul lui şi motivul lui de a exista în corul 
gigantic al oraşului. 

Connors se îndepărtă de fereastră şi telefonă la 
biroul lui Shad Shaeffer. 

— Alo! Shad, aici Ad, zise el. M-am întors de-a 
binelea. Pentru mine s-a terminat cu Mexicul! 

Schaeffer păru mai mult stupefiat decât mulţumit 
că-i aude glasul. 

— De unde suni, Ad? 

— Mă aflu în camera 1512 de la hotelul C/aremont. 
Ascultă, Shad. Am hotărât să las baltă definitiv 
încercările de mare literatură. Nu sunt în stare să scriu 
chestiile pe care le caută editorii de cărţi elevate. Şi, ca 
să-ţi spun drept, mă doare undeva! Aşa sunt, aşa rămân! 
Genul poliţist e genul meu şi nu cred că am să-l 
părăsesc. 

Connors se aştepta ca Shad să izbucnească în râs. 
Dar agentul îi răspunse: 

— Eu, în locul tău Ad, n-aş zice asta. 

— Ce vrei să spui cu „în locul tău”? 

— Vreau să spun că ţi-am vândut romanul pe care 
îl refuzase Evening Post. 

— Cui? 

— L-a cumpărat Tanner Press, care vrea să-l scoată 


sub formă de carte. 

Connors rumegă vestea neaşteptată. 

Era chiar mai bine decât dacă l-ar fi cumpărat o 
publicaţie săptămânală pentru publicarea în serial. In 
ultimii cinci ani, Tanner Press nu publicase nici măcar un 
singur volum care să nu fie imediat luat de marile cluburi 
ale cărţii sau de Hollywood, ajungând la tiraje fantastice. 

— Shad, eşti fratele meu! zise el încetişor. 

Însă agentul său nu părea deloc entuziasmat. 

— Zici că eşti la numărul 1512? 

— Exact. 

— Atunci, aşteaptă-mă. Vin imediat. 

Connors închise telefonul, intră în sala de baie şi se 
uită în oglindă. 

De ani de zile îşi spunea că e în stare să scrie şi 
altceva decât poveşti cu detectivi şi cowboy. Şi 
aparențele îi dădeau acum dreptate. Tanner Press edita 
o carte de-a lui. Sărise în cercul elitei. Era un romancier 
autentic. 

Totuşi nu se schimbase cu nimic de când îi 
telefonase lui Shad. Părul rămăsese presărat cu fire albe, 
iar faţa încă mai purta urma ridurilor adânci săpate de 
orele de concentrare intensă, patru pachete de ţigări pe 
zi şi mulţi litri de cafea. Două săptămâni de odihnă sub 
soarele Texasului îi bronzaseră şi mai mult pielea. Dar 
gândul lui era tot la Eleana. 

Tot la ea! Şi, mă rog, de ce? Avusese o aventură cu 
o nimfomană cu ochii verzi, şi asta era tot. Se va lipsi 
foarte bine de ea. După ce cartea lui va fi vândută unei 
firme de cinema şi se va instala la Hollywood, unde 
frumuseţile feminine erau la fel de numeroase precum 
palmierii... atunci... 

Încetă de a-şi mai ascunde adevărul. Nu servea la 


nimic. Era îndrăgostit de o Evă cu ochi verzi. 
x 


x x 
În timpuri normale, Shad Schaeffer nu obişnuia să 


înjure. Acum însă îl apucase aşa deodată. 

— La toţi dracii, Ad! Ce mai e afurisitul ăsta de 
bucluc în care te-ai băgat? 

Cu servieta sub braţ, agentul lui rămăsese în 
picioare, cu spatele sprijinit de uşă, gâfâind de parcă ar fi 
urcat cele cincisprezece etaje pe scări. 

— Ce te-a apucat? îl întrebă Connors. 

— Un tip a fost omorât. Unul Caesar A. Sanchez. Şi 
ai împuşcat un general mexican. 

Schaeffer aruncă servieta pe pat şi îşi umplu un 
pahar cu apă rece. 

— Imi consum zece ani din viaţă să fac din tine un 
nume. Te îngrijesc ca o mamă după beţii şi în timpul 
crizelor tale de melancolie. Te mângâi, te alint, te 
îmbărbătez... Şi acum când am în sfârşit norocul să fiu 
recompensat, chiar în momentul în care ţi-am plasat 
prima carte, în momentul în care ne apropiem de sacul 
cu bani, chiar acum trebuia să te bagi într-un viespar. 

Dădu pe gât paharul cu apă rece. 

— Ce ţi s-a întâmplat în Mexic? 

Connors îşi stăpâni senzaţia neplăcută care îl 
cuprinse brusc. Cele două săptămâni petrecute cu burta 
la soare nu rezolvaseră nimic. Avea impresia că în aceste 
cincisprezece zile se forma în stomacul lui un cocon, şi se 
temea că dacă va deschide gura va ieşi un fluture. 

Shad se aşeză pe pat lângă el şi îşi puse o mână pe 
genunchiul lui. 

— Hai, bătrâne. Povesteşte-mi ce s-a întâmplat. 
Chiar în momentul în care eram atât de mulţumit de noi 
doi! Chiar în momentul în care mă felicitam că avusesem 
încredere în tine toţi aceşti ani, îl văd pe tip intrând în 
biroul meu! 

— Care tip? 

— Un inspector trimis de biroul procurorului. M-a 
întrebat dacă ştiu unde eşti. La început am crezut că e 
de la fisc şi venise să-ţi verifice declaraţia de impozit. De 
aceea i-am explicat imediat cum se făcea că nu 


avuseseşi aproape niciun venit anul trecut. l-am spus că 
erai plecat în Mexic să scrii un roman serios. Atunci mi-a 
spus cine e şi de ce te căuta. 

— Adică ce-a spus? întrebă Connors. Ce vrea de la 
mine biroul procurorului? 

Schaeffer aprinse o ţigară şi îi întinse pachetul lui 
Ad. 

— Poliţia din Uruapan, care e, după cât se pare, un 
oraş din Mexic, te acuză de asasinarea acestui Sanchez. 
lar la Mexico eşti acuzat de lovire, rănire şi tentativă de 
omor asupra persoanei unui anume general Esteban. 

Prin urmare, nu scăpase! 

Schaeffer continuă: 

— Şi asta nu e tot. Au cerut poliţiei din New York să 
te aresteze şi să te bage la puşcărie. Şi, imediat ce vei fi 
la răcoare, poliţia mexicană va trimite un agent la biroul 
procurorului cu toate documentele necesare extrădării. 

Fluturele din stomacul lui Connors zbură de mama 
focului. 

Îi trecuse şi lui prin minte o astfel de posibilitate, 
dar refuzase să se gândească la ea în mod serios. 

încercase să se convingă că după trecerea 
frontierei totul va fi bine, că generalul Esteban nu se va 
strădui să facă demersurile complicate ale extrădării. 

— Tipul care a venit la tine, inspectorul de la biroul 
procurorului, n-a făcut aluzie şi la altcineva? întrebă 
Connors. N-a pomenit şi de o anume Eleana Hayes? 

Shad scutură din cap. 

— Nu. N-a suflat nicio vorbă. De ce? Haide, 
vorbeşte, povesteşte-mi tot! Tu l-ai omorât pe acest 
Sanchez? 

— Nu. 

— Nu mă minţi, Ad? 

— Nu te mint. 

— Atunci de ce te-ar învinui poliţia mexicană de 
acest asasinat? 

Connors îi povesti lui Schaeffer tot ce se 


întâmplase. Îi luă aproape o oră. La sfârşit, Shad izbucni 
în râs. 

— Oh, drăcia dracului!. Ai mai avut şi tupeul să faci 
o povestire din asta! Unchiul ei l-a omorât pe Sanchez? 

Connors scutură din cap. 

— Numai în povestirea mea. [i-am spus doar că 
am aranjat-o puţin. Intriga era mult mai bună aşa. 

— Atunci cine l-a omorât? Tatăl ei? 

— Nu ştiu, răspunse Connors. Dacă examinăm 
mobilurile, el este în mod logic suspectul nr. 1, deşi 
ziarele mexicane au tot vorbit despre o señorita 
frumoasă şi foarte voalată care ar fi împărţit culcuşul cu 
Sanchez în ultima noapte pe care victima a mai petrecut- 
o pe pământ. 

Shad simţi că-l cuprind toate năbădăile şi strigă: 

— De unde au ştiut că femeia era frumoasă dacă 
era aşa voalată? 

Îşi umplu încă o dată paharul cu apă. 

— Nu, continuă el. Cred că trebuie să lăsăm baltă 
povestea cu femeia. Cu siguranţă că nu e decât o 
gogoaşă de-a ziariştilor. Dacă mexicanca cu care a fugit 
Donald Hayes a murit de ani de zile, atunci nu putea să 
fie ea. Şi pentru care motiv o altă mexicancă - sau un alt 
mexican - ar fi putut să poarte lănţişorul şi brelocul lui 
Donald Hayes? Nu. Asta nu poate să fie pură coincidenţă. 
În medalion era chiar fotografia fetei? 

— Aşa mi-a spus Eleana. 

— lar tatăl ei a părăsit SUA în urmă cu douăzeci de 
ani ca să nu fie inculpat pentru crimă? 

— Aşa mi-a spus Eleana. 

— Şi a fugit în Mexic? 

Connors încuviinţă clătinând din cap. 

— Bun. A plecat în Mexic. Şi de douăzeci de ani, în 
fiecare lună, îi trimite cincizeci de dolari lui Sanchez 
pentru a contribui la întreţinerea Eleanei. Atunci pentru 
ce să complicăm toată povestea? El l-a omorât pe 
Sanchez. Aşa trebuie văzute lucrurile. Voia să contribuie 


la întreţinerea fiicei sale. Dar nu voia ca ea să vină şi să- 
şi bage nasul în treburile lui. Douăzeci de ani înseamnă o 
viaţă de om. Cine ştie? Poate că a devenit un om de 
afaceri sau un politician foarte important, mult prea 
important ca să se poată da pe faţă. 

— N-ar fi imposibil, admise Connors. 

Schaeffer îl bătu din nou pe genunchi. 

— Cu siguranţă că aşa s-a întâmplat. Ce avea de 
pierdut? Pentru asasinat nu te pun decât o singură dată 
pe scaunul electric. 

Conversaţia destinsese nervii lui Connors. Se 
întinse pe pat şi începu să râdă în hohote. Shad îl întrebă 
de ce râdea şi Ad îi răspunse: 

— De acest clişeu. Dacă l-aş fi întrebuințat în una 
din cărţile mele, l-ai fi subliniat atât de tare încât ar fi 
ieşit fum din mina creionului. 

— E foarte posibil, băiete, admise Schaeffer. Eu nu 
pretind că sunt scriitor. Tu scrii şi eu vând ce-ţi fată ţie 
mintea. 

Deschise servieta şi scoase contractul cu Tanner 
Press pregătit în patru exemplare. 

— Ce zici de asta? 

Connors citi contractul. 

— Grozav. Numai că e o chestie. Nu pot semna. 

Shad pregătea stiloul. 

— De ce, mă rog? ă 

— Din cauza acelui mandat de arestare. Imi 
închipui că i-ai spus tipului trimis de procuror că vei 
încerca să intri în contact cu mine? 

— Da, s-ar putea să-i fi spus asta. 

— Păi, dacă semnez contractul şi nu te duci să 
anunţi poliţia, te faci vinovat, cel puţin teoretic, de 
complicitate cu un asasin. 

Schaeffer îi întinse stiloul. 

— Fiind vorba de primul contract pe care-l obţin cu 
Tanner Press, sunt hotărât să-mi asum acest risc. 
Semnează la linia a doua, te rog. Pe toate patru. ŞI, de 


altfel, n-ai omorât pe nimeni. 

Connors semnă cele patru exemplare. 

— Asta rămâne de dovedit. lar dacă obţin 
extrădarea şi mă trimit la Uruapan, am tot atâtea şanse 
să scap cu faţă curată cât ar avea un republican să fie 
ales guvernator în Carolina de Sud. 

Suflă peste semnătură ca să se usuce cerneala. 

— Cu atât mai rău, continuă el cu un ton fatalist, 
oricum, e plăcut să ştiu că aş fi putut să reuşesc! 

Schaeffer se arătă amuzat. 

— Haide, Ad, nu te prosti! O să încredinţăm cazul 
tău celui mai bun avocat din New York. Care e 
autoritatea competentă pentru acordarea extrădării într- 
un astfel de caz? 

— Nu ştiu, mărturisi Connors. Pentru extrădarea 
între state se adresează o cerere guvernatorului statului 
respectiv. Dar, când e vorba de o problemă de frontiere 
internaţionale, îmi închipui că autorităţile mexicane vor 
trebui să se adreseze procurorului general al Statelor 
Unite. lar acesta, la rândul lui, va cere guvernatorului 
acestui stat să ia măsurile necesare. Dar habar n-am 
dacă acest caz e de competenţa unui judecător de stat 
sau a unui judecător federal. 

— Perfect, perfect! zise Schaeffer. 

Mintea lui agilă prevedea deja toate detaliile. 

— Procedura de extrădare se derulează deci în faţa 
unui judecător federal sau de stat, continuă el. E destul 
s-o pui pe numita Eleana Hayes să-şi depene povestea şi 
niciun judecător, fie el federal sau de stat, nu va acorda 
extrădarea. Acum când cunosc cazul, chiar mă bucur 
pentru tine. Cartea va beneficia de o publicitate 
senzaţională. Şi poţi paria pe toţi banii pe care ţi-i oferă 
contractul că agenţii de publicitate de la Tanner Press 
vor avea grijă ca relatarea judecății tale să apară pe 
prima pagină a tuturor ziarelor din SUA. Fata asta e la 
New York? 

— Nu, la Blue Mound, în Missouri. 


Surâzător, Schaeffer îl bătu pe genunchi pentru a 
treia oară. 

— Atunci, înainte de a lua legătura cu biroul 
procurorului, mai înainte de a angaja un avocat, vei lua 
avionul spre Blue Mound şi-i vei spune fetei cum se 
prezintă situaţia. 

Zâmbetul lui dispărea încetişor. 

— Sper că nu-ţi va fi greu s-o convingi să 
povestească totul judecătorului? 

Connors aprinse o ţigară şi trase un fum înainte de 
a răspunde. 

— Pune-te puţin în locul ei. 

— Ce vrei să spui? 

— Pune-te în locul Eleanei. Presupune că ai 
douăzeci şi trei de ani, că eşti învăţătoare la Chicago, 
teoretic virgină, că eşti logodită şi că te pregăteşti să te 
măriţi cu douăzeci de milioane de dolari. 

— Şi? 

— Chiar ţi-ar plăcea să vezi dezvăluit pe prima 
pagină a tuturor ziarelor din ţară că, în ciuda celor 
întâmplate, ai petrecut cincisprezece zile minunate în 
compania unui autor de romane polițiste, complet 
necunoscut de altfel, dar de sex masculin şi în 
deplinătatea capacităţilor sale fizice, şi care e acuzat de 
asasinarea unui cetăţean mexican onorabil care, dacă ar 
fi trăit, ar fi putut să dovedească că tatăl tău, şi el pus 
sub urmărire pentru crimă, nu se căsătorise niciodată 
legitim cu mama ta? 

Shad Schaeffer suspină lămurit. 

— Mada. Inţeleg ce vrei să spui... 


CAPITOLUL 9 


Blue Mound era prima localitate de acest gen 
văzută vreodată de Connors. Nu semăna deloc cu o 
aşezare mare de la ţară. Ai fi putut spune că e o parcelă 
detaşată brusc din Chicago sau din New York. 

Gara era nouă şi modernă. Pe drumul spre hotel, 
taxiul trecu pe lângă un cinematograf mare, o sală de 
jocuri, două  super-magazine, vreo şase magazine 
elegante pentru femei, două saloane de cosmetică, trei 
baruri, un restaurant chinezesc de primă clasă şi o bancă 
pe care ai fi putut s-o iei drept una dintre sucursalele 
cunoscutei Chase National Bank dintr-un mare oraş. 

Şoferul taxiului avea vreo şaizeci de ani. Haina lui 
de tweed avea o culoare ţipătoare, iar capetele mustăţii 
albe şi pomădate depăşeau cu un centimetru cele două 
colţuri ale gurii. 

Connors îl întrebă dacă îl cunoştea pe John Hayes, 

— Păi cred şi eu! răspunse şoferul. E proprietarul a 
jumătate din oraş. De exemplu, taxiul ăsta e al lui. Şi e 
un tip de toată isprava. 

Şoferul se uită la el în oglinda retrovizoare. 

— Aţi venit pentru nuntă? 

— Ce nuntă? 

Tonul bătrânului deveni uşor dispreţuitor. 

— Cum, nu citiţi Variety sau Billboard? Nunta 
Eleanei, fireşte! Se căsătoreşte cu moştenitorul lui 
Lautenbach. Era prevăzută pentru la toamnă. Dar au 
avansat termenul, aşa că se face săptămâna viitoare. 
Din cauză că se iubesc prea tare, aşa cred. 

x 


x xXx 
Hotelul semăna cu restul oraşului. Omul de la 


recepţie era la fel de bătrân ca şoferul de taxi, dar avea 
părul vopsit ca pana corbului şi purta un costum elegant 


de culoare albă. Părea un actor de modă veche sau un 
erou de vodevil. 

— O cameră cu sală de baie. 

— Da, domnule. 

Connors se înscrise cu numele său adevărat. 
Avocatul pe care îl consultase împreună cu Shad 
insistase în această privinţă, în ancheta care se va facă 
asupra lui nu trebuia să existe nimic posibil de 
interpretat ca o tentativă frauduloasă de sustragere de la 
demersurile justiţiei. 

Bătrânul puse fişa într-un dulap, apoi o scoase şi se 
uită din nou la ea. 

— Nu cumva sunteţi Ad Connors care scrie romane 
polițiste? 

Connors recunoscu că era într-adevăr el şi bătrânul 
insistă să-i strângă mâna. 

— Sunt încântat. Şi foarte onorat. Romanele 
polițiste sunt lectura mea preferată. lar Ad Connors este 
autorul meu preferat. 

Şi dovedi acest lucru citând titlurile unor povestiri 
despre care Connors nici măcar nu-şi mai amintea să le fi 
scris. Fireşte, bătrânul ar fi vrut să ştie ce-l aducea pe 
Connors la Blue Mound, dar era prea bine crescut ca să-l 
întrebe. 

Apăsă pe un buton şi de pe culoarul îngust îşi făcu 
apariţia un bărbat doar cu puţin mai tânăr decât cel de la 
recepţie. Bătrânul începu să râdă văzând aerul mirat al 
lui Connors. 

— Blue Mound e ceva mai diferit decât celelalte 
orăşele pe care le cunoaşteţi. Nu-i aşa, domnule 
Connors? 

— Da, mărturisi Connors. Foarte diferit. Cum se 
face asta? 

Bătrânul îl informă cu cea mai mare bucurie. 

— Totul a început în urmă cu vreo douăzeci de ani, 
domnule Connors, pe vremea când circul Hayes Brothers 
petrecea iarna aici. Clima e blândă. În împrejurimi se 


găseşte din belşug vânat şi peşte. Acesta a fost motivul 
pentru care câţiva dresori de animale şi câţiva artişti şi- 
au cumpărat o magherniţă pentru a petrece aici iarna. 
Apoi a venit marea criză din anii treizeci. Circul a fost 
obligat să-şi închidă porţile şi n-am mai putut nici să 
vindem, nici să plecăm în altă parte. În timpul crizei ni s- 
au alăturat şi alţi oameni de circ care îşi practicau 
meseria la bâlciuri, în aer liber. La Blue Mound găseau 
cel puţin de mâncare şi ceva de lucru. Cultivau 
pământul, creşteau catâri sau lucrau într-o făbricuţă. 
Când vremurile au redevenit mai prielnice, am plecat din 
nou la bâlciuri, dar mulţi dintre noi au început să 
considere Blue Mound ca pe oraşul nostru natal. 
Reveneam în fiecare iarnă, cumpăram alte case, plasam 
economiile în toate micile afaceri locale, astfel încât 
acum trei sferturi din negustorii şi locuitorii din Blue 
Mound au făcut parte la un moment dat din lumea 
circului. 

Bătrânul râse amuzat apoi continuă: 

— Şi pentru că majoritatea dintre noi dispreţuise 
toată viaţa lor sătenii şi orăşelele, am hotărât să facem 
din Blue Mound un mare oraş în miniatură! 

— Ah! înţeleg, zise Connors. Şi acest hotel vă 
aparţine? 

Bătrânul îşi aranjă haina. 

— Nu. Mă număr printre aceia care nu s-au gândit 
să pună un ban deoparte. Asta e doar o simplă 
constatare. N-am niciun regret. Ce vremuri grozave am 
mai trăit! 

Camera se afla la etajul doi. E adevărat că 
fereastra dădea spre un palier de scară de incendiu, dar 
în rest era comparabilă cu cea de la C/aremont. 

Dădu un bacşiş celui care îi cărase bagajul şi 
începu să cerceteze cartea de telefon. Nu figura decât un 
singur Hayes, dar cu două numere, unul de-acasă şi altul 
de la birou. Connors formă primul număr şi-i răspunse o 
voce de femeie. 


— Alo? Aici casa John Hayes. 

— Eleana? 

Femeie începu să râdă. 

— Nu. Celeste, mama ei. Cine e la telefon, vă rog? 

Connor se întrebă dacă să-şi spună numele. 

— Mă numesc Ad Connors. 

— Ah! 

Era clar că Eleana nu-i vorbise despre el. 

— Aş putea să schimb două cuvinte cu Eleana? 

— Îmi pare rău, domnule Connors. Eleana nu e 
deocamdată aici. Cred că e plecată la plimbare cu Allan. 
Vreţi să-i transmit ceva? _ 

Connors simţi că i se strânge stomacul. Işi jurase 
că nu se va lăsa tulburat de Eleana indiferent ce-ar fi 
făcut ea, dar nu se gândise la prezenţa lui Allan 
Lautenbach la Blue Mound. Nu voia să-i facă necazuri 
Eleanei. Era prea mândru ca să insiste în faţa unei femei. 
Dar nu avea de gând să se lase trimis în Mexic fără să 
sufle o vorbă, pentru a salva onoarea unei virginităţi 
care, după propria ei mărturisire, fusese pierdută într-o 
debara de liceu. 

— Nu. Nu e nevoie. 

— Atunci vreţi să-i spun să vă sune? 

— Da, vă rog. Sunteţi foarte amabilă, doamnă 
Hayes. 

— Unde trebuie să telefoneze? 

Connors îi spuse că se afla la hotel şi-i dădu 
numărul camerei. Ea îi promise că o va anunţa pe Eleana 
imediat ce se va întoarce şi închise. 

Connors scoase sticla din valiză şi-şi turnă o porţie. 
Apoi aşteptă două ore telefonul de la Eleana. 

Camera dădea spre partea din spate a hotelului. 
Soarele după-amiezii pătrundea pe fereastră. Nu aveai la 
ce te uita decât la tremurul aerului cald de deasupra 
palierului scării de incendiu, la un gard înalt din scânduri 
şi la partea din spate a unui grajd transformat în garaj. 

Îşi scoase haina, apoi şi cămaşa. Până la urmă 


rămase în slip. 

Soarele cobori la orizont incendiind cerul cu un 
roşu de jeratic, care treptat se stinse. Mecanicii de la 
garaj îşi părăsiră sculele şi traseră obloanele. Noaptea 
acoperi fereastra cu un văl cald. Două pisici în călduri îşi 
făceau de cap în faţa gardului. 

li reamintiră de Guadalajara! 

Telefonă din nou acasă la Hayes. De data asta îi 
răspunse o voce de bărbat. Nu, Eleana nu se întorsese. 
Nici mama ei nu era. Da, lângă telefon era un mesaj 
pentru Eleana, care era rugată să telefoneze la hotel, la 
camera 205. 

Connors îl întrebă dacă era John Hayes. 

— Da, răspunse celălalt. 

Şi închise. 

Connors mai aşteptă puţin. Apoi îşi îmbrăcă 
costumul alb de vară pe care îl agăţase în dulap şi se 
duse să ia masa la restaurantul chinezesc. Mâncărurile 
erau excelente, dar nu avură niciun efect asupra 
dispoziţiei proaste pe care o avea. 

Din orice unghi ar fi privit, se vedea vârât în 
aceeaşi situaţie afurisită. 

Kupperman, avocatul, trecea drept un maestru în 
meseria lui. Dar chiar el recunoscuse că nu se mai aflase 
niciodată în faţa unui caz asemănător. Părerea lui era că, 
date fiind informaţiile care existau despre Connors - atât 
civile cât şi militare -, dacă Connors ar fi putut să obţină 
de la Eleana o declaraţie legalizată la notariat despre tot 
ce se întâmplase, precum şi un act semnat de procurorul 
comitatului prin care să se certifice sinceritatea 
presupusă a Eleanei, atunci orice judecător desemnat să 
se pronunţe în această privinţă ar avea toate motivele să 
refuze extrădarea. 

Dar existau mari şanse ca judecătorul să ceară 
audierea Eleanei. In acest caz, dacă ea refuza să depună 
personal mărturie pentru a nu-şi compromite proiectele 
de căsătorie cu Lautenbach, Kupperman nu ştia ce s-ar 


putea face. 

Connors însă ştia ce va face într-un astfel de caz. 

Va da publicităţii toată povestea, fără să-i pese 
dacă asta va aduce prejudicii cuiva. 

Aproape că ajunsese la hotel când îşi dădu seama 
că era urmărit. Omul se oprea când se oprea şi el, se 
deplasa o dată cu el, având grijă să nu lase între ei o 
distanţă prea mare şi nici să se apropie prea mult pentru 
ca cel urmărit să-i poată zări faţa. 

Connors nu putu să constate decât că era un 
individ înalt şi cu umeri largi. Dar era cât se poate de clar 
că tipul îl urmărea. 

Connors intră în holul hotelului. Eleana încă nu 
telefonase. Recepţionerul se schimbase, acum era unul 
tânăr. Bătrânul citea o revistă în hol, şi se arătă tare 
încântat când Connors veni să se aşeze lângă el. 

— Da, zise el, răspunzând la întrebarea lui 
Connors. L-am cunoscut foarte bine pe Donald Hayes. 
Am lucrat trei sezoane pentru Don. Coordonam intrările 
în arenă. 

— Aţi putea să mi-l descrieţi? întrebă Connors. 

— Era înalt, cu umeri largi, un tip frumos. Genul de 
bărbat după care se înnebunesc femeile. 

Connors scoase ţigările din buzunarul hainei şi-i 
oferi una bătrânului. 

Ipoteza pe care o construia în minte era puţin trasă 
de păr, dar nu imposibilă. 

Aventura lui constituia dovada că în viaţă se 
întâmplau lucruri mult mai ciudate decât cele pe care 
reuşea să le vâre pe gât redactorilor-şefi. 

După o absenţă de douăzeci de ani, foarte puţini 
dintre oamenii pe care Donald Hayes îi cunoscuse - cu 
excepţia soţiei şi a fratelui său - ar fi fost în stare să-l 
recunoască. Şi chiar dacă ar fi fost recunoscut, discreţia 
oamenilor de circ era notorie când era vorba de unul de- 
al lor. 

După toate aparențele, Hayes făcea mare caz de 


fiica lui. S-ar fi putut foarte bine ca, după ce-l omorâse 
pe Sanchez pentru a-şi ascunde noua identitate, sau 
pentru alt motiv, să se fi întors la Blue Mound pe ascuns 
ca să asiste la căsătoria Eleanei cu Lautenbach. 

Connors trase adânc din ţigară. În acest caz, 
înfruntarea de la Blue Mound nu s-ar fi limitat doar la 
eventualul refuz al Eleanei de a depune mărturie în 
favoarea lui. 

— De ce? întrebă bătrânul. Vă interesează Donald 
Hayes, domnule Connors? 

Connors minţi. 

— Nu. Adică, aşa, ca om. Dar am auzit că mandatul 
de arestare pentru asasinat a rămas încă valabil, după 
douăzeci de ani. 

Satisfăcut de propria lui perspicacitate, bătrânul se 
lovi cu palma peste genunchi. 

— Am fost sigur. Am ghicit de cum v-am 
recunoscut. Aţi venit la Blue Mound ca să scrieţi un 
roman poliţist bazat pe datele cazului Hayes. lar despre 
Don se poate face un adevărat roman, un roman bun. 
Deseori m-am întrebat de ce un scriitor ca Ad Connors nu 
a aşternut niciodată asta pe hârtie. Ce vreţi să ştiţi? 

Bătrânul continuă mai înainte ca el să fi avut timp 
să-i răspundă. 

— Eu şi Jimmy Thompson putem să vă spunem tot 
ce doriţi să aflaţi. 

Connors întrebă cine era Thompson. 

Bătrânul răspunse că era şeriful lor. 

— Şi era şerif când s-a întâmplat? 

— Nu, numai adjunct. Dar şeriful de atunci, Miles, 
era bătrân şi bolnav, aşa că Jim a făcut aproape toată 
treaba. 

Bătrânul era singur pe lume şi se simţea în al 
nouălea cer că găsise pe cineva care să-i asculte 
poveştile. 

li făcu cu ochiul lui Connors. 

— Ce-ar fi să mergem în camerei mea? Am bea şi 


noi un păhărel în timp ce vă povestesc. 

Connors mai auzise povestea de la Eleana. Nu 
avea niciun chef s-o mai audă încă o dată. Nu avea poftă 
să bea, iar în vestibul era răcoare. Era sigur că în camera 
bătrânului era tot atât de cald ca şi în camera lui. Aşa că- 
i răspunse: 

— Mi-ar face plăcere, dar aştept un telefon. 

Celălalt îl crezu pe cuvânt. Se sculă şi-l strigă pe 
omul de la recepţie. 

— Jack, când va suna telefonul pentru domnul 
Connors, să dai legătura în camera mea. 

— Am înţeles, domnule Mac Millan. 

Connors urcă scara în spatele lui. Era şi ăsta un 
mod ca oricare altul de a-şi omori timpul. 

Mac Millan avea camera la etajul întâi, cu ferestrele 
spre faţadă, la patru uşi de camera 205. 

Într-un colţ al încăperii zăcea un cufăr vechi. 
Bătrânul scoase din el o sticlă pe trei sferturi goală şi 
două pahare mici, scuzându-se că nu mai rămăsese 
decât aşa puţin. Vru să se ducă să cumpere altă sticlă, 
dar Connors nu-l lăsă să plece. 

— Nu e nevoie! Dacă nu ne ajunge, mai e o sticlă 
pe comoda din camera mea. 

Începuse să se mai răcorească. Briza nocturnă 
agita uşor perdelele ferestrei. Fotoliul era confortabil şi 
whisky-ul bun. Versiunea lui Mac Millan nu diferea deloc 
de cea a Eleanei, dar el cunoştea mai multe amănunte. 
Totdeauna îl considerase pe Don Hayes un tip bine. 

Mac Millan întinse mâinile într-un gest plin de 
indulgență. 

— La urma urmelor, domnule Connors, Don nu e 
singurul bărbat din lume care a renunţat la tot pentru o 
femeie. Istoria e plină de astfel de cazuri. Ar fi destul să 
ne amintim de Samson, David, Paris, Marc Antoniu, lordul 
Essex, Ludovic al XV-lea şi, mai aproape de noi, Eddie 
Windsor al Angliei. Să vă amintiţi chestia asta când o să 
scrieţi romanul. 


— Îmi voi aminti, promise Connors. 

Mac Millan îşi depănă amintirile. 

— Don era un tip de ispravă. Totdeauna gata să-ţi 
facă un serviciu şi să glumească cu tine. Şi se pricepea 
grozav să conducă un circ. Dacă n-ar fi tocat banii de pe 
ipotecă cu Tamara, circul s-ar fi descurcat de minune. 
Bineînţeles, Tamara era frumoasă. Dar la vremea aceea 
Celeste arăta tot atât de bine. 

Făcu o pauză. Amintirile aprindeau în ochii lui o 
luminiţă jucăuşă. 

— Îmi amintesc, continuă el, de ziua în care trebuia 
să parcurgem o etapă foarte lungă şi montorii, grăbiţi, au 
dat jos mai repede ca de obicei prelata cabinei în care se 
afla Celeste. Tocmai îşi dezbrăcase costumul şi căderea 
prelatei a surprins-o fără nimic pe ea. Parcă o văd şi 
acum stând în picioare în lumina reflectoarelor de lucru, 
ca o statuie de fildeş în mijlocul unui incendiu. 

Connors îşi aminti deodată de Eleana scăldată de 
lumina firmei Navidad şi simţi o dorinţă aproape 
dureroasă. 

Mac Millan râse uşurel înainte de a continua. 

— Dar Céleste nu s-a simţit deloc jenată în faţa 
grupului de bărbaţi ce se uitau la ea cu gura căscată, ca 
nişte pechinezi. A zâmbit cu acel aer superior şi 
provocator al femeii care ştie că are tot ce-i trebuie 
pentru a-i aţâţa pe bărbaţi. Apoi şi-a trecut mâinile peste 
sâni şi pe sub şolduri întrebându-ne cu accentul ei 
franțuzesc: „Vă place?”; 

— Şi ce s-a întâmplat atunci? întrebă Connors. 

Mac Millan începu din nou să râdă. 

— În timpul ăsta a apărut Don, l-a trimis pe şeful 
montorilor la toţi dracii şi i-a învineţit Celestei un ochi 
pentru că făcuse pe putoarea. 

Mac Millan rămase un moment tăcut. Apoi suspină. 

— Nu. Nu înţeleg ce l-a apucat pe Don din moment 
ce avea la el acasă tot ce-ar fi putut să-i poftească inima. 
O nebunie, probabil. Totuşi l-am văzut cu ochii mei pe 


Don în noaptea aceea când s-a întors din California şi mi 
s-a părut cât se poate de normal. 

Connors se aplecă spre el. 

— Unde? Adică, unde l-aţi văzut? 

— Pe peronul gării. Venirea lui era aşteptată abia 
săptămâna următoare, dar a venit la orele două 
dimineaţa, cu trenul care transporta lapte. Nu mi s-a 
părut prea vorbăreţ, dar pe moment mi-am spus că era 
nerăbdător să ajungă acasă. Abia a doua zi, când m-am 
dus să iau masa la local, am aflat ce se petrecuse. 

— Totuşi aţi vorbit cu el în noaptea aceea? 

— Câteva minute. L-am întrebat dacă reuşise să 
ipotecheze circul. Mi-a răspuns că da, şi mi s-a părut 
foarte mulţumit. Îmi amintesc că mi-a spus: „Cu banii pe 
care i-am adus, Mac, ne vom descurca frumos de tot”. 

— Avea la el banii gheaţă? 

— Aşa cred. Aproape toate afacerile unui circ se 
fac cu bani gheaţă. Cel puţin aşa era pe vremea mea. 

— Şi după aceea? întrebă Connors. 

— După aceea, Don a plecat fluierând uşor. 

Mac Millan umplu încă o dată paharele. 

— Vă rog să mă credeţi, domnule Connors, că 
atunci când am auzit ce s-a întâmplat, am rămas prostit. 

Connors sorbi din pahar. 

— Ştiaţi - adică circul ştia - că Hayes era încurcat 
cu respectiva Tamara? 

Bătrânul se gândi un moment. 

— Eu aş zice că nu! Fireşte, Don glumea mult cu 
Tamara şi Tamara îi răspundea. Dar când un tip vrea să 
fure iepşoara altuia - doar dacă nu e complet idiot, ceea 
ce nu era cazul lui Don - cască bine ochii de unde o 
şterpeleşte. 

— Şi cât timp a trecut între momentul în care l-aţi 
văzut pe Hayes şi momentul în care, omorându-l pe soţul 
dansatoarei pe sârmă, Don a fugit cu ea, luând cu el şi 
banii? 

— Să zicem, cam de acum până dimineaţă. 


Mac Millan îl apără pe Hayes. 

— Nu cred că a fost ceva premeditat. Părerea mea 
e că Don voia să rămână cu nevasta lui şi să-şi ofere din 
când în când un „desert”. Dar Pablo i-a surprins, şi cu 
siguranţă că din cauza asta a fost obligat să-l omoare. În 
situaţia asta nu mai avea altceva de făcut decât să fugă. 

— Pablo era bărbatul Tamarei? 

— Exact. 

Mac Millan îşi umezi ţigara şi continuă: 

— Şi dacă vreţi să ştiţi şi mai exact, Tamara nu era 
mexicancă. Era ţigancă. 

Connors tresări. 

— Ce tot spuneţi? 

— Era ţigancă. E adevărat că dansa pe sârmă, dar 
ghicea şi în cărţi într-o rulotă instalată la ieşirea din oraş. 

Connors consideră că informaţiile meritau toată 
atenţia. Numele femeii îl frapase de la început. 

— Şi spuneţi că era drăguță? 

— A-ntâia! 

— Şi era măritată? 

— Fără nicio îndoială. 

— Şi bărbatul ei cum era? 

— Era un ţigan mexican. O huidumă mare de un 
metru nouăzeci şi vreo sută de kilograme. A trebuit să-i 
facem un coşciug pe măsură. Era şi el un băiat frumos. 
Nu vreau să-i scad calităţile lui Don, dar, pe vremea 
aceea, m-am întrebat tot timpul ce-i putea da el mai mult 
Tamarei decât bărbatul ei. 

In cameră se făcuse din nou cald. Connors simţea 
din ce în ce mai mult cum îl strânge gulerul cămăşii. 

Până la urmă puse întrebarea care îl sâcâia. 

— Ca unul care a trăit multă vreme printre oamenii 
de circ, cred că aţi cunoscut mulţi ţigani? 

— Cum să nu! Sute... 

Connors se aplecă spre el. 

— Atunci aş vrea să ştiu un lucru. Vi s-a întâmplat 
des să vă culcaţi cu o ţigancă? Aţi cunoscut multe care 


au fugit cu un bărbat sau care au lăsat pe altul decât pe 
soţul lor să le atingă? 

Bătrânul se gândi îndelung. Apoi scutură din cap. 

— Niciuna! Trebuie să spun că pentru ele 
castitatea e ceva tabu. Mint, ciordesc, fac gură mare, 
asta e clar. Nu se sperie nici de glume deochiate. Când e 
vorba să le inviţi la un păhărel, ce să mai vorbim! Dar 
atâta îţi trebuie să îndrăzneşti să-ţi strecori mâna între 
genunchii unei ţigănci sau să-i pipăi o ţâţă! Va sări la 
primul cuţit care îi va veni la îndemână şi te va înjunghia 
cât ai zice peşte. 

Păstră un moment de tăcere, apoi continuă: 

— Hmm! Da! Inţeleg unde vreţi să ajungeţi. E 
ciudat, dar nu m-am gândit niciodată la asta. 

Mac Millan se uită la sticlă şi constată că era goală. 

— Mă duc s-o aduc pe cea din camera mea, zise 
Connors. 

Tocmai se ridicase când sună telefonul. 

Mac Millan răspunse şi-i întinse receptorul lui 
Connors. 

— Telefonul pe care-l aşteptaţi. 

Connors îi dădu cheia de la camera lui. 

— Sticla e pe comodă. 

Bătrânul îşi aranjă haina şi ieşi din cameră. 
Connors răspunse la telefon. 

— Eleana? 

Tânăra părea furioasă şi speriată totodată. 

— Da, Eleana. Ce cauţi la Blue Mound? 

Telefonul se afla pe o măsuţă de lângă uşă. 
Connors aruncă o privire pe culoar pentru a se convinge 
că Mac Millan nu-l putea auzi. 

Bătrânul era în faţa camerei 205 şi băga cheia în 
broască. Connors continuă să vorbească în receptor. 

— S-a întâmplat ceva la care nu ne aşteptam. 
Trebuie să ne vedem. Acum. În seara asta. Cât mai 
repede cu putinţă. 

— Nu vreau să te mai văd, zise Eleana cu cruzime. 


Ţi-am spus să dispari din viaţa mea. 

Connors tocmai se pregătea să-i răspundă tăios 
când pe culoar răsunară două împuşcături. 

Când privi din nou afară, Mac Millan nu mai era la 
uşa 205. Uşa fusese larg deschisă şi împuşcăturile 
proiectaseră corpul bătrânului pe peretele de vizavi. 
Toată partea din faţă a hainei era plină de sânge. 

În timp ce Connors se uita la el, genunchii 
nefericitului se îndoiră şi bătrânul căzu cu faţa la podea. 

Între timp se deschiseseră câteva uşi de pe culoar. 
Un bărbat gras strigă: 

— Dum-ne-zeule mare! 

La capătul de sus al scării apăru faţa înspăimântată 
a omului de la recepţie. Undeva se auzi strigătul strident 
al unei femei. 

Connors îşi dădu atunci seama că strigătele 
veneau din receptorul pe care-l ţinea în mână şi pe care 
se grăbi să-l ducă la ureche. 

— Ad. Ce s-a întâmplat? strigă Eleana. 

Connors răspunse cu o voce uşor tremurândă: 

— Cineva a încercat să mă lichideze. 


CAPITOLUL 10 


Connors consideră că moartea avea ceva indecent. 
Fiind în viaţă, bătrânul avea propriul lui domeniu de 
mândrie şi de intimitate. Trecutul, speranţele lui de 
viitor, corpul şi spiritul erau numai ale lui. 

Acum nu mai era decât o grămadă de carne rece, 
obiectul neînsufleţit şi nearticulat al curiozităţii morbide 
şi oficiale. Pulberea se reîntorcea în cele din urmă în 
eprubetă. 

Mac Millan murise. Corpul lui firav aproape că 
fusese tăiat în două de cele două împuşcături. 

Connors închise telefonul în momentul în care 
Eleana cerea amănunte şi băgă de seamă că mâinile îi 
tremurau foarte tare, lucru care nu-l miră peste măsură. 
Prăpădi trei bețe de chibrit ca să-şi poată aprinde ţigara. 

Tăcerea de pe culoar devenea tot mai apăsătoare, 
apoi fu întreruptă de zbârnâitul insuportabil al unei 
muşte mari albăstrui. După aceea se auzi vocea alterată 
de emoție a omului de la recepţie, care informa pe 
cineva. 

— Bătrânul Mac Millan, şerifule. Cineva a tras de 
două ori cu puşca în el. 

Un bărbat trecut puţin de cincizeci de ani, însoţit 
de un altul mai tânăr, apăru în capătul de sus al scărilor 
şi pătrunse pe culoar. Amândoi purtau blugi, cămăși 
asortate, pălării mari de soare albe, iar centura 
revolverului era presărată cu capse argintate. 

— Sunt şeriful Thompson, zise cel mai în vârstă. A 
fost cineva martor? 

Nu-i răspunse nimeni. 

Şeriful îşi plimbă privirea de la cadavru la uşa 
camerei 205. Apoi trecu peste băltoaca de sânge care se 
mărea, intră în cameră şi aprinse lumina. 

Asasinul îşi abandonase puşca. Arma căzuse lângă 


fereastră. 

Bărbatul mai tânăr întrebă dacă nu era bine să se 
ducă să examineze scara de incendiu şi curtea hotelului. 

— Da, Macey, du-te să vezi, zise Thompson. 

Şeriful luă puşca de jos şi o aşeză pe pat. Apoi se 
întoarse la uşă. 

— Care dintre voi stă în camera asta? 

— Eu, răspunse Connors. 

— Numele? 

— Ad Connors. 

Şeriful Thompson îşi împinse pălăria mare pe 
ceafă. 

— Aşa! Dumneata eşti autorul de romane polițiste 
după care se prăpădea Mac. Ai căzut direct în subiect 
cum s-ar zice! 

— Da, aşa s-ar zice. 

Un tip înalt şi slab, cu un costum şifonat, îşi croi 
drum printre cei de pe culoar, trase de sub braţ o trusă 
neagră şi o aşeză lângă cadavru. 

— E bătrânul Mac? Cine l-a împuşcat, Jimmy? 

Thompson scutură din cap. 

— Adineauri am sosit şi eu. 

Se uită spre Connors şi-l întrebă: 

— Ai avea ceva împotrivă să răspunzi la câteva 
întrebări, domnule Connors? 

— Nu, răspunse Connors. 

— Atunci începe prin a ne spune ce făceai în 
camera lui Mac şi ce căuta el în camera dumitale. 

Connors îi spuse adevărul. 

— Stăteam, de vorbă şi ne-am dat seama că nu 
mai avem whisky. Am propus să aduc sticla pe care o 
aveam la mine în cameră, dar chiar în acel moment am 
fost chemat la telefon, aşa că Mac s-a dus el după sticlă. 

Tipul înalt şi slab se lăsă pe vine lângă cadavru. 

— Bietu' bătrân! Nici măcar n-a înţeles ce i s-a 
întâmplat. 

Ajutorul de şerif reveni şi raportă că asasinul 


jupuise câteva coji de rugină de pe scara de incendiu. 
Însă nimeni nu-l văzuse intrând sau ieşind, iar în curte nu 
se vedea nicio urmă. 

Şeriful Thompson îşi răsuci o ţigară. 

— Ai putea să-mi spui cine te-a chemat la telefon, 
domnule Connors? 

Musca mare şi albastră bâzâia întruna. Connors se 
simţea agasat şi ar fi dorit s-o strivească. N-ar fi vrut s-o 
amestece pe Eleana în povestea asta, dar tipul de la 
recepţie tot i-ar fi spus dacă n-o făcea el. 

— Da, bineînţeles. Domnişoara Hayes. 

— Aşa este, confirmă recepţionerul. Domnişoara 
Hayes a sunat la zece-cincisprezece minute după ce 
urcaseră şi am făcut legătura în camera lui Mac. 

Thompson îşi trecu limba de-a lungul ţigării. 

— Ai venit pentru nuntă, domnule Connors? 

— Nu, nu tocmai. 

— Şi despre ce vorbeai cu Mac? Ceva care ne-ar 
putea ajuta? 

Recepţionerul răspunse înaintea lui Connors. 

— Chiar înainte de a urca amândoi, l-am auzit pe 
Mac spunându-i: „Am fost sigur. Am ghicit de cum v-am 
recunoscut. Aţi venit la Blue Mound ca să scrieţi un 
roman poliţist bazat pe datele cazului Hayes”. 

Doctorul Hanson ridică privirea. 

— Oh! Lui John n-o să-i placă deloc chestia asta. 

— Deloc, îi întări spusele şeriful Thompson. Dar nu 
cred că John s-ar juca cu puşca de vânătoare pentru a 
împiedica dezgroparea unei vechi poveşti de familie. 

Deodată îşi pierdu răbdarea. 

— Bine, domnule Connors! Am terminat cu 
politeţurile. Acum să vorbim serios. Cine te urăşte atât 
de mult la Blue Mound încât să vrea să-ţi întindă 
măruntaiele la soare? 

Connors vru să câştige timp. 

— Nu cunosc pe nimeni care să mă urască atât de 
mult, răspunse el. 


Nu voia să spună nimic înainte de a vorbi cu 
Eleana. 

— În orice caz, continuă el, pe nimeni din Blue 
Mound. N-am sosit aici decât de patru ore. 

Thompson îşi aprinse ţigara. 

— Ce culoare are costumul pe care-l porţi? 

— Alb. 

— Ce culoare avea costumul lui Mac? 

— Alb. 

— Ce înălţime i-ai da? 

— Vreun metru optzeci şi doi. 

— Ce înălţime ai? 

— Un metru optzeci şi doi. 

— Şi ce culoare avea părul lui Mac? 

— Negru. 

— Exact! Ca al dumitale, domnule Connors. Şi a 
fost ucis deschizând uşa camerei dumitale? 

— Uşa camerei mele. 

— De către cineva care aştepta înăuntru ca 
dumneata să deschizi uşa. 

Faţa albă a lui Thompson se înroşi brusc. 

— Ascultă-mă bine, băiete. Ştiu că eşti mare 
mahăr. Mi-a spus Mac. Dar să nu faci greşeala să mă 
consideri un şerif îngust la minte dintr-un film western. 
Centura de pistol şi pantalonii fac parte din meserie. Aici 
nu e New York şi nici Chicago. Aici e Blue Mound, 
Missouri, şi nici asasinatele nu se întâlnesc pe toate 
drumurile. Au trecut mai bine de douăzeci de ani de când 
nimeni n-a mai putut să aibă un motiv serios pentru a 
omori pe cineva. Aşa că dă-i drumu' şi spune tot mai 
înainte de a mă supăra. Cine te ura atât de mult încât să 
vrea să te lichideze? 

Connors scutură din cap. 

— Regret că nu pot să te ajut, şerifule! N-am nimic 
de adăugat la ceea ce ţi-am spus adineauri. 

— Bun! zise Thompson. În cazul ăsta voi fi obligat 
să-ţi ofer un pat gratuit după zăbrele. 


— Pentru care motiv? 

— Oh! Un motiv cât se poate de legal! Eşti 
principalul martor. Şi voi avea grijă să ţi se stabilească o 
cauţiune atât de mare încât să nu ieşi înainte de a fi 
vorbit. 

Macey luă pălăria lui Connors din camera lui Mac 
Millan şi i-o puse pe cap. 

— Hai! Frumos, ca un băiat cuminte! Altfel... 

Connors dădu neputincios din umeri şi cobori scara 
urmat de şeriful Thompson. Vestibulul era plin de lume. 
Alţi oameni se strânseseră pe trotuarul din faţa hotelului. 

Thompson îl împinse până la marginea trotuarului, 
şi tocmai urma să traverseze drumul când se pomeniră 
blocaţi de un Cadillac decapotabil de culoare neagră. 

— O clipă, te rog, şerifule! 

Connors ştiu cu cine avea de-a face imediat ce 
dădu cu ochii de el. Era un bărbat înalt, cu umeri largi. 
Părul cărunt fusese probabil roşcat pe vremuri. Ochii, 
adânc înfundaţi în orbite, păreau că oglindesc focul 
interior al unui fanatic. Accentul lui era mai tărăgănat 
decât cel al Eleanei. Nu putea să fie decât unchiul ei, 
John Hayes. 

Imbrăcată cu o rochie de mătase asortată cu 
culoarea ochilor şi care îi lăsa descoperiţi umerii, Eleana 
se strecură pe locul lăsat liber de unchiul ei şi-i întinse 
mâna lui Connors. 

— Bună, Ad! Îmi pare bine că ai putut să vii. Sunt 
încântată că te revăd. 

Vocea ei era amicală, dar reţinută. Connors îi 
răspunse pe acelaşi ton: 

— Şi mie îmi pare bine că mă aflu aici, Eleana. Dar 
se pare că am ceva necazuri. 

John Hayes coborâse lângă maşină şi se grăbi să 
intervină. 

— Da, despre asta e vorba. Eleana mi-a spus că a 
auzit focuri de armă în timp ce vorbea la telefon cu 
domnul Connors. Ce s-a întâmplat, şerifule? 


Şeriful Thompson povesti tot ce ştia despre cele 
petrecute. 

Hayes îl ascultă cu atenţie, aprobând cu gravitate 
din când în când, cu o mişcare a capului. 

— Înţeleg, zise el când Thompson termină ce 
avusese de spus. Şi ai avut ideea să-l duci pe domnul 
Connors la închisoare ca martor principal? 

— M-am gândit că în felul ăsta voi fi sigur de el. 

— O idee excelentă, şerifule! Dar e o măsură puţin 
cam aspră pentru domnul Connors. La invitaţia nepoatei 
mele, domnul Connors vine la Blue Mound să asiste la 
nuntă, şi se pomeneşte după gratii. Dă-mi voie, şerifule, 
să-ţi fac o propunere. Lasă-ne să-l ducem pe domnul 
Connors la noi acasă. Îți dau cuvântul meu că nu va 
părăsi oraşul înainte de a fi convins că nu mai poate să-ţi 
fie de niciun folos pentru anchetă. 

Connors îşi zise că vorbise Dumnezeu-tatăl. Eleana 
avusese dreptate în această privinţă. Unchiul John era 
maharajahul local. 

Fără să mai aştepte răspunsul lui Thompson, 
Eleana îşi schimbă din nou locul şi deschise cealaltă 
portieră a maşinii. 

— Vino să stai lângă mine, Ad. 

Connors ezita. 

Poate că ar fi fost mai în siguranţă în închisoarea 
de la Blue Mound decât ca invitat al lui John Hayes. 

— Deci? întrebă Hayes cu o fărâmă de nerăbdare. 

— Cred că putem să facem aşa, domnule Hayes, 
zise Thompson. 

Şeriful întoarse spatele, roşu la faţă, şi reintră în 
hotel. 

Hayes urcă în maşină şi demară. 

— Într-o zi o să mergi prea departe cu Thompson, îi 
zise Eleana. 

Connors se întrebă dacă o iubea sau o detesta pe 
Eleana. Contactul cu coapsa ei era o adevărată tortură. 
Ar fi vrut ca umerii ei goi să nu fie atât de aproape de el. 


La un kilometru după ieşirea din oraş, Hayes părăsi 
drumul principal şi conduse Cadillacul printre două borne 
de piatră. Apoi trase maşina pe marginea drumului privat 
şi opri motorul. 

— Bun, acum să punem lucrurile la punct, tinere. 
De ce-ai venit la Blue Mound? Şi ce mai e şi povestea 
asta stupidă cu atentatul împotriva dumitale? 

Connors se uită la Eleana. 

Ea făcu un gest plin de dispreţ. 

— Poţi vorbi! Unchiul John ştie tot ce s-a întâmplat 
în Mexic. A trebuit să-i spun totul ca să mă ajute să 
inventez o poveste plauzibilă pentru mama şi pentru 
Allan. 

Vocea lui John Hayes avea un ton plin de 
severitate. 

— N-aş vrea să existe vreo neînțelegere între noi, 
tinere. Apreciez ce-ai făcut pentru Eleana. Dar nu permit 
nimănui să facă prostii sub nasul meu. 

— Asta am văzut, răspunse Connors. 

Hayes se abţinu să răspundă acestei aluzii 
dezinvolte. 

— Din punctul meu de vedere, continuă el, totul ar 
fi putut fi tratat într-un mod diferit. Nu aveţi nicio scuză 
pentru faptul că aţi cedat poftelor carnale. Dar, având în 
vedere sentimentele pe care le am faţă de Eleana, nu 
pot şi nu vreau s-o las să sufere din cauza inconştienţei 
sale. Dacă e vorba de şantaj, să vorbim deschis. Cât 
vrei? 

— Nu e vorba nici de bani, nici de şantaj, zise 
Connors. 

— Atunci, de ce-ai venit la Blue Mound? 

Connors îi spuse. 

— Am venit pentru că mica noastră idilă mexicană 
nu pare să se fi terminat o dată cu trecerea frontierei. Un 
tribunal din Uruapan m-a acuzat de asasinarea lui 
Sanchez şi autorităţile mexicane au cerut arestarea mea 
până la obţinerea extrădării. 


— Oh, nu! exclamă Eleana. 

— Oh, da! răspunse Connors. 

O maşină care se îndrepta spre Blue Mound lumină 
Cadillacul cu farurile şi noaptea păru şi mai întunecoasă 
după trecerea ei. 

Hayes vorbi din nou: 

— Înţeleg. Hmm! Cazul se complică. Şi ce vrei de la 
Eleana? 

— Adevărul! 

Connors aprinse o ţigară şi oferi primul fum 
Eleanei. 

— Avocatul meu, continuă el, spune că dacă 
Eleana dă o declaraţie scrisă, în care explică tot ce s-a 
întâmplat la Mexico şi la Uruapan, nu crede că 
judecătorul va acorda extrădarea! 

— Şi nu vei trebui să apară în faţa tribunalului? 

— Nu ştiu şi nici nu pot să vă asigur de asta. Dacă 
judecătorul respectiv refuză să-i accepte declaraţia 
scrisă, atunci i se va cere să vină personal. 

Eleana trase cu sete din ţigară. 

— Asta nu pot să accept, zise ea. Nu vreau să apar 
în faţa judecătorului şi să mărturisesc că sunt genul de 
curviştină care ar fi putut - care ar putea, hm!, în fine, - 
care ar fi făcut ceea ce am făcut. 

— Eleana, te rog! o întrerupse Hayes. 

Se întoarse spre Connors şi scutură din cap. 

— Nu, domnule Connors, e imposibil. Atât 
declaraţia pe care o ceri, cât şi mărturia Eleanei în faţa 
unui tribunal, sunt inacceptabile. Pentru asta ar trebui să 
mărturisească că a petrecut două săptămâni de 
intimitate sexuală cu cineva pe care nu-l cunoştea deloc. 
lar eu n-o voi lăsa să facă asta. Ar zdrobi inima bietei 
sale mame. Pe lângă asta, nu trebuie să uit rangul pe 
care îl am în acest oraş. 

Connors deschise portiera. 

— Rangul n-ai decât să ţi-l bagi undeva! 

Eleana îl prinse de braţ. 


— Nu, stai puţin, Ad. Ce-ai să faci? 

— Mă voi întoarce în oraş şi-l voi invita pe şeriful 
Thompson să mă bage la răcoare. Apoi am să-i cer să 
telegrafieze autorităţilor de la New York şi voi dezvălui 
totul. 

— Nu, zise Hayes. N-ai să faci asta. 

— Şi de ce nu? 

— Voi minţi! strigă Eleana. Poate să-mi taie capul, 
că tot voi minţi. Dacă mă chemi în faţa judecătorului, voi 
depune mărturie împotriva ta. 

Hayes îi zise cu un ton tăios: 

— Taci din gură, devii isterică, Eleana. 

Apoi îi răspunse lui Connors: 

— Nu vei face asta pentru că n-am să te las eu s-o 
faci. Eleana mi-a spus toată povestea, inclusiv descrierea 
amănunţită a medalionului şi a lănţicului pe care le-aţi 
văzut în mâna tipului asasinat. Nu încape nicio îndoială 
că e medalionul lui Don. Céleste i-l cumpărase pentru a i- 
| oferi cu puţin timp înainte de a pleca în California. Chiar 
nu-ţi dai seama ce se va întâmpla dacă Eleana va fi 
chemată să depună mărturie în faţa tribunalului? Nu 
numai că propria ei reputaţie va fi compromisă, dar se va 
spune despre tatăl ei... 

Connors termină fraza în locul lui: 

— Că e un om care a comis o crimă de fiecare 
parte a frontierei. 

— S-ar putea spune şi aşa. 

— Şi atunci, pentru a proteja un tip care e de două 
ori criminal, eu ar trebui să servesc drept ţap ispăşitor? 

Hayes protestă: 

— Nu, nu asta ţi se cere. Ai încredere în mine, 
domnule Connors. Vom încerca să aranjăm lucrurile. 

— Cum? 

— Încă nu ştiu. 

Connors căută scrumiera pentru a-şi stinge ţigara. 

— De cât timp nu v-aţi văzut fratele, domnule 
Hayes? 


— Cam de douăzeci de ani. 

— Sunteţi sigur? 

— Cât se poate de sigur. 

— Dar l-aţi recunoaşte dacă l-aţi revedea? 

— Natural că l-aş recunoaşte. 

— Şi nu se află la Blue Mound în acest moment? 

— Nu, după câte ştiu! 

— Unde vrei să ajungi, Ad? îl întrerupse Eleana. Ce 
te face să crezi că tata s-ar putea afla la Blue Mound? 

— Asasinarea lui Mac Millan, răspunse Connors. S-a 
urmărit asasinarea mea. Asasinul l-a confundat pe Mac 
cu mine. 

Eleana respiră adânc. 

— Eu nu cred asta. 

— Pentru că nu vrei să crezi. 

Connors încercă să alunge orice urmă de 
amărăciune din vorbele sale. 

— Te-am minţit vreodată, Eleana? o întrebă el. 

— Eu ştiu că nu. p 

— Atunci poţi să crezi ce-ţi voi spune. Inainte de a 
mă lăsa extrădat şi târât în faţa unui pluton de execuţie, 
nevinovat, ca ofrandă poftelor refulate ale generalului 
Esteban, voi face lumină deplină în acest caz. Tatăl tău e 
un om viclean. Şi mai ştie că, dacă mor, autorităţile 
mexicane vor clasa cazul şi nu se va mai vorbi de señor 
Donald Hayes. 

Eleana începu să plângă încetişor. 

— Nu pot să cred asta despre tatăl meu. 

John Hayes zise cu o voce glacială. 

— Tu nu ţi-ai cunoscut niciodată tatăl. lar un om 
care a fost în stare să facă ce ne-a făcut mamei tale şi 
mie, e capabil de orice. Dar spune-mi, domnule Connors, 
te bazezi pe ceva concret când expui ipoteza conform 
căreia fratele meu l-ar fi ucis pe Mac Millan, pe care l-ar fi 
confundat cu dumneata? 

— Nu. Doar pe faptul că un tip înalt şi cu umeri 
largi, căruia nu i-am putut vedea faţa, m-a urmărit de la 


restaurant până la hotel. 

— Şi nu ai niciun duşman care ar fi putut să te 
urmărească până la Blue Mound? 

— Niciunul. 

Urmă un moment lung de tăcere. Apoi Hayes 
suspină. 

— Ei bine, domnule Connors, dumneata trebuie să 
hotărăşti. judecând după tot ce ne-ai spus, e foarte 
posibil ca fratele meu să se afle la Blue Mound. 
Cutezanţa lui se potriveşte foarte bine cu încercarea de a 
comite o altă crimă pentru a le ascunde pe celelalte două 
pe care Don le are deja pe conştiinţă. Natural că n-ar 
risca să se arate în faţa mea sau a Celestei... 

John Hayes se uită fix undeva în noaptea care îi 
înconjura. 

— Sperasem că nu va mai fi niciodată vorba de 
Don după atâţia ani. Şi acum o luăm de la-nceput. 

Porni motorul şi continuă cu o voce hotărâtă: 

— Ei bine, trebuie să facem ce e de făcut! Va fi aşa 
cum doreşti. Dacă vrei, te duc înapoi în oraş. Vei putea 
să procedezi după dorinţă şi să-i destăinui şerifului 
Thompson  bănuielile dumitale. Vei găsi în el un 
funcţionar competent, chiar dacă pare puţin cam grăbit 
să-mi satisfacă dorinţele. 

— Şi cealaltă posibilitate? 

— Să vii ca invitat la mine acasă, unde vom putea 
discuta pe larg despre toate astea. 

Eleana se grăbi să adauge: 

— Dar nu în faţa mamei sau a lui Allan. 

Connors se gândi un moment. 

Avea aceeaşi senzaţie pe care o avusese la 
Uruapan, că se luptă cu nişte umbre. Lângă el, parfumul 
Eleanei şi umerii ei goi accentuau irealitatea acestei 
aventuri. 

Ezită. 

— Adică... 

Eleana îşi aşeză o mână pe braţul lui. 


— Te rog, Ad, hai acasă. 
Connors dădu din umeri învins. 
— Bine. Să mergem acasă. 


CAPITOLUL 11 


Era exact tipul de casă pe care şi-l putea construi 
un fost director de circ îmbogăţit. Salonul era imens, cu 
pereţii din piatră aparentă şi grinzile cioplite. Incăperea 
era înaltă cât două etaje. O galerie lată de un metru şi 
jumătate, spre care dădeau camerele, o înconjura pe trei 
laturi. Pe cea de a patra latură, un cămin de piatră imens 
se ridica spre tavanul întunecat şi înalt ca de catedrală. 

Parchetul, format din scândurele late bine cernite, 
era gol, presărat din loc în loc de petele bălţate ale 
câtorva covoare navajo, fiecare dintre ele fiind prea mare 
pentru un salon de mărime mijlocie. 

Hayes folosise spaţiul de sub ieşindul galeriei 
pentru a accentua efectul de stranietate, decorându-l cu 
amintiri din circul avut pe vremuri. Pereţii erau acoperiţi 
cu afişe îngălbenite, programe şi prospecte, pe care era 
scris cu litere mari HAYES BROTHER'S CIRCUS şi care îi 
lăudau atracțiile. 

Printre afişe erau agăţate portretele înrămate ale 
gloriilor circului, acum în vârstă sau moarte de multă 
vreme: trapezişti, actori, dresori, clovni, dansatoare, 
călăreţi, muzicanți, scamatori. 

În faţa lor erau expuse roţi de rulotă aurite şi 
hulube de căruţă. Ba era chiar şi o blană de leu mâncată 
de molii şi un pui de elefant împăiat care avea o 
pancartă cu numele lui: Happy. 

Un perete întreg era consacrat litografiilor şi 
fotografiilor în culori ale Célestei. 

Mama Eleanei putea fi văzută făcând piruete pe 
spatele unui armăsar alb, călărind şi conducând şase cai 
în acelaşi timp, sărind printr-un cerc în flăcări. Ea intră în 
încăpere împreună cu John Hayes în timp ce Connors 
privea fotografiile. 

La patruzeci şi doi de ani, fosta călăreaţă rămăsese 


la fel de frumoasă. Faţa ei fără niciun rid avea o expresie 
plină de tinereţe. 

Muşchii bărbiei şi ai gâtului rămăseseră tari. Silueta 
era la fel de zveltă ca a fiicei sale. Părea mai pasională 
decât Eleana. 

Connors se simţi tulburat de faptul că un om întreg 
la minte a putut s-o părăsească pe Céleste când aceasta 
era cu douăzeci de ani mai tânără. 

Dacă s-ar fi făcut abstracţie de firele argintii pe 
care timpul şi necazurile i le strecuraseră în părul negru, 
şi de mâinile uzate de muncă, Céleste Hayes ar fi putut fi 
luată drept sora fiicei sale. 

Eleana respiră mai tare. 

— Mamă, ţi-l prezint pe Ad Connors. Un vechi 
prieten din Chicago care a venit la nuntă. 

Fărâma de accent franțuzesc din vocea Célestei nu 
era mai pronunţată decât accentul tărăgănat al Eleanei şi 
asta îi sporea farmecul. 

— Sunt încântată să vă cunosc, domnule Connors. 
Eleana mi-a vorbit mult de dumneata. 

După aceste cuvinte, Celeste intră în sufragerie, 
chemă o servitoare şi-i ceru să aducă o vază pentru 
trandafirii cu coadă scurtă pe care îi ţinea în mână. 

Connors se uită la Eleana. Zâmbetul ei era ironic. 

— Să nu ţi se urce la cap! N-am pronunţat 
niciodată numele tău, decât în faţa unchiului John. 
Céleste spune asta tuturor invitaţilor. Asta e felul ei de a 
fi amabilă şi de a-i face pe oameni să se simtă în largul 
lor. 

— Ah! înţeleg, răspunse Connors. 

Eleana îl strânse de braţ. 

— Te rog, Ad. Mama a trudit din greu. E foarte 
fericită că mă vede făcând o căsătorie frumoasă, cum 
spune ea. Nu trebuie să-i vorbeşti de bănuielile tale. 
Adică în privinţa tatii. Cel puţin nu înainte de a fi siguri. 

— Cred că aşa e înţelept, interveni Hayes. Nu e 
necesar s-o alarmăm pe Céleste. De ce să nu-l lăsăm pe 


şeriful Thompson să-şi facă ancheta şi să vedem ce 
descoperă? În oraş sunt peste treizeci de oameni care au 
lucrat cu Don. Şi dacă el a tras, dacă Don se află la Blue 
Mound, nu se poate ca unul din aceşti oameni să nu-l 
recunoască. 

Connors întrebă dacă existau şanse ca Donald 
Hayes să vină în acea casă. 

— Aici? Don să vină aici? După tot ce mi-a făcut? 

John Hayes se înfierbântă. 

— Nu de plăcere conduc o fabrică de pipe şi o 
bancă, tinere. Ăsta era circul meu, continuă el arătând cu 
mâna spre programe. Era viaţa mea. Don a distrus totul 
pentru o stricată de ţigancă. 

Apoi, chemat de altă ocupaţie, Hayes îi părăsi şi el 
şi urcă scara galeriei. 

Connors o prinse pe Eleana de coate. 

— Draga mea, te rog. Trebuie să mă asculţi. Nu 
poţi să faci această căsătorie. 

Încercă s-o sărute dar primi o palmă. 

— Ţi-am spus că n-ai ce să mai cauţi în viaţa mea. 

Eleana se zbătu ca să se elibereze şi se duse după 
mama ei în sufragerie. 

Cina se servi la orele nouă. Céleste fu aproape 
singura care  întreţinu conversaţia. Connors și 
Lautenbach erau singurii străini de familie, deşi, află 
Connors, mulţi prieteni ai viitorilor miri fuseseră invitaţi 
la sfârşitul săptămânii. 

Sufrageria dădea spre o peluză superbă care 
cobora în pantă domoală spre râu. În timp ce mânca, 
John Hayes arunca din când în când o privire gânditoare 
prin geamurile mari ale uşilor. 

La un moment dat scăpă şervetul şi se aplecă să-l 
ia de jos, iar Connors zări atunci mânerul negru al unui 
revolver la subsuoara stângă. 

— Şi cu ce vă ocupați, domnule Connors? 

Întrebarea venea din partea lui Lautenbach. 

— Scriu, răspunse Connors. 


Eleana adăugă: 

— Romane de aventuri şi romane polițiste. Domnul 
Connors are o memorie nemaipomenită. 

Connors nu consideră necesar să aprofundeze 
subiectul. Convorbirea recentă avută cu Shad şi vestea 
acceptării romanului său de către Tanner Press păreau 
foarte departe şi lipsite de importanţă. 

Se  aşteptase să simtă aversiune pentru 
Lautenbach. Dar nu, nici măcar acum. Nu avea niciun 
sentiment faţă de el. 

Slab şi cu un smoc de mustață roşcată, Lautenbach 
era un gentleman şi cei patruzeci şi cinci de ani pe care îi 
avea păreau că stinseseră totul în el. 

Poate că era intrigat de prezenţa lui Connors la 
Blue Mound, dar era mult prea bine crescut ca să pună 
vreo întrebare. Din când în când, în timpul mesei, ochii 
lui de un albastru apos se îndreptau spre Eleana pentru a 
o evalua cu o privire lipsită de pasiune. 

Connors se îndoia că o astfel de căsnicie ar fi putut 
să dureze. Bărbatul acela nu avea nimic de dat. 
Căsătoria cu Lautenbach însemna căsătoria cu o cifră. 
Individul risipise totul în afară de bani. 

Cafeaua şi lichiorul au fost servite în salon. 

La orele zece sună telefonul. John Hayes se duse să 
răspundă şi la întoarcere se aşeză pe sofa lângă Connors. 

— Era şeriful Thompson. Nu s-au găsit amprente 
digitale pe armă. E vorba de o puşcă de vânătoare veche 
care de obicei stătea închisă într-un dulap, la parter, în 
partea din spate a hotelului. Thompson crede că eo 
puşcă care a fosta mea pe vremuri. Crede că e cea pe 
care i-am dat-o acum cinci ani lui Mac Millan, când 
bietului bătrân îi venise chef să vâneze iepuri. 

Hayes vorbea cu glas scăzut. Connors îi răspunse 
la fel. 

— Asta înseamnă că oricine ar fi putut s-o ia? 

— Oricine. 

— l-aţi spus că bănuiţi că vi s-a întors fratele? 


— Nu, răspunse scurt Hayes. Nu i-am vorbit despre 
asta. 

În partea cealaltă a încăperii, Allan Lautenbach, cu 
o voce monotonă şi fără să omită niciun detaliu, 
povestea o partidă internaţională de polo în care jucase. 
Numai Céleste se prefăcea că e interesată. Ghemuită în 
fotoliul ei, Eleana se plictisea copios. 

La puţină vreme după ce sunase telefonul, tânăra 
propuse să plece cu maşina împreună cu Allan până la 
locul numit Șura. 

După cinci minute plecară fără să-l invite pe 
Connors să-i însoţească. 

După plecarea lor, conversaţia deveni şi mai 
dezlânată. 

Connors îşi dădu seama că prezenţa lui în acea 
casă o intriga şi o tracasa totodată pe mama Eleanei. 
Dar, ca şi Lautenbach, era prea bine crescută ca să pună 
întrebări indiscrete. 

La orele zece şi jumătate luă un teanc de reviste, 
se scuză politicos şi le ură noapte bună. 

John Hayes se uită după ea cum urca scara. 
Connors se uită la John Hayes. Se vedea clar că Hayes 
era îndrăgostit până peste cap de Céleste. 

Connors se gândi la adaptarea pe care o făcuse 
povestirii pentru Jack Blade şi rămase un moment 
perplex. 

John Hayes ştia de venirea lui. John Hayes era înalt 
şi cu umerii largi. John Hayes era stăpânul oraşului Blue 
Mound. John Hayes ştia unde se afla puşca. Casa lui se 
afla doar la o milă de oraş. După împuşcarea lui Mac 
Millan, John Hayes ar fi avut destul timp să se întoarcă la 
el acasă pentru ca apoi să revină împreună cu Eleana. 

Connors îşi simţi sângele pulsându-i cu putere la 
tâmple. 

Şi dacă versiunea lui fusese bună? Şi dacă Donald 
Hayes se întorsese la Blue Mound cu o săptămână mai 
înainte decât era prevăzut şi-şi surprinsese fratele 


înghesuind-o pe Céleste? 

Poate că, în cursul încăierării care urmase, John 
Hayes îşi omorâse fratele şi se folosise de acelaşi 
subterfugiu ca el în povestirea lui. Poate că John Hayes îl 
asasinase pe Sanchez. 

Dar această versiune risca să fie infirmată de 
faptul că Hayes era înarmat. 

Connors aşteptă să-şi vadă gazda bând, apoi îşi 
umplu şi el un pahar din aceeaşi sticlă. 

Crima deforma şi distrugea toate valorile. Când 
aveai de-a face cu ea totul era posibil. După refuzul 
vehement al Eleanei de a da o declaraţie sau de a 
apărea în faţa tribunalului puteai să consideri foarte bine 
că ea îl omorâse pe Sanchez. 

Eleana avea temperament. Ea voia banii lui 
Lautenbach. Şi ea fusese cea care descoperise cadavrul. 

În timp ce Connors dormea, Eleana ar fi avut 
posibilitatea să vorbească cu Sanchez şi să afle poate că 
certificatul de căsătorie nu exista. In acest caz, de teamă 
să nu-l piardă pe Allan sau să se expună unui eventual 
şantaj, ea ar fi putut să aleagă modalitatea cea mai 
expeditivă de a închide pentru totdeauna gura lui Caesar 
A. Sanchez. 

Spaima şi şocul pe care părea să le fi avut puteau 
să fi fost teatru. Era o actriţă excelentă. Imediat ce nu 
mai avusese nevoie de el, după trecerea frontierei, ea îl 
părăsise spunându-i că nu voia să-l mai vadă. 

Totuşi medalionul nu se potrivea cu această 
explicaţie. Era o complicaţie suplimentară a intrigii. 
Eleana nu era proastă. Dacă l-ar fi asasinat pe Sanchez, 
s-ar fi ferit să lase în urmă ceva care să atragă atenţia 
asupra ei sau a unui membru din familie. 

În maşină, John Hayes îi oferise posibilitatea să 
aleagă şi Connors alesese cea de a doua variantă: „Să 
meargă acasă pentru a discuta cazul pe-ndelete”. 

Acum erau singuri şi Connors aştepta ca Hayes să 
abordeze subiectul. Totuşi Hayes se mărginea să bea în 


tăcere, cu un aer încruntat şi privind ţintă în podea. 

La unsprezece şi jumătate se ridică şi-şi întoarse 
ceasul. 

— Mă duc la culcare. În locul dumitale, eu mi-aş 
încuia bine uşa în noaptea asta. 

Connors se ridică şi el. 

— Asta voiam să fac şi eu, zise el. Dar înainte de a 
ne despărţi, aş vrea să vă pun două întrebări, dacă nu 
aveţi nimic împotrivă. Mai întâi aş vrea să ştiu dacă 
fratele dumneavoastră şi Céleste erau căsătoriţi legal. 

Hayes nu ezită să-i răspundă. 

— Nimic nu-mi permite să cred contrariul. Ne-au 
părăsit pe când demontam cupola la Omaha şi s-au 
întors la circ la Des Moines, declarând că se căsătoriseră. 
Celeste a spus că s-au căsătorit într-un orăşel. Dar în 
vremea aceea ştia prea puţin englezeşte iar Don avea 
certificatul la el în noaptea când a fugit cu Tamara. A 
doua întrebare? 

— Aprobaţi căsătoria Eleanei cu Lautenbach? 

— Nu! 

Răspunsul fusese foarte tăios. 

— Lautenbach se însoară cu o erotomană, explică 
el. Din nefericire, nu i-a mai rămas viril decât ce are în 
cap. O căsnicie cu el nu va putea decât s-o revolte şi s-o 
dezguste pe Eleana. Dar eu n-am niciun cuvânt de spus. 
Îi sunt unchi, nu tată. 

Connors se uită după el cum urcă scara, apoi ieşi 
pe peluză. 

Era lună plină şi astrul nopţii era destul de jos la 
orizont. La poalele colinei, râul forma o cordeluţă argintie 
care dispărea în masa întunecoasă a unei păduri. 

Connors cobori până la râu şi preţ de câteva 
minute se distră aruncând pietricele în apă. 

Apoi urcă pe cărarea colinei pentru a se întoarce în 
casă. Efectul pe care-l producea locuinţa văzută din 
spate era şi mai puternic decât când o vedeai din faţă, 
venind dinspre drum. Pentru un director de circ 


falimentar, John Hayes reuşise destul de bine. 

Pentru a ajunge în cealaltă parte a casei, Connors 
scurtă drumul pe sub o boltă de viţă de vie şi trecu pe 
lângă un foc de gunoaie aprins de puţină vreme. Acum 
era aproape stins. 

Connors se uită la el fără un gând anume. Deodată 
atenţia îi fu atrasă de o fâşie de hârtie luminată de o 
ultimă flăcăruie şovăielnică. Bucata aceea de hârtie îi 
amintea ceva. Se aplecă şi o luă de jos. 

Era prima foaie, pe jumătate arsă, din copia 
povestirii Moarte amânată. 

Merse mai departe. 

Două din ferestrele de la etaj erau luminate. Una 
avea jaluzelele trase. Prin cealaltă îl putu vedea pe John 
Hayes îngenuncheat lângă pat şi rugându-se cu fervoare. 

Connors aprinse o ţigară. Işi simţea nervii încordaţi 
la maxim. 

Ad Connors avea vaga intuiţie că, dacă voia să se 
poată bucura de banii şi de prestigiul pe care i le vor 
aduce contractul cu Tanner Press, ar trebui mai înainte 
să afle ce anume îi cerea lui Dumnezeu maharajahul din 
Blue Mound. 


CAPITOLUL 12 


Era o dimineaţă plină de soare. Ciocârliile cântau 
pe întrecute. Vrăbiile ciripeau. O briză uşoară împingea 
pe cer un pâlc de norişori albi şi zburdalnici. 

Connors se simţea într-o formă de zile mari. Ar fi 
vrut să se arate din nou cel care încercase să-l omoare. 

Parcă maşina pe care John Hayes ţinuse să i-o 
împrumute şi-i telegrafie lui Shad. Apoi trecu pe la hotel 
să-şi ia valiza. 

Recepţionerul îl întâmpină cu un zâmbet forţat. 

— Să ştiţi că e destul de neplăcut, domnule 
Connors. Trebuie să vă spun însă că şeriful Thompson a 
plecat ieri seară cu valiza dumneavoastră. Poate puteţi 
trece pe la biroul lui să i-o cereţi... 

— E o idee! zise Connors. 

Ceru să vadă dulapul în care stătea puşca de 
vânătoare şi constată că se afla pe un culoar mic, care 
nu comunica cu vestibulul decât printr-o ieşire folosită 
numai pentru cazurile de urgenţă. 

— E un fel de debara, explică funcţionarul. 

Uşa din fundul culoarului se deschidea spre curtea 
bucătăriei, înconjurată de gard. O piatră mare menținea 
uşa deschisă. 

— Aşa era şi ieri seară? întrebă Connors. 

Recepţionerul încuviinţă clătinând din cap. 

— Vara e deschisă totdeauna. Mai puţin când 
plouă. 

Culoarul ducea într-o curte mare situată între hotel 
şi clădirea vecină. Orice om din Blue Mound ar fi putut să 
treacă pe-acolo, să se ducă să ia puşca de vânătoare şi 
să urce scara de incendiu până pe palierul de lângă 
camera 205. 

Connors îi oferi o ţigară funcţionarului. 

— Domnul Hayes n-a fost aici ieri seară? Vreau să 


spun, cu puţin înainte de Împuşcături. 

Recepţionerul scutură din cap. 

— Nu, după câte ştiu. 

Connors ieşi din hotel, îşi trecu mâna peste bărbia 
țepoasă şi hotărî să se radă înainte de a se duce la şeriful 
Thompson. Dar soarele nu-l îndemna deloc să se 
grăbească. 

Se opri un moment în faţa vitrinei unei florării de 
lângă hotel ca să admire un buchet de corsaj din 
trandafiri albi şi sângele-voinicului. Vru să-l cumpere 
pentru Eleana. Dar încă mai simţea palma ei pe obraz. 

Ti-am spus că n-ai ce să mai cauti în viața mea. 

Foarte bine, aşa să fie! 

Connors porni mai departe. 

Va ieşi din viaţa Eleanei şi o va şterge din viaţa lui, 
cât de curând va putea. Numai că nu avea de gând să 
iasă cu picioarele înainte, pe targă. 

Nu departe de-acolo se afla o armurerie. Connors 
cumpără un revolver şi o cutie cu cartuşe, apoi încărcă 
arma înainte de a o pune în buzunarul hainei. 

Bărbierul îl rase un moment în tăcere. Apoi, la a 
doua trecere a briciului, omul se opri. 

— Dumneavoastră sunteţi scriitorul în camera 
căruia a fost omorât ieri seară Mac Millan? 

— Da, eu sunt, răspunse Connors. 

Bărbierul îi rase un smoc de păr tare. 

— Credeţi că pe dumneavoastră voia să vă 
omoare? 

— Cel puţin aşa pare să creadă şeriful Thompson. 

— Ciudat! zise bărbierul. 

— Ce e ciudat? 

— Că tipul a tras cele două focuri atât de repede. 
Adică înainte de a fi sigur că sunteţi dumneavoastră. 
Doctorul Hanson spune că, deşi a tras de aproape, unul 
dintre cartuşe a trecut pe lângă. Probabil că era teribil de 
nervos! 

— Sau teribil de grăbit! 


Briciul îşi continuă treaba. La următoarea oprire, 
Connors întrebă: 

— Apropo. Domnul Hayes n-a lipsit cumva din oraş 
în urmă cu vreo patru săptămâni? Mi se pare că l-am 
văzut la New York. 

— S-ar putea. Nu ştiu. Dar John călătoreşte mult 
pentru afacerile fabricii şi ale băncii. 

— Lipseşte des? 

— Da, destul de des! răspunse bărbierul. 

După ce termină cu rasul, Connors traversă strada 
şi intră în biroul şerifului. 

Thompson stătea prăvălit în fotoliul lui, cu 
picioarele pe birou. Nu se deranjă să şi le dea jos. 
Răsuflarea lui şi aerul din încăpere indicau că băuse din 
belşug. 

— la te uită! zise el în loc de salut. Un reprezentant 
al clasei privilegiate care catadicseşte să vină să-i 
explice prăpăditului de şerif despre ce e vorba! Pentru 
asta ai venit la mine, domnule Connors? 

Connors se aşeză pe marginea biroului. 

— Ascultă-mă bine, Thompson, şi să încercăm să 
ne înţelegem! Dacă aş şti despre ce e vorba, ţi-aş spune. 
S-ar putea să aflu ceva peste o oră sau două. Şi atunci îţi 
voi spune. Dar deocamdată n-am venit decât pentru 
valiză. Nu-i aici? 

Thompson arătă cu capul spre valiza pe care 
Connors o cumpărase la Laredo. 

— Uite-o colo! la-o. Sau poate că, fiind un invitat al 
familiei Hayes, ar trebui să ţi-o duc până la maşină? 

Connors nu-i răspunse la întrebarea sarcastică. 

— Nimic nou de ieri seară? Nimeni în oraş nu l-a 
semnalat încă pe obişnuitul „străin-misterios”? 

Thompson scoase o sticlă dintr-un sertar al biroului 
şi bău din ea în timp ce rumega întrebarea. Apoi puse 
sticla la loc în sertar fără să-i ofere şi lui Connors, după 
care zise cu un ton strident: 

— Pe un mare drum transcontinental nu există 


străini misterioşi. lar cel care l-a omorât pe Mac nu era 
străin de Blue Mound. Unul aflat în trecere n-ar fi avut 
cum să ştie unde se afla puşca şi nici măcar că locuieşti 
în camera 205. 

Pe birou zăcea un pachet de ţigări mototolit. 
Connors scoase din el o ţigară pe care o îndreptă între 
degete. 

— Nu, admise el. Cu siguranţă că nu. Totuşi, 
bărbierul din faţă mi-a dat o idee. Cel care l-a omorât pe 
Mac Millan era nervos sau grăbit, sau şi una şi alta. S-ar 
părea că una din împuşcături şi-a ratat ţinta, şi asta de la 
o distanţă de unu-doi metri. Asta înseamnă că n-a proptit 
bine arma în umăr şi că primul foc a făcut să devieze 
puşca. 

— Şi? 

— Şi probabil că în dimineaţa asta are o vânătaie 
grozavă la umăr. 

Şeriful Thompson începu să bată câmpii. 

— Nemaipomenit! N-ai decât să-i laşi pe autorul de 
romane polițiste şi pe bărbier să imagineze un mijloc de 
a-l prinde pe asasin, pentru că ţărănoiul de şerif încă nu 
ştie despre ce e vorba. Acum, n-am decât să mă duc să 
mă uit sub cămaşa sau maioul tuturor locuitorilor din 
Blue Mound. Şi dacă găsesc o tipă cu o vânătaie la umăr, 
gata! Am pus mâna pe individul care a încercat să te 
omoare şi care a reuşit să-l lichideze pe Mac. Imediat mă 
voi apuca de treabă. N-avem nicio clipă de pierdut! 

Scoase din nou sticla din sertar. 

— Am crezut că e mai bine să-ţi spun. 

— Foarte mulţumesc! Mi-a făcut o mare plăcere, 
bătrâne! 

Connors îşi luă valiza. 

— Cred că ai găsit înăuntru tot ce doreai? 

— Da, tot! răspunse Thompson. 

Işi aprinse trabucul stins şi trase din el cu deliciu. 

— Voiam doar câteva informaţii, continuă el. Şi le- 
am găsit. Am aflat din exemplarul dumitale de contract 


că ai vândut o carte unei edituri care se numeşte Tanner 
Press şi că ai un agent pe nume Shad Scaheffer, cu biroul 
la New York, pe Fifth Avenue, la numărul 608. Am mai 
aflat, din două note de plată de hotel, că ai luat o cameră 
la hotelul C/aremont din New York şi că înainte ai 
petrecut cincisprezece zile la Piaza Hotel din Laredo. ŞI 
am trecut toate astea în telegrama mea. 

— Ce telegramă? 

Thompson nu-şi mai încăpea în piele de admiraţie 
pentru abilitatea lui. 

— Bineînţeles! Destinația New York. Am telefonat 
la biroul procurorului pentru a-i spune ce ştiam şi a-i cere 
să-mi spună ce ştie despre dumneata, şi dacă cunoaşte 
pe cineva care ar avea motive să te rupă-n două! 

„Asta le aranjează pe toate”, îşi zise Connors. 

Nu cunoştea prea bine procedura legală. Cu 
siguranţă că cei de la New York îi vor răspunde şerifului 
Thompson să-l aresteze. lar şeriful Thompson va 
îndeplini cu cea mai mare plăcere cererile celor de la 
New York. 

— Nu cred că John Hayes va fi de acord cu ce-ai 
făcut, zise Connors în cele din urmă. 

Thompson îşi aşeză din nou picioarele pe birou. 

— Cu atât mai rău pentru John Hayes. De data asta 
e vorba de un asasinat, băiete. Oamenii m-au ales şerif, 
aşa că eu sunt şeriful până când voi fi revocat. 

Era clar că lucrurile luau o întorsătură proastă. 

Connors ieşi din birou cu valiza după el şi 
buzunarul hainei umflat de revolver. Puse valiza în 
maşină, apoi se uită la ceas şi văzu că era abia zece şi 
jumătate. 

Întâlnirea cu stăpânul ținutului avea loc abia la 
unsprezece, îşi omori timpul bând o cafea pentru a-şi mai 
linişti stomacul, dar încă mai simţea o oarecare greață 
când intră pe uşa băncii. 

Funcţionarul din spatele grilajului îi deschise uşa. 

— Pe-aici, vă rog, domnule Connors. Domnul Hayes 


mi-a spus să vă conduc în biroul lui imediat ce sosiți. 

Biroul lui Hayes era mare dar mobilat cu simplitate. 
Eleana se afla lângă el. 

Connors îi admiră silueta şi gâtul bronzat, în timp 
ce lovea cu pumnul în biroul lui Hayes. 

— Ce mă fac? Ce mă fac? repeta Eleana. 

John Hayes arăta mai bătrân decât cu o zi în urmă; 
ridurile feţei sale păreau mai adânci. Făcu un gest spre 
Connors. 

— la loc, domnule Connors. 

Connors apropie un fotoliu de birou şi-i zâmbi cât 
se poate de grațios Eleanei. 

— Mai înainte de a-mi descărca sufletul, aş vrea să 
ştiu ce nouă aversă ţi-a răvăşit tinereţea în floare? 

Eleana îşi muşcă buza de jos. 

— Avocaţii lui Lautenbach sosesc mâine pentru 
redactarea contractului. Şi ce-am să spun dacă unul 
dintre ei vrea să vadă certificatul de căsătorie al mamei? 

— Că eşti o mică bastardă, zise Connors. 

Apoi îşi deplasă repede picioarele ca să evite şutul 
Eleanei care ţintea tibia. 

— Destul, zise John Hayes. Stai jos, Eleana. Dacă n- 
ar fi Celeste, v-aş lăsa baltă pe amândoi. Eleana se aşeză 
în fotoliu uitându-se chiondorâş la Connors. 

— Mi-e teamă că n-o puteţi face, domnule Hayes, îi 
răspunse Connors. Şeriful vostru a rupt lesa. A telefonat 
la New York pentru a cere date despre mine. Ştiţi ce i se 
va răspunde. Şi ştiţi că n-am să mă reîntorc în Mexic 
pentru a vă proteja reputaţia şi şansele Eleanei de a se 
mărita cu un miliardar. Voi începe să vorbesc imediat ce 
voi fi închis într-o celulă. Voi vorbi tare şi pe larg. Voi 
povesti tot ce s-a întâmplat, din momentul în care Fordul 
Eleanei a tamponat Cadillac-ul lui Esteban până la 
emoţionanta noastră despărţire, care a avut loc într-un 
taxi la Laredo, unde Eleana mi-a spus să dispar din viaţa 
ei după ce mi-a escrocat ultimii două sute treizeci de 
dolari! 


— Eu, te-am „escrocat”? zise Eleana? Bun! 

Luă un cec de pe biroul lui Hayes şi-l completă 
imediat. 

Hayes ridică receptorul telefonului şi-i ceru 
centralistei să-i facă legătura cu poşta. 

— Alo, Charlie, aici John. Vei primi o telegramă de 
la New York pentru Jimmy Thompson. Da, e răspunsul la 
o telegramă trimisă de el. Când va sosi, adu-mi-o la 
bancă. Şi dacă Jimmy întreabă ceva, spune-i că răspunsul 
încă n-a venit. 

Hayes puse receptorul în furcă şi aprinse un 
trabuc. 

Connors zâmbi puţin cam forţat şi-i zise: 

— Cu riscul de a vă părea timorat, trebuie să vă 
spun că n-o să scăpaţi aşa uşor. Nimeni nu se poate juca 
de-a Dumnezeu. 

Hayes trase din trabuc. 

— Eu da! Aici la Blue Mound. 

Eleana îi întinse cecul lui Connors. 

— lată-ţi cei două sute treizeci de dolari. Foarte 
mulţumesc! 

Connors puse cecul în portofel. 

— Eu îţi mulţumesc, domnişoară Hayes. 

John Hayes continuă: 

— De exemplu, ştiu că l-ai întrebat pe funcţionarul 
de la hotel dacă m-a văzut ieri seară înainte de crimă. 
Ştiu că ai cumpărat un revolver Smith & Wesson, calibru 
38, precum şi o cutie cu cartuşe. Presupun că asta îţi 
umflă buzunarul. Şi mai ştiu că l-ai întrebat pe bărbier 
dacă am lipsit în urmă cu patru săptămâni. 

Connors puse mâna pe arma din buzunar. 

— Aveţi însuşiri paranormale? 

Hayes schiţă un zâmbet. 

— Multe lucruri ajung la cunoştinţa mea, dar într- 
un mod cât se poate de natural. Întâmplarea face să fiu 
proprietarul hotelului. Pe Joe l-am împrumutat cu bani ca 
să-şi poată deschide magazinul de arme. Bill era frizerul 


concesionar al circului meu, iar Charlie este un vechi 
amic. Toţi foştii oameni de circ din orăşelul ăsta sunt 
uniţi şi nu lasă niciodată să cadă un coleg care are 
nevoie de o mână de ajutor. Acum e rândul meu să-ţi 
pun o întrebare. Ce te face să crezi că aş fi putut fi eu 
tipul care a tras asupra lui Mac Millan ieri seară? 

Eleana tresări. 

— Dar e absurd! 

— Complet absurd, susţinu John Hayes. 

Vorbea fără emfază, fără căldură, şi această 
punere la punct a lucrurilor îţi insufla un sentiment ciudat 
de neliniştitor. 

— Pot să te asigur, domnule Connors, continuă el, 
că dacă aş fi vrut să te omor, aş fi făcut-o fără să mă 
grăbesc şi fără să fiu nervos. Şi pe dumneata te-aş fi 
ucis, nu pe un bătrân la care ţineam. Ei bine, ţi-am pus o 
întrebare! 

Connors tăcea, neştiind ce să spună. 

Eleana găsi de cuviinţă să intervină. 

— Cu siguranţă că şi-a amintit de povestirea aceea 
idioată pe care a scris-o la Guadalajara. l-am povestit ce 
s-a întâmplat între tata, Tamara şi Pablo. Dar, pentru că 
tatăl meu îmi trimitea bani lunar, Ad a zis că trebuie să fi 
avut un simţ foarte dezvoltat al responsabilităţii şi că nu 
l-ar fi ucis pe numitul Sanchez în felul acesta ca să mă 
bage pe mine în bucluc. De aceea a întors povestea. In 
romanul lui, tata s-a întors acasă pe neaşteptate şi te-a 
surprins făcându-i curte Celestei. Atunci l-ai ucis şi l-ai 
îngropat. Apoi l-ai ucis pe Pablo care încerca să te 
şantajeze şi ai plătit-o pe Tamara ca să părăsească 
oraşul, astfel încât oamenii să creadă că tata fugise cu 
ea. Bineînţeles că ai luat banii pe care-i aducea tata. Dar 
ai început să ai mustrări de conştiinţă şi ai aranjat cu 
Sanchez să-mi trimită cincizeci de dolari pe lună, care se 
considerau că vin din partea tatălui meu. Apoi, luna 
trecută, când m-am dus în Mexic cu maşina pentru 
chestia cu certificatul, ţi-a fost frică ca nu cumva 


Sanchez să-mi dezvăluie totul. De aceea ai plecat în 
Mexic cu primul avion şi l-ai atras pe Sanchez la 
Uruapan. Nu-mi amintesc dacă Ad explica cum ai putut 
să-ţi procuri medalionul. 

Connors se grăbi să-i răspundă: 

— L-a luat de la fratele lui în urmă cu douăzeci de 
ani, după ce l-a omorât. 

Hayes se uită la Connors cu un interes nou. 

— Aşa e povestirea pe care ai scris-o? 

— In esenţă, da. 

— Şi ţi-a cumpărat-o cineva? 

— Bineînţeles. 

Hayes îşi scoase trabucul dintre buze. 

— Mi-ar plăcea s-o citesc într-o zi. 

Connors îşi slăbi cravata cu mâna stângă. 

— Sunteţi sigur că nu cumva aţi şi citit-o? Eleana 
avea copia ei. Şi am găsit primele file din ea într-un foc 
din gunoaie în spatele casei. Imi spuseseşi noapte bună, 
iar eu am coborât apoi până la malul râului. 

Hayes răspunse cu un ton tăios: 

— Nu, n-am citit-o. N-am mult timp pentru citit. 

— Ah, ştiu! interveni Eleana. leri seară, înainte de 
cină, am aruncat copiile în pubela de la bucătărie. M-am 
înfuriat rău de tot când am văzut că ai venit aici la Blue 
Mound. 

— Înainte unde le ţineai? întrebă Connors. 

— Într-un sertar de la toaleta mea. Făcusem din ele 
cornete pentru lavandă. 

Eleana se pricepea foarte bine să răsucească 
cuțitul în rană. 

Hayes fumă un timp în tăcere. 

Apoi zise: 

— Încep să înţeleg punctul dumitale de vedere, 
domnule Connors. Înţeleg de ce-ţi ţii mâna pe revolverul 
din buzunar. Dacă mi-aş fi omorât fratele din dragoste 
pentru Céleste, aş fi putut foarte bine să mă comport aşa 
cum ţi-ai imaginat în povestirea pe care ai scris-o. Cu 


siguranţă că mi-aş fi camuflat crima într-un fel oarecare. 
Fără îndoială că remuşcările mi-ar fi otrăvit viaţa şi că aş 
fi făcut în aşa fel încât să trimit bani pentru Eleana. Mai 
mult ca sigur că l-aş fi ucis pe acest Sanchez pentru a-l 
împiedica să vorbească. lar dacă lucrurile s-ar fi aflat în 
punctul în care se află acum, fără îndoială că te-aş omori, 
sau cel puţin aş încerca s-o fac ca să nu fiu trimis în 
Mexic şi executat. 

„Individul e rece şi perspicace, îşi zise Connors. L- 
am subestimat.” 


CAPITOLUL 13 


Ţinându-şi în continuare trabucul între degete, 
Hayes îşi aşeză coatele pe birou şi îşi prinse fruntea între 
mâini. În birou domnea o tăcere insuportabilă. 

În cele din urmă, John Hayes ridică capul şi zise: 

— Din nefericire, singurul lucru adevărat din 
povestirea dumitale este că o iubesc pe Céleste. O 
iubeam atunci când Don a plecat cu ea să se 
căsătorească. 

— Atunci de ce n-aţi luat-o de nevastă? întrebă 
Connors. 

Hayes răspunse fără ocolişuri: 

— Pentru că nu m-a vrut niciodată. A rămas şi 
acum îndrăgostită de o amintire. În ciuda răului pe carei 
l-a făcut, Don a rămas bărbatul ei. Intreţine şi acum 
prima lor casă ca pe un sanctuar. Crede că într-o zi Don 
se va întoarce la ea. 

Connors scoase mâna din buzunar. 

— E o poveste foarte frumoasă, zise el, şi aţi putea 
câştiga cinci cenți de cuvânt vânzând-o revistei 
Confidenţele iubirilor trăite. Dar înclin în continuare să 
cred că Don Hayes este mort şi îngropat undeva aici, la 
Blue Mound. Au trecut mai mult de şaisprezece ore de 
când Mac Millan a fost omorât. Dacă Donald Hayes s-ar fi 
aflat aici, în viaţă, cineva l-ar fi zărit deja. 

— Nu neapărat! 

Hayes îşi vâri din nou trabucul între degete şi 
continuă: 

— Don s-a născut în acest ţinut. Nu există copac, 
colină, hrubă pe care să n-o cunoască. Când eram copii 
ne-am jucat peste tot prin împrejurimi. 

Împinse fotoliul în spate şi se ridică în picioare. 
Făcu o mică pauză înainte de a relua. 

— Sincer îţi spun că nu ştiu nici ce trebuie să fac, 


nici ce trebuie să cred. lar soluţionarea acestui caz nu se 
poate amâna la nesfârşit; nu sunt chiar atât de naiv încât 
să cred asta, chiar dacă momentul e cel mai nepotrivit cu 
putinţă. 

Connors aprinse o ţigară şi oferi Eleanei primul 
fum. 

— Nu, mulţumesc! se fandosi ea. Nu cred că e 
foarte igienic. 

Hayes îşi stinse trabucul. 

— Dacă Don l-a omorât pe Mac, atunci va trebui să 
lămurească întreaga poveste, în ciuda proiectelor de 
căsătorie ale Eleanei. Dar atâta timp cât rămâne 
posibilitatea unei alte soluţii, aş vrea s-o cruţăm pe 
Céleste atât cât se va putea. Ce zici, domnule Connors? 
Îmi acorzi douăzeci şi patru de ore ca să aranjez 
lucrurile? 

Connors se strâmbă neputincios. 

— Dirijaţi şeriful, Western Union şi poşta, aşa că nu 
văd cum m-aş putea opune. 

— Şi dacă ţi-aş dovedi în mod satisfăcător că nu 
mi-am ucis fratele? 

— Evident că asta ar schimba lucrurile. 

Hayes luă un dosar dintr-un fişet. 

— Don s-a întors din California, l-a omorât pe Pablo 
şi a fugit cu Tamara în noaptea de 28 martie. Foarte 
multe persoane din acest oraş pot să confirme această 
dată. 

Hayes scoase o scrisoare şi i-o întinse lui Connors. 

— De unde e scrisă această scrisoare? Şi ce dată 
poartă? 

Connors aruncă o privire pe scrisoare. Mexico 9.05. 
36. 

— Citeşte-o. 

Era o scrisoare manuscris, pe o hârtie care purta 
antetul hotelului Geneva. Era un scris masculin, foarte 
citet. 


Dragă John, 

Recunosc că sunt un ticălos. Dar nu puteam să fac 
altfel. Am distrus totul pentru nimic. Tamara a murit într- 
un accident de maşină la puțină vreme după ce-am sosit 
aici. Îţi trimit alăturat un cec de cinci mii de dolari. Nu e 
decât o mică parte din ce-ţi datorez, dar am intrat într-o 
afacere cu petrol care mi se pare promițătoare. Dacă o 
să meargă, iţi voi trimite mai mult. Asta n-o să-ţi dea 
circul înapoi, dar măcar în privința banilor vom fi chit. 
Între timp - poţi să-i spui asta Călestei - voi continua să 
trimit bani pentru întreţinerea Eleanei prin avocatul meu 
de aici. Puteţi intra în legătură cu mine prin el. Adresa lui 
e următoarea: Avocat Caesar A. Sanchez, Calle Tacuba 
nr. 23, Mexico, Mexic. 

Don 


Connors dădu înapoi scrisoarea. 

— Într-adevăr, asta mi se pare că dărâmă teoria 
mea. Eleana îmi vorbise de scrisoare, dar nu ştiam că e 
manuscrisă. Recunoaşteţi scrisul fratelui 
dumneavoastră? 

— Aş fi gata să jur în faţa unui tribunal. 

— Cei cinci mii de dolari sunt cei pe care i-ai dat 
mamei Eleanei pentru a termina de plătit casa? 

— Da. 

— Şi fratele dumneavoastră n-a mai trimis 
niciodată alţi bani? 

— Niciun cent. 

— Atunci casa, fabrica de pipe, hotelul, această 
bancă, întreg Blue Mound... 

John îi tăie vorba. 

— Sunt rezultatul unei munci îndărjite, zise el cu 
amărăciune în glas. Optsprezece ore de muncă pe zi, şi 
dorinţa de a repara răul pe care Don îl făcuse Celestei. 

Puse la loc scrisoarea în dosar şi dosarul în fişet. 

— Numai că asta n-a servit la nimic. În afară de 
ultima rată pentru casa de la Chicago - trebuia să aibă 


un acoperiş deasupra capului - Celeste n-a vrut niciodată 
să ia bani de la mine. Pentru a completa cei cincizeci de 
dolari pe lună trimişi de Don, Celeste a trebuit să se 
angajeze ca vânzătoare de magazin, să meargă din loc în 
loc pentru a vinde corsete şi cosmetice, să plaseze 
subscripţii pentru reviste ilustrate. A cântat în cabarete 
nenorocite, a servit în restaurante, a frecat parchetul ca 
să aibă cu ce trăi şi cu ce s-o crească pe Eleana. Cu toate 
astea a trebuit practic s-o forţez ca să accepte un 
împrumut pentru a plăti cei patru ani făcuţi de Eleana la 
Şcoala Normală. 

Hayes tăcu câteva clipe, apoi reluă cu un ton plin 
de amărăciune: 

— Şi pentru ce toate astea? Pentru că Celeste 
speră că într-o zi Don se va întoarce şi nu vrea să aibă 
obligaţii faţă de niciun alt bărbat. Vrea să-i poată spune: 
„lată-mă, Don, aşa cum m-ai lăsat acum douăzeci de 
ani”. 

Hayes întoarse capul şi privi pe fereastră. 

Eleana se uită la Ad cu ochi imploratori. 

— Ăsta e motivul, Ad, pentru care sunt atât de 
hotărâtă să mă căsătoresc cu Allan. Nu-l iubesc şi ştiu ce 
mă aşteaptă. Dar m-am săturat să fiu săracă. M-am 
săturat să număr fiecare bănuţ. lar dacă mama nu vrea 
să accepte nimic de la unchiul John, de la mine o să vrea 
să primească banii. Şi vreau să-i pot da tot ce n-aş putea 
să-i dau altfel. 

Eleana îşi şterse ochii cu dosul mâinii. Connors îi 
dădu batista lui. 

— la asta şi suflă tare. 

Simţi din nou durerea aceea plăcută pe care i-o 
provoca dorinţa. Pulsul reîncepea să-i bată mai repede. 

În momentul acela Eleana semăna mai mult ca 
niciodată cu adolescenta cu ochi mari, călare pe un cal 
de lemn prea mare şi care se învârtea prea repede 
pentru ea. 

„Eşti fratele meu, Shad”, îşi zise Connors. 


Se întrebă dacă să-i spună Eleanei despre norocul 
pe care îl avea de a fi editat de Tanner Press. Dar nu era 
nici locul, nici momentul potrivit. 

De altfel, nu voia s-o cumpere pe Eleana. Asta l-ar 
fi făcut să se numere printre cei de felul lui Allan 
Lautenbach. 

Eleana îşi şterse ochii şi puse batista în geantă. 

— Acum, chiar dacă avocaţii lui Allan nu vor face 
caz de certificatul de căsătorie al mamei mele, povestea 
tot va ieşi la lumină. 

O lacrimă îi alunecă uşurel pe obraz. 

— lar tatăl lui Allan îi aprobă alegerea şi mă 
acceptă drept noră doar pentru faptul că n-am avut 
niciodată necazuri. Pentru el sunt învăţătoarea cuminţică 
în care fiul lui preaiubit va depune sămânţa sacră din 
care se va naşte plodul preţios, moştenitorul miliardelor 
familiei Lautenbach, care mai târziu va fi cunoscut în 
mediile financiarilor şi snobilor sub numele de Allan 
Lautenbach IIl. Toate astea, bineînţeles, după 
ceremoniile de cuviință, tămâieri şi stropiri cu ulei ritual. 

Eleana făcu o mică pauză, îşi şterse obrazul şi 
conchise: 

— Asta, fireşte, dacă Allan Il mai e în stare să 
însămânţeze. 

Connors începu să râdă. 

John Hayes fu şocat. 

— Eleana! 

Ea deschise geanta, luă batista lui Ad şi-şi şterse 
nasul. 

— Ei bine, a fost foarte plăcut să am bani cât a 
durat totul. Acum o să-mi pierd probabil şi slujba. Hayes 
se întoarse spre Connors. 

— Eşti de acord cu cele douăzeci şi patru de ore? 

Connors dădu din umeri. 

— N-am nimic de pierdut. Dar şeriful Thompson? 

— De el mă ocup eu, răspunse Hayes. 

Apoi apăsă pe butonul interfonului şi zise: 


— Astăzi voi lipsi, domnişoară Harris. Şi nu voi fi 
aici pentru nimeni. 

Connors întrebă dacă putea să se facă util în vreun 
fel. 

— Da, zise Hayes. Rămâi în viaţă. Am şi aşa 
destule necazuri. Nu vreau să te mai am şi pe dumneata 
pe conştiinţă. 

Apoi se întoarse spre Eleana. 

— Te-aş ruga să nu-l părăseşti pe domnul Connors, 
îi zise el. Dacă ar vrea să tragă în invitatul nostru, tatăl 
tău va fi foarte stingherit văzându-te în compania lui. 

x 


x K 


După atmosfera climatizată de la bancă, strada îţi 
făcea impresia unei etuve. Eleana suflă într-o buclă care i 
se lipise pe frunte. 

— N-ai vrea, îi zise ea zâmbind, să-mi oferi ceva 
răcoritor cu gin? 

Connors se încruntă şi îi zise în glumă: 

— Ai grijă cum vorbeşti despre femeia pe care o 
iubesc! 

Eleana se uită la ceas. 

— După aceea va trebui să mergem la vilişoară s-o 
luăm pe mama. 

— La vilişoară? 

Eleana îi explică. 

— E casa în care m-am născut, cea în care locuiau 
părinţii mei. În toate dimineţile, când ne aflăm la Blue 
Mound, mama lucrează acolo înăuntru sau în grădină. 

Ginul cu gheaţă nu le aduse decât o uşurare 
trecătoare. În maşină era mai bine decât în bar. 

Connors se gândea la tot felul de lucruri pe care ar 
fi dorit să i le spună. | se părea ceva normal şi obişnuit să 
fie cu Eleana. Îi amintea de momentele frumoase 
petrecute împreună. 

Eleana simţea la fel, numai că îşi exprima 
sentimentele cu voce tare. 


— Dacă-ai şti, Ad, cât de mult regret că nu poate fi 
altfel! Din cauza ta sunt acum în aceeaşi situaţie ca 
mama. Nu te voi uita niciodată. N-aş putea. Nu vreau să 
fiu sentimentală, dar am însemnat foarte mult unul 
pentru altul. Am trecut împreună prin atâtea încercări. 
Am încercat să te şterg din gândurile mele. Dar nu pot. 
Nu e vorba numai de legătura fizică. Ci şi de şalul şi de 
florile pe care mi le-ai cumpărat. De faptul că niciodată 
nu mi-ai reproşat comportamentul prostesc faţă de 
generalul Esteban. De plăcerea pe care am avut-o când 
m-am dat în căluşei. De hoinărelile prin faţa vitrinelor din 
Guadalajara. De maşina de călcat pe care ai împrumutat- 
o şi de amintirea ta când dormeai, după ce lucraseşi 
toată noaptea pentru mine. 

Connors se întrebă de ce oamenilor le era frică şi 
ruşine să fie sentimentali. Astfel de clipe brodau fire de 
vis pe canavaua ternă a vieţii. 

Încetini viteza maşinii, aşteptând ca Eleana să 
continue. 

Eleana îşi aşeză o mână pe braţul lui. 

— Voi păstra cu sfinţenie amintirea clipelor pe care 
le-am trăit împreună. Îmi placi mai mult ca oricând, Ad. 
Numai că aş fi vrut să nu te fi cunoscut niciodată. 

Acum ajunseseră pe un drum de ţară. 

Connors se aplecă spre cheia de contact să 
oprească maşina, dar Eleana îl prinse de mână. 

— Nu, Ad! 

El protestă: 

— Dar nu vreau decât să-ţi spun ceva. 

Eleana îşi aşeză degetele peste buzele lui Connors. 

— Nu vreau să aud. Sunt hotărâtă să mă mărit cu 
Allan dacă pot, şi cred că încă mai pot. lar drumurile 
noastre s-au despărţit la Nuevo Laredo. Nu e cazul să 
repetăm o scenă penibilă. 

— Bine, vom vedea! zise Connors. 


Îi sărută degetele şi atât. 
x 


x K 


Vilişoara era o căsuţă albă, cu parter şi un etaj gen 
mansardă. Ansamblul părea confortabil deşi era nelocuit. 
Dependinţele erau în stare proastă. Aproximativ patru 
acri de urzici şi buruieni despărțeau casa de perdeaua de 
sălcii şi de plante de bumbac care mărgineau râul. 

In curte se înălța un ulm bătrân pe jumătate uscat. 
Grădina era splendidă. În spatele unei borduri albastre 
de albiţe, agrujioare de nuanţe diferite serveau drept 
fundal dezmăţului de culori vii ale gladiolelor, marilor 
maci de California, petuniilor, gura-leului, gălbenelelor şi 
cârciumăreselor. O tufă căţărătoare de zorele albastre ca 
cerul, închise ziua din cauza căldurii, forma un fel de 
leagăn deasupra micului portal de la intrare. 

Poarta vilişoarei era deschisă, la fel şi ferestrele de 
la etaj. Vântul cald care bătea dinspre vest umfla 
perdelele apretate. 

Având pe ea doar un jerseu şi un şort, în mâini cu 
mănuşi de grădinar, Céleste, cu nasul mânjit de pământ, 
stătea pe terasa din faţa casei, înconjurată de uneltele 
de grădinărit, pulverizatoare şi insecticide. 

— Ce poate să facă dragostea dintr-o femeie! zise 
Eleana. Mama îngrijeşte casa asta de parcă l-ar aştepta 
pe tata să vină la cină. Când plecăm la Chicago, lasă în 
uşă o carte de vizită cu adresa noastră. Acum lasă cheia 
sub ştergător şi un bileţel pe masa din bucătărie. 

Celeste le făcu veselă semn cu mâna. 

— Ai şi venit! îi strigă ea Eleanei. 

Apoi se adresă lui Connors. 

— Nici nu mi-am dat seama când a trecut timpul, 
domnule Connors. N-am putut să fac decât jumătate din 
ceea. Ce voiam. Vă place? îl întrebă ea arătând spre 
grădină. 

— Foarte mult, răspunse Connors. 

Răspunsul lui se referea atât la grădină cât şi la 
Céleste. Cu şortul şi jerseul ei verde, mama Eleanei era 
la fel de drăguță ca fiica ei. Nu-i venea deloc greu să se 


pună în locul lui John Hayes. 

Eleana examină grădina cu o privire critică. 

— Să ştii, mamă, că ar trebui să smulgi o parte din 
macii ăştia. S-au întins peste tot şi împiedică celelalte 
flori să crească. 

Celeste se scărpină pe nas, mânjindu-se şi mai 
mult de pământ, în timp ce se gândea la această 
sugestie. Apoi se pronunţă, în timp ce-şi scotea mănuşile 
de grădinărit. 

— Îmi plac prea mult. Dar cred că suntem aşteptaţi 
la masă. Cred că vă e o foame de lup. 

Apoi zâmbi către Connors şi zise: 

— Într-un minut mă schimb şi putem pleca. 

Îi trimise o sărutare Eleanei şi intră în casă. 

— E încântătoare, remarcă Connors. 

— E o dulceaţă! zise şi Eleana. Şi a trecut prin 
multe momente grele. Merită admirată pentru felul în 
care le-a făcut faţă. Unchiul John nu minţea când spunea 
că a frecat parchetul ca să mă crească. 

Connors contemplă grădina. 

— Înţeleg ce-a vrut să spună unchiul tău când a 
vorbit de sanctuar. Tatăl şi mama ta au plantat grădina 
împreună? 

— Nu cred, răspunse Eleana. Ba chiar sunt sigură 
că nu. La început erau doar câţiva maci mai mult sau mai 
puţin sălbatici. Apoi mama a plantat celelalte flori. 

— Crezi c-ar veni aici? 

— Tata? 

Se gândi un moment apoi scutură din cap. 

— S-ar putea, dar mă-ndoiesc. Mă-ndoiesc tare 
mult, Ad. 

— De ce? 

— Pentru că înclin spre părerea ta în ceea ce 
priveşte caracterul lui. Pablo l-a surprins în pat cu 
Tamara. Tata a fost obligat să-l omoare şi să fugă cu ea. 
Sanchez l-a ameninţat că va dezvălui totul, iar tata i-a 
închis gura în modul cel mai expeditiv. Dar nu cred că e 


un tip chiar atât de murdar încât să-i mai frângă încă o 
dată inima Celestei băgând-o într-o nouă încurcătură. 

— Asta cred că intră în categoria problemelor 
discutabile, răspunse Connors. 

— Ce e o problemă discutabilă? 

— Faptul că nu se poate şti dacă i se va frânge 
inima sau dacă întoarcerea fizică a bărbatului pe care-l 
iubeşte i se va părea o compensație suficientă pentru 
orice eventuală implicare în ultimele lui nebunii. 

Connors aprinse o ţigară şi o oferi Eleanei. Ea vru 
s-o ia, apoi se răzgândi şi scutură din cap. 

— Nu, mulţumesc. 

În interiorul casei se auzi scrâşnetul articulaţiilor 
ruginite ale unei pompe vechi, apoi zgomotul apei 
curgând într-o chiuvetă metalică. După aceea, perdelele 
umflate ca nişte pânze de corabie au fost trase înăuntru 
şi ferestrele închise. 

Céleste reapăru în prag după câteva minute, 
purtând o bluză albă şi o fustă al cărei fermoar îi dădu 
puţin de furcă. 

— Nu e prea plăcut să fii femeie, îi zise ea lui 
Connors zâmbind. Totdeauna trebuie să ai grijă de 
ţinută, în timp ce un bărbat se poate îmbrăca cum îi 
place. 

Încuie uşa de la intrare şi puse cheia sub ştergar. 

— O femeie poate să-şi arate picioarele la plajă, nu 
şi în oraş. 

Celeste începu să râdă încheindu-şi ideea: 

— Şi pe cal, bineînţeles, ca altădată la circ. 

Eleana râse împreună cu ea privindu-i cu atenţie 
faţa. Una din petele de noroi dispăruse, dar Celeste 
uitase de cealaltă. Eleana luă batista şi îi umezi colţul cu 
limba. 

— Stai. Lasă-mă să-ţi şterg pata asta de pe nas. Şi 
ai face bine să te dai cu rujul meu de buze. 

Celeste se supuse ascultătoare acestei opţiuni şi 
luă rujul de buze şi oglinda Eleanei. Se servi apoi de 


batistă ca să-şi şteargă conturul buzelor. După care îi 
zise lui Connors: 

— Eleana e aspră cu mine. Nu-i aşa, domnule 
Connors? Connors râse şi se întoarse s-o pornească spre 
maşină. 

Eleana îl opri. Zărise o perdea care fâlfâia în vânt. 

— Ai lăsat o fereastră de la etaj deschisă. Vrei să 
urc şi s-o închid, mamă? 

Celeste îşi făcea de lucru în continuare cu rujul de 
buze. 

— Nu. Nu e necesar. 

— Dar dacă plouă? 

Celeste dădu nepăsătoare din umeri, apoi îi înapoie 
Eleanei rujul şi oglinda. 

— Nu va ploua, iar după-masă aş vrea să vin din 
nou. Céleste îşi aranjă părul şi Connors băgă de seamă 
că degetele îi tremurau uşor. 

— Am fost multă vreme despărțită de grădina mea. 
Am încă multă treabă. Ne duceţi acasă la John, domnule 
Connors? 

Connors dădu maşina înapoi pentru a întoarce. În 
momentul acela aruncă instinctiv o privire spre fereastra 
de la etaj şi avu impresia că un pumn invizibil îl loveşte 
cu putere în stomac. Deschise gura şi o închise la loc. 

Fumul albăstrui al unei ţigări sau al unui trabuc îşi 
desfăşura leneş volutele la fereastra deschisă de la etaj. 


III 
ULTIMA ŞANSĂ 


CAPITOLUL 14 


Allan Lautenbach îşi înfipse furculiţa într-o felie de 
pară. 

— Şi, în repriza a doua, Fleetwind şi-a răsucit 
tendonul şi a trebuit să fie înlocuit cu altul net inferior. 
Dacă îmi amintesc bine, parcă i-a luat locul Bayrick, fiul 
lui Cakra şi Red Valiant. Da, acum îmi amintesc, îl 
cumpărasem cu o săptămână înainte de la un colonel 
englez. Mânzul era indiscutabil de rasă bună. Dar încă 
nu-şi dovedise noblețea. Cu toate astea... 

Connors îi ură lui Lautenbach să se înece cu bucata 
de pară. Caii şi femeile păreau să fie singurele lucruri la 
care se pricepea. lar femeile pe care le frecventase 
furnizau subiecte de conversaţie mai potrivite pentru o 
sală de bar decât pentru o sufragerie. 

Connors şi-l alungă pe Lautenbach din minte şi se 
uită la Celeste, aşezată de cealaltă parte a mesei. Mânca 
puţin. Din când în când zâmbea parcă unui gând intim şi 
îşi trecea vârful degetelor peste obraji sau peste buze. 
Când i se vorbea, răspundea. Dar numai fiinţa ei fizică 
era prezentă la masă. 

Connors îşi îndreptă atenţia spre Eleana. Tânăra îşi 
feri privirea. Bărbia ei mică avea o expresie voluntară în 
efortul pe care-l făcea prefăcându-se că era interesată 
de ce povesteşte Lautenbach. 

„l-aş da o lecţie dacă aş lăsa-o să se mărite cu tipul 
ăsta”, îşi zise Connors. 

Nu ştia ce să facă. În Eleana nu se putea încrede. Îi 
era teamă să-i facă confidente lui John Hayes. Amândoi o 
adorau pe Céleste şi, pentru ea, l-ar fi aruncat în groapa 
cu lei fără să clipească. Văzu cu satisfacţie apropiindu-se 


sfârşitul mesei. 

Céleste „zburdă” câteva minute prin salon, apoi 
spuse că trebuia să se întoarcă la grădina ei. 

— Am atâtea de făcut! 

Eleana avu o propunere: 

— Ce-ar fi să mergem toţi trei la piscină? Putem 
merge toţi cu maşina lui Allan, o lăsăm pe mama la 
vilişoară şi pe urmă mergem la piscina clubului. 

— Toţi trei! se miră Allan. 

Apoi îşi întoarse privirea inexpresivă spre Connors. 

— Ah, da! Domnul Connors, bineînţeles, zise el cu 
un ton plictisit. 

— Nu contaţi pe mine pentru piscină, spuse 
Connors. Dar accept cu plăcere dacă vreţi să mă duceţi 
până în oraş. 

Eleana vru să protesteze, apoi se răzgândi. 

— Cum doreşti. E prea cald ca să stăm la discuţii. 
Apoi îi zâmbi lui Lautenbach şi veni cu o sugestie. 

— Ar fi mai bine să ne schimbăm aici, Allan. 
Cabinele de la club sunt destul de vechi şi unchiul John 
încă n-a avut timp să se ocupe de ele. 

— De acord, de acord, zise Lautenbach. 

Urcară amândoi să-şi pună costumele de baie. 

Céleste reîncepu să se fâțâie prin cameră. Connors 
ar fi dorit să se aşeze odată undeva. incepea să-l 
enerveze. 

Céleste îndreptă o pernă de pe sofa apoi vru să 
corecteze aranjamentul deja perfect al trandafirilor albi 
care împodobiseră masa seara trecută. 

— Domnul Lautenbach e un bărbat încântător. Nu-i 
aşa, domnule Connors? 

— Nu, i-o trânti Connors. Nu cred. 

— Nu? 

Céleste rămase o clipă foarte stingherită apoi 
începu să râdă. 

— A, pricep! Sunteţi un vechi „admirator” al 
Eleanei. Încep să înţeleg. Aţi venit la Blue Mound cu 


speranţa că o veţi face să se răzgândească. Îmi pare rău 
pentru dumneavoastră, vă rog să mă credeţi, domnule 
Connors. 

Céleste îl atinse matern pe obraz încercând să fie 
convingătoare. 

— Dragostea e uneori plină de cruzime. lar o fată 
trebuie să se mărite cât poate de bine. Sunt foarte 
fericită de această reuşită. E o căsătorie frumoasă pentru 
Eleana. Vă fi în siguranţă toată viaţa. 

„Mda, îşi zise Connors. Şi în cai până-n gât.” 

Ridică capul în momentul în care Eleana cobora 
treptele într-un costum de baie sumar şi un halat de 
mătase albă care flutura în urma ei. 

Zâmbetul provocator îi reapăru pe buze când îl 
întrebă cu accentul ei tărăgănat: 

— Deci, eşti hotărât? Nu vii cu noi, Ad? 

— Sunt hotărât, răspunse Connors. 

Lautenbach venea în urma ei. 

Nu avea prea mare importanţă ce vor spune 
avocaţii lui, căci Eleana era în stare să-l determine la 
această căsătorie fără dificultate. Lautenbach holba ochii 
de fiecare dată când se uita la ea. 

Celeste îşi luă geanta. 

— Dacă sunteţi gata... 

Connors se aşeză pe bancheta din spate lângă 


Celeste. 
x 


x K 


Vântul nu mai bătea. Perdeaua nu mai fâlfâia la 
fereastra vilişoarei. Totul era nemişcat în bătaia soarelui. 
Chiar şi florile păreau adormite. 

Connors o ajută pe Céleste să coboare din maşină, 
aruncând o privire circumspectă spre fereastra deschisă. 

Eleana îşi sărută mama. 

— Distracţie plăcută, scumpa mea. 

— Da, o asigură Celeste. 

Luă cheia de sub ştergător, intră în vilişoară şi în 


curând ferestrele fură din nou deschise. 

Lautenbach se văzu nevoit s-o ia înapoi cu maşina 
lui scumpă din import. 

— Mama ta, Eleana, e o femeie încântătoare. 
Unchiul tău mi-a spus că întreţine această casă ca un 
sanctuar în memoria tatălui tău. A murit de multă 
vreme? 

— De douăzeci de ani, răspunse Eleana. 

— Înduioşător! 

Apoi nu mai schimbară nicio vorbă până la intrarea 
în oraş. După care, vizibil uşurat că invitatul Eleanei nu-i 
însoțea, Lautenbach îi zise cu amabilitate: 

— Unde vreţi să vă las, domnule Connors? 

— Oriunde, răspunse Connors. 

Lautenbach îi aruncă o privire peste umăr. 

— Aveţi o profesiune foarte interesantă. De multe 
ori am vrut să mă apuc de scris. Am avut multe 
experienţe ciudate în viaţa mea. Şi, dacă m-aş pune pe 
treabă, cred că aş scrie o carte remarcabilă. 

Opri maşina în faţa magazinului de arme şi-l 
aşteptă pe invitatul Eleanei să coboare. 

Connors se simţea iritat de soare şi tracasări. Tonul 
protector al celui de la volan îl călca pe nervi. Era sătul 
de Allan Lautenbach. 

In timp ce cobora din maşină, Connors răspunse: 

— Eu cred că există două obstacole în calea 
acestei cărţi remarcabile. 

Lautenbach căzu în capcană. 

— Şi care ar fi aceste obstacole? 

— Caii nu ştiu să citească, zise Connors. Şi apoi, ar 
trebui s-o scrii pe uşa toaletelor. 

— Ad! strigă Eleana. 

Maşina avea volanul pe stânga. Lautenbach cobori 
pe trotuar şi se proţăpi în faţa lui Connors. Pe faţa lui 
palidă apăruseră pete roşiatice. 

— Un moment, domnule Connors! Nu-mi place 
această remarcă. Nu te văd deloc cu ochi buni. De fapt, 


te detest. Şi aş vrea să ştiu ce cauţi aici. Eleana mi-a 
spus că nu te-a invitat. lar eu nici atât. Pentru ce-ai venit 
la Blue Mound? 

Eleana strigă din nou „Ad!”, de data asta cu un ton 
implorator. 

Connors îşi frecă pumnul drept de palma stângă. 
Bărbia aceea atât de aproape de el era o ţintă mult prea 
tentantă. Dar n-ar fi rezolvat nimic dacă s-ar fi bătut cu 
Lautenbach. Milionarul avea tot dreptul să-i pună această 
întrebare. 

— Să zicem că e vorba de afaceri, răspunse 
Connors. De ce? 

Lautenbach nu era un laş. 

— Te-am întrebat pentru cazul în care ai fi găsit de 
cuviinţă să faci din asta o problemă personală. 

Câţiva gură-cască se şi strânseserăm jurul lor. Lui 
Connors îi fu ruşine. Stăteau acolo şi răcneau unul la altul 
ca doi câini care îşi disputau o femelă în călduri. 

— Bine, Lautenbach, zise el. Du-te de te scaldă. 

Dădu ocol maşinii, traversă strada şi intră în bancă. 

Secretara lui Hayes îi răspunse foarte amabil, dar 
nu-l putu ajuta cu nimic. 

— Nu. Nu l-am mai văzut pe domnul Hayes de azi 
dimineaţă de când a plecat cu domnişoara Hayes şi cu 
dumneavoastră. 

— Nu-i nimic, am trecut întâmplător, zise Connors. 

Îi părea bine că nu-l găsise pe Hayes. Încă nu era 
sigur că era prudent să-i facă confidenţe. Ar fi dat tare 
mult să ştie ce trebuia să facă. 

Fumul pe care-l văzuse era cât se poate de real. Nu 
era un produs al imaginaţiei sale. Dacă Celeste ascunde 
pe cineva în camera de la etaj, era logic să crezi că era 
soţul ei pe care îl aştepta să se întoarcă de douăzeci de 
ani. Dar ce să facă? 

Dimineaţă, când lăsase maşina închiriată în faţa 
hotelului, ridicase geamurile şi o  încuiase. Maşina 
rămăsese tot timpul în plin soare. 


Volanul era fierbinte şi atmosfera din interior 
insuportabilă. Connors cobori geamurile şi se duse pe jos 
până la barul unde îi oferise Eleanei un „gin buck”. 

Şeriful Thompson stătea cocoţat pe unul din 
taburete. Părea să fie şi mai beat. Se vedea bine că 
făcea eforturi să-şi menţină echilibrul. Privirea lui tulbure 
îşi recăpătă puţin din luciditate la intrarea lui Connors. 

— la te uită! E chiar vechiul meu prieten, domnul 
Connors, acel mare mahăr de autor de romane polițiste. 

Macey îl preveni pe Connors. 

— Jimmy e beat. 

Ajutorul de şerif părea dezolat. 

— Văd, zise Connors aşezându-se la o depărtare de 
câteva taburete. 

— N-ar trebui să-i facem mari reproşuri pentru 
asta, adăugă el. 

Macey aruncă O privire dezaprobatoare 
barmanului, apoi continuă: 

— Eu şi Jimmy ne-am născut aici, la Blue Mound. ŞI 
pentru că suntem de-aici şi n-am fost niciodată în altă 
parte, saltimbancii care conduc oraşul ne consideră nişte 
ţărănoi. 

— V'eau s’ beau! zise Thompson între două 
sughiţuri. 

Barmanul ezită. 

— N-ai auzit? îi zise Macey. 

Barmanul dădu din umeri şi umplu paharul lui 
Thompson. Apoi îl întrebă pe Connors: 

— Cu ce să vă servesc, domnule? 

— O bere, răspunse Connors. 

Thompson îşi ridică privirea din pahar, se răsuci pe 
taburet şi se uită la Connors cu un aer feroce. 

— Eşti mare mahăr, ai? 

Connors îi răspunse cu calm. 

— N-am pretins niciodată asta. 

Thompson continuă de parcă nu l-ar fi auzit, ceea 
ce se prea putea. 


— Mahăr sau nu, o să te-nhaţ de guler şi o să te 
bag la mititica imediat ce primesc ceva de la New York. 

Făcu eforturi să se întoarcă spre ajutorul de şerif. 

— Sună la poştă! îi ceru el. 

— Adineauri am sunat, Jimmy, îl asigură ajutorul de 
şerif. Şi Charlie mi-a spus că încă n-a venit niciun 
răspuns. 

— Incapabili! Incapabili ce sunt! răcni Thompson. 
Le-am telegrafiat de la nouă dimineaţa. 

Îşi duse paharul la buze şi-l bău pe nerăsuflate. 

— Să pet'ece ceva al naibii dă ciudat. Uite, asta-mi 
aminteşte de povestea cu curva şi tipul care avea 
dantelă la izmene. lo aş v'ea să ştiu cine ce face şi cui, şi 
cine o ia în bubă pent'u chesti' asta. 

Macey se uita mereu spre uşă. 

— Haide, bea-ţi paharul şi să mergem. Trebuie să 
dormi puţin ca să te dezmeticeşti. Hai, fii înţelegător, 
Jimmy. Dacă domnul Hayes te vede în halul ăsta, o să 
rămânem amândoi pe drumuri. 

Şeriful Thompson nu ascunse ce gândea despre 
domnul Hayes şi despre comportarea lui, dar îşi bău 
paharul şi-şi lăsă adjunctul să-l ducă spre ieşire. 

Connors se uită în urma lor. La un moment dat îi 
trecuse prin minte să-i spună totul lui Thompson. Evident 
că nu mai era cazul. Treaz, şeriful era un om inteligent, 
deşi ţinut în frâu şi dominat de John Hayes. Însă beat, era 
pur şi simplu cretin. 

Barmanul luă paharul lui Thompson şi şterse 
alcoolul pe care-l vărsase. 

— Jimmy e un tip de toată isprava, zise el. Asta i se 
întâmplă cum o dată pe an. S-ar zice că simte nevoia să- 
şi descarce ce are pe suflet. lar asasinarea lui Mac l-a 
lovit rău de tot. Toţi tineam foarte mult la bătrânul Mac. 

— Fac cinste, se oferi Connors. 

— Mulţumesc mult. Voi lua şi eu tot o bere, 
răspunse barmanul. 

Desfăcu o sticlă şi o puse jos, chemat de soneria 


telefonului de la celălalt capăt al barului. 

Se întoarse aproape imediat la Connors. 

— Vă caută pe dumneavoastră, de la New York. 
Centralista mi-a spus că v-a sunat aproape în tot oraşul 
şi adineauri i-a spus cineva că v-a văzut intrând aici. 

Connors se duse la telefon şi puse receptorul la 
ureche. Era Shad. 

— Poţi să vorbeşti? îl întrebă agentul. 

Connors aruncă o privire spre localul pustiu. 

— Aproape. 

Apoi se gândi la telefonistă. Dacă John Hayes îl 
controla pe şerif, Western Union şi telegraful, era puţin 
probabil să fi neglijat centrala telefonică locală. 

— Dar ar fi mai bine să nu aminteşti niciun nume. 
Legătura era foarte bună. Il auzea pe Schaeffer de parcă 
ar fi fost în camera alăturată. 

Shad îi zise: 

— Uite. Acelaşi om despre care ţi-am vorbit a fost 
la mine acum câteva minute şi voia să ştie dacă am dat 
ochii cu tine. Natural, i-am spus că nu. Atunci mi-a spus 
că primise o telegramă de la... de unde te afli în acest 
moment, în care se cerea informaţii. Şi mi-a spus că 
trimiseseră o telegramă de răspuns în care cereau să fii 
arestat şi ţinut sub supraveghere până când vor trimite 
cazul procurorului general. 

— De ce procurorului general? 

— Pentru că nu ştiu exact care e jurisdicţia 
competentă. N-au mai avut până acum un caz ca ăsta. ŞI 
nu vor să trimită după tine un agent până când nu vor şti 
cum trebuie procedat. 

— Ai vorbit cu K? 

— Da. 

— Şi ce zice? 

— Zice că e în favoarea noastră. Zice că asta îi 
readuce pe toţi în punctul lor de plecare şi că cei care 
doresc compania ta vor trebui să reia totul de la început. 

— Inţeleg, zise Connors. Ai primit telegrama mea? 


— Azi dimineaţă. Te-am sunat acasă la Hayes. Dar 
servitoarea mi-a spus că plecaseşi în oraş şi atunci i-am 
cerut centralistei să trimită pe cineva să te caute. 

Entuziasmul lui Shad izbucni brusc. 

— Să ştii, Ad, că mai am şi alte veşti bune. 

— Da? 

— Încă nu pot să-şi spun categoric că-l vor reţine în 
mod sigur, dar unul dintre lectorii cei mai influenţi al unui 
mare club de carte a citit manuscrisul tău şi m-a sunat în 
dimineaţa asta. 

— Da? 

— Şi a spus că putem conta pe votul lui. Zice că e 
unul din textele cele mai puternice şi mai dense pe care 
le-a citit vreodată şi că putem fi mândri amândoi de 
valoarea lui. Ţi-am spus eu, bătrâne! La orizont se 
profilează „Comoara de pe insulă”. 

— Eşti fratele meu, Shad! 

— Ba tu eşti acum fratele meu, răspunse Shad. 
Cum merg treburile pe la tine? 

— Nu prea miroase a bine, zise Connors. 

Entuziasmul lui Shad scăzu într-o oarecare măsură. 

— Serios? Bine, să mă ţii la curent cu ce se- 
ntâmplă, bătrâne. 

— Fii fără grijă, îl asigură Connors. 

Închise şi se întoarse la sticla de bere. 

La dracu' cu John Hayes, cu Donald Hayes, cu 
Céleste Hayes, cu vilişoara Hayes şi cu Allan Lautenbach. 
La dracu' cu Eleana. După atâţia ani de trudă, tocmai 
când trăsese lozul cel mare, a trebuit să i se întâmple o 
chestie ca asta! 

Termină de băut berea, luă restul, se întoarse la 
maşină şi părăsi oraşul îndreptându-se spre vilişoară. 

x 


x x 
În apropierea vilişoarei, Connors micşoră la minim 
viteza maşinii. 
Céleste nu lucra în grădină şi nu stătea nici lângă 


intrare. Toate ferestrele, inclusiv cele de la primul etaj, 
erau deschise, dar uşa de la intrare era închisă. 
„Încuiată”, îşi zise Connors. 

Merse mai departe şi, după vreo doi kilometri, 
întoarse la intrarea unui drum care ducea spre o fermă. 

Trecu din nou prin faţa vilişoarei. Niciun semn de 
viaţă, nici în grădină, nici în curte, dar de data asta i se 
păru că zăreşte o mişcare discretă la una din ferestre. 

În apropiere de Blue Mound, Connors părăsi 
şoseaua şi pătrunse pe un drum prost care se întindea 
de-a lungul câmpului unde se organiza târgul, coborând 
până la râu. 

Pe malul râului se înălța un stejar enorm. Connors 
trase maşina dar nu cobori, uitându-se cu atenţie la un 
bătrân care dresa un cal. 

Poate cel mai bun lucru de făcut era să se întoarcă 
la vilişoară, să bată la uşă cu mânerul revolverului şi să 
ceară o explicaţie. 

Din mai multe cauze nu se simţea în stare de aşa 
ceva. 

Îi era uşor să descrie cum eroul povestirii sale intra 
cu forţa în casa unui ticălos care săvârşise trei crime. Dar 
era cu totul altceva când se punea problema să facă 
chiar el asta. _ 

încercă să-şi facă curaj. În realitate nu ştia dacă 
omul din camera de la etaj era Donald Hayes. 

Connors îşi dădu seama că are palmele ude de 
sudoare şi le şterse pe pantaloni. 

Dacă John Hayes îl dusese cu preşul, atunci cu 
siguranţă că el se ascundea în cameră. Hayes ar fi putut 
s-o anunţe pe Céleste despre adevăratele motive ale 
prezenţei lui Connors la Blue Mound şi astfel s-o 
încolţească. N-ar fi fost greu s-o convingă că nu se putea 
aştepta la nimic bun de la descoperirea atât de târzie a 
secretului. Hayes chiar ar fi putut s-o convingă fără 
greutate că o ultimă crimă ar fi fost o soluţie mult mai 
bună decât distrugerea iluziilor Eleanei şi a speranţei de 


a se căsători cu Allan Lautenbach. Celeste era de acord 
cu această căsătorie şi o iubea pe Eleana. Dragostea ei 
maternă putea să fie la fel de feroce pe cât era de 
tandră. 

În acest caz, fumul de ţigară, buzele mânjite de ruj 
ale Celestei, tremurul degetelor sale puteau să fie o 
momeală pentru a-l atrage într-o cursă. 

Dacă ar fi intrat în vilişoară şi ar fi fost ucis, după 
atentatul ratat de la hotel, Eleana ar fi crezut că autorul 
este tatăl ei. Hayes ar fi ştiut să aranjeze lucrurile pe 
plan local în aşa fel încât nimic din toată povestea să nu 
ajungă la urechile lui Lautenbach. Poliţia l-ar fi căutat şi 
mai şi pe Donald Hayes. lar episodul mexican trăit de Ad 
şi Eleana ar fi căzut complet în uitare. 

Bătrânul care-şi dresa calul îl legă de un grilaj la 
umbră. Apoi se apropie de copacul sub care Connors îşi 
oprise maşina şi veni să ia o plasă de pescuit care atârna 
de una din crengile de jos. 

— Salut! zise el. 

Apoi îl recunoscu pe Connors. 

— Nu cumva sunteţi... 

Connors sfârşi fraza în locul lui: 

— ... Autorul de romane polițiste? 

Bătrânul începu să râdă. 

— Toţi vă-ntreabă, nu-i aşa? 

Râsul lui era contagios. Proasta dispoziţie a lui 
Connors se mai risipi cât de cât. 

— Păi, cel puţin în oraşul ăsta sunt recunoscut de 
toată lumea! Bătrânul întinse mâna pe geamul portierei. 

— Mă cheamă Carson. Niciun fel de rudenie cu Kit. 
Mac era unul dintre marii dumneavoastră admiratori. Îi 
părea tare bine că v-a întâlnit. Şi cum merge ancheta 
şerifului? 

— Thompson e beat, răspunse Connors. 

Carson nu păru prea surprins. 

— Cam ăsta e momentul beţiei lui anuale. Jimmy 
face treabă bună când totul merge aproape perfect. Dar 


la o chestie prea tare nu poţi conta pe el. John Hayes îi 
uşurează treaba de atât de multă vreme încât Jimmy 
leşină la fiecare ţiglă mai mare care-i cade-n cap. 

Bătrânul luă o bucată de tutun şi o băgă în gură. 

Connors îl întrebă direct: 

— Ce fel de om e John Hayes? 

Carson se gândi un moment. 

— Aş putea să spun că e sarea pământului. Dar 
John are şi el defecte ca toţi muritorii. Bun pentru 
prieteni, rău pentru duşmani. Nimic nu-l poate împiedica 
să realizeze ce-a hotărât. Dar eu îl plâng pe John. 
Totdeauna l-am plâns. N-a putut să aibă singurul lucru pe 
care şi l-a dorit cu adevărat în viaţă. 

— Adică? 

— Pe nevasta fratelui său. John o iubeşte 
dintotdeauna. Dar îşi iubeşte şi fratele. Din cauza asta, 
ceea ce-a făcut Don a fost o lovitură mare pentru el. 

Carson scuipă un jet de salivă maronie în direcţia 
unui cărăbuş care se zvârcolea în ţărână. 

— Totuşi, domnule Connors, continuă el, în toată 
povestea asta e un lucru care m-a intrigat totdeauna. 

— Faptul că Don a fugit cu Tamara? 

— Hm! Frumoasă creatură, Tamara asta! Şi nu era 
deloc neruşinată cum sunt majoritatea ţigăncilor. Fireşte, 
după atâţia ani în care s-a tot vorbit despre ea, a ajuns 
să se spună că Tamara era o curviştină care se culcase 
cu toată lumea înainte de a pleca cu Don. Dar ia-l 
separat la întrebări pe fiecare din ăi bătrâni, şi-ţi va 
spune că colegul lui s-a culcat cu ea. În realitate, niciunul 
nu poate să spună că a avut-o, cu excepţia lui Don şi a 
bărbatului ei. Dar altceva voiam să spun. 

— Da? 

Carson scuipă din nou şi de data asta nimeri 
cărăbuşul. 

— Pe vremea aceea poşta o avea Jennie Silvers. 
Bărbatul ei era şef de gară. O pereche ciudată. Western 
Union şi poşta federală mergeau împreună! Acum să fiţi 


atent la ce vă spun. Don s-a întors acasă cu o săptămână 
mai înainte de data prevăzută. Dacă i-ar fi telegrafiat 
Tamarei să-l aştepte, Silvers i-ar fi dat telegrama. Dacă 
Don i-ar fi scris Tamarei, Jennie nu s-ar fi putut abţine să 
nu-i spună Célestei. 

Bătrânul tăcu, de parcă ar fi aşteptat o reacţie din 
partea interlocutorului său. 

— Înţelegeţi ce vreau să spun? întrebă el. 

— Nu, mărturisi Connors. Îmi pare rău, dar nu-mi 
dau seama. 

Carson scuipă cu nerăbdarea oamenilor în vârstă. 

— Poate că Mac s-a înşelat în privinţa dumitale. 
Eşti sigur că scrii romane polițiste? Aşaaa! Deci Don s-a 
întors la orele două dimineaţa cu trenul care aduce 
laptele. A sosit aşa, pe neaşteptate, fără ca John sau 
Céleste să-l aştepte la gară. Ultima dată când a fost 
văzut în noaptea aceea, Don mergea pe drumul care 
duce la vilişoara lui. Ca să ajungă acolo, trebuia să treacă 
prin faţa barăcii unde trăiau Pablo şi Tamara. Bun, până 
aici e clar. Dar acum, explicaţi-mi mie de unde ştia 
Tamara că Don se întorsese? Cum fusese anunţată în aşa 
fel încât să se debaraseze de Pablo? Să se fi oprit Don 
din drum ca să se bage în patul Tamarei la două 
dimineaţa? Mie asta nu mi se pare logic. A trebuit să 
aştepte ca Pablo să iasă. Apoi probabil că Pablo a revenit 
pe neaşteptate şi l-a surprins pe Don în patul lui. A 
trebuit ca Pablo să-l amenințe cu puşca sau cu un cuţit 
pentru ca Don să-l omoare. Don nu era deloc genul de 
om căruia îi făcea plăcere să bage cuțitul în alţii. 

— Cadavrul lui Pablo a fost găsit în baracă? 

— Pe podeaua dormitorului, cu un cuţit în mână şi 
cu altul în coaste. Aşternutul patului era sfâşiat cu 
cuțitul. Ligheanul, o cană şi chiar oala de noapte 
fuseseră sparte. Unul din scaune zăcea rupt. O dezordine 
cumplită! Totuşi, îmi amintesc că atunci m-a surprins 
faptul că era atât de puţin sânge. 

Connors se uita fix la râu, mai mult fără să-l vadă, 


ascultând susurul clocotitor al apei care cădea în mici 
cascade. 

Prin urmare, asta era! 

Acum ştia cine îl omorâse pe Sanchez. Ştia cine îl 
omorâse pe Mac Millan. Ştia cine îl aştepta la etajul 
vilişoarei. 

Incercând să păstreze un ton neutru şi detaşat, 
Connors întrebă: 

— Cine a găsit cadavrul? 

— John, răspunse Carson. A doua zi dimineaţă. În 
afară de numărul lui de aruncare a cuţitelor la ţintă, 
Pablo se ocupa şi cu montarea cablurilor şi a întregului 
ansamblu pentru numărul Tamarei. John voia să 
vorbească cu el despre nişte cabluri noi, pe care se 
gândise să le cumpere imediat ce Don ar fi venit cu banii. 

— Inţeleg, zise Connors. 

inainta încă pe bâjbâite. 

— In legătură cu acelaşi subiect, continuă Connors, 
Mac Millan mi-a povestit ceva seara trecută, şi de atunci 
m-am tot gândit la chestia asta. Eraţi cu circul în seara în 
care trebuia să facă o deplasare lungă şi şeful montorilor 
a dat jos cortul Celestei mai înainte ca ea să fi terminat 
cu îmbrăcatul? 

— Da, eram. E unul dintre cele mai frumoase 
lucruri pe care l-am văzut în viaţa mea. Şi n-am 
considerat niciodată că Celeste s-a comportat atunci ca o 
putoare, aşa cum i-a reproşat Don. Sau, mă rog, prea 
puţin! Era tânără, era drăguță, şi ştia asta! Ştia ce efect 
producea vederea corpului ei asupra fiecărui bărbat 
prezent. Ca femeie, asta îi făcea plăcere. Dacă aş fi fost 
femeie, şi mie mi-ar fi făcut plăcere să ştiu. Şi, credeți- 
mă, domnule Connors, era splendidă! Înconjurat de 
noapte şi vânt, la lumina reflectoarelor, auzind 
nechezatul cailor, răgetele leilor şi mugetul elefanților, ai 
fi zis că asişti la crearea lumii. Toţi bărbaţii aflaţi de faţă 
simțeau ceea ce probabil că simţise Adam când o văzuse 
prima dată pe Eva. 


— John Hayes se afla şi el printre ei? 

— Da, era şi el acolo. Şi a făcut un scandal monstru 
când Don i-a învineţit Celestei un ochi făcând-o putoare. 
John i-a spus că era nedrept şi că Céleste ieşise foarte 
bine dintr-o situaţie jenantă. Şi a mai adăugat că dacă 
Don mai ridică o dată mâna asupra ei, frate sau nu, Îl... 
va... ucide. 

Vocea bătrânului ezită şi ultimele cuvinte le 
pronunţă rar, ca ultimele bătăi ale unui ceas ce trebuia 
din nou întors. Avea o privire rătăcită şi neliniştită. 

— Bun! zise el în cele din urmă, îndepărtându-se 
de maşină. Cred că aş face mai bine să mă ocup de cal. 

Connors mai zăbovi un moment, urmărindu-l cu 
privirea pe bătrân. Apoi, plecă cu maşina spre Blue 
Mound. 

Toată partea vestică a străzii era acum în umbră. 
Pe stradă era mai multă lume, mai multe maşini şi 
camionete ale fermierilor înşirate de-a lungul trotuarului. 
Se opri în faţa unui drugstore şi intră. Farmacistul 
pregătea o reţetă. Cel de la raionul de răcoritoare spăla 
paharele. Două liceene stăteau la tejghea cu două căni 
de ciocolată în faţă şi râdeau pe înfundate. 

Connors intră în cabina telefonică şi ceru legătura 
cu casa lui Hayes. 

— Connors la telefon, îi zise el servitoarei care 
răspunsese. Domnişoara Hayes s-a întors? 

— Nu, nu încă, răspunse servitoarea. 

— Domnul Hayes? 

— Nu, nici el nu-i acasă. Îmi pare rău. 

— Nu face nimic, zise Connors. Vreţi să notaţi un 
mesaj pentru domnul Hayes? Spuneţi-i că plec la San 
Louis cu maşina pentru problema pe care am discutat-o 
dimineaţă la birou, şi că nu voi fi prezent la cină. Cu 
siguranţă că mă voi întoarce foarte târziu. Poate chiar 
mâine dimineaţă. 

— Da, domnule. Îi voi transmite, domnule Connors, 
zise servitoarea. 


Connors închise şi rămase în faţa telefonului. În 
unul dintre romanele sale, în momentul acela eroul se 
întorcea şi dădea nas în nas cu vinovatul, care se uita la 
el cu o privire ucigaşă pe deasupra ţevii revolverului. 

Connors se întoarse şi privi prin geam. Nimic nu se 
schimbase. În drugstore nu era decât farmacistul, băiatul 
de la răcoritoare şi cele două liceene care pufneau 
mereu în râs. 


CAPITOLUL 15 


Căldura sufocantă dura de prea multă vreme; 
trebuia să vină ploaia. Şi ploaia se porni brusc. 

Connors ieşi din florăria de lângă hotel, ieşi din 
oraş cu maşina şi o porni spre casa lui Hayes. Trecuse 
puţin de orele nouă când opri maşina la vreo cincizeci de 
metri de intrarea pe drumul privat, şi o porni pe jos, 
peste câmp, spre casă. 

După zece minute era ud până la piele. Ploaia 
şiroia de pe marginea pălăriei. Picăturile i se prelingeau 
pe obraji şi pe mâini, îi plăcea această senzaţie. Era o 
senzaţie răcoroasă. 

În faţa casei erau patru maşini: Lincoln-ul lui John 
Hayes, Jaguarul de import al lui Allan Lautenbach, noul 
Buick decapotabil al Eleanei şi un Plymouth. 

Uşile cu geamuri mari care dădeau spre peluză 
erau întredeschise din cauza ploii. 

Connors se ghemui lângă un brăduţ şi urmări cina 
familiei. 

Scena era aproape aceeaşi ca în ajun. Lautenbach 
vorbea aproape singur. Céleste se prefăcea că e atentă 
la conversaţie, Eleana se plictisea cumplit şi părea 
tracasată de ceva. John Hayes părea la fel de nervos. Işi 
împărțea atenţia între Céleste şi uşile întredeschise. 

La un moment dat se ridică şi le mai deschise 
puţin, şi Connors putu să-i vadă clar umflătura din partea 
stângă a hainei. 

Connors îşi părăsi postul de observaţie, parcurse 
cinci-şase metri pe peluza udă şi se lipi cu spatele de 
zidul casei, lângă una din uşi. Din locul acela putea să 
audă, dar nu putea să vadă. 

Lautenbach vorbea întruna. 

— Monte-Carlo e o gaură împuţită şi demodată. 
Abia dacă merită deranjul. A, bineînţeles că vom da o 


raită şi pe-acolo. Dar lumea se duce mai curând la 
Biarritz. Adică cei cu care vom călători. 

Vocea Eleanei îţi lăsa impresia că se confrunta cu o 
problemă deosebit de spinoasă. 

— Ce-ai făcut în timpul războiului, Allan? 

Lautenbach păru surprins de o astfel de întrebare. 

— Păi... am lucrat împreună cu tatăl meu, evident. 
Şi am organizat recepții la Washington. Am executat 
partea noastră din contractele armatei şi marinei. Asta a 
contribuit la ameliorarea hranei oamenilor. 

— Aha! zise Eleana. 

„Uşurel puicuţo! îşi zise Connors. Nu trebuie să-ţi 
bagi astfel de idei în căpşorul tău drăguţ. O să-l iei de 
bărbat pe tipul ăsta. Nu uita!” 

Céleste rupse tăcerea stingheritoare care urmă 
după această exclamaţie. 

— Oh! La Play-House rulează noul film al lui Walt 
Disney. Nu ţi-ar plăcea să-l vedem, Eleana? 

Se auzi hârjâitul unui scaun pe parchet, apoi din 
nou vocea Eleanei. 

— Te rog să mă scuzi, Allan, dar vreau să urc la 
mine în cameră. De la baie, de la cocteiluri, de la ploaie, 
nu ştiu de la ce, dar mă doare capul. Sper că nu te 
supără prea tare că nu mergem în seara asta la „Şură”. 

Se auzi un al doilea scaun alunecând pe parchet. 

— Sigur că nu, Eleana. Mergi să te odihneşti. 

Lautenbach râse. 

— Şi nu te gândi la mine! Mă voi duce să fac un tur 
la „Şură” ceva mai târziu, poate fac o partidă-două. 

Apoi adăugă, adresându-se cu siguranţă lui John 
Hayes: 

— leri seară am avut noroc. Eleana a pierdut câţiva 
dolari, dar eu am plecat cu aproape două mii. 

Hayes vorbi pentru prima oară de când Connors 
trăgea cu urechea. 

— Va trebui să vorbesc cu Mickey. Dacă câştigi, 
asta înseamnă că aşa vrea el. Vrea să prinzi curaj ca să 


te poată jupui mai bine. Mickey a fost considerat 
totdeauna cel mai viclean escroc dintre toţi crupierii. ŞI 
eu am păţit-o cu el. 

Lautenbach începu să râdă. 

— În fond, nu e vorba decât de bani. 

Eleana îi spuse noapte bună mamei sale, apoi 
unchiului John şi lui Allan. 

După fiecare „noapte bună” urma o pauză şi 
Connors şi-o imagina pe Eleana sărutându-i pe fiecare. 
Când veni rândul lui Lautenbach, Connors simţi cum i se 
strânge stomacul. Îşi zise că dragostea era indecentă; 
provoca incidente care n-ar trebui să i se întâmple unui 
bărbat. 

După ce Eleana părăsi camera, Céleste întrebă: 

— Dar tu, John, n-ai vrea să mergi la cinema? 

Hayes părea obosit. 

— Nu, nu în seara asta. Dar trebuie să mă întorc în 
oraş pentru o lucrare care mi-a rămas neterminată şi te 
duc eu cu maşina cu cea mai mare plăcere. 

— Nu e necesar, zise Céleste. 

Connors observă că accentul ei franțuzesc era şi 
mai pregnant în seara aceea. 

— După-amiază, explică ea, când Allan şi Eleana au 
trecut să mă ia de la vilişoară, le-am cerut să oprească la 
atelier să văd dacă maşina mea e gata, şi era. N-au avut 
de schimbat decât nişte segmenti, sau cam aşa ceva. 

Apoi adăugă cu acea grijă de economie foarte 
franţuzească: 

— De aceea consuma atâta ulei. O să vedem cum 
e acum. 

Lautenbach începu din nou să râdă. 

— Sunteţi încântătoare, doamnă Hayes. Dacă n-aş 
fi îndrăgostit de Eleana, cred că m-aş îndrăgosti de 
dumneavoastră. 

— Trecem în salon? îi tăie vorba John Hayes. 

Connors se uită spre maşina lui rămasă în ploaie. 
Acum ar fi vrut să ştie unde se vor afla cei din casă în 


următoarele ore. Acolo unde pretindeau că se vor afla? 
Traversând oraşul, Connors văzu lumină în biroul 
şerifului Thompson şi-i zări silueta. Şeriful părea că se 
trezise din beţie şi că încă mai aşteaptă telegrama 
interceptată de John Hayes. 
x 


x * 


Ferestrele vilişoarei erau închise, cu excepţia celei 
de la primul etaj, care rămăsese uşor crăpată. jaluzelele 
erau trase, dar pe margine se zărea o dungă de lumină, 
care nu putea să provină decât de la o lampă cu petrol. 

Lumina îl intrigă pe Connors. Apoi i se păru că 
înţelege. Problema putea fi rezolvată în seara aceea sau 
niciodată. 

Faptul că şeriful Thompson nu confirma primirea 
răspunsului, avea să neliniştească biroul procurorului de 
la New York. Ba chiar era posibilă trimiterea unui agent 
la Blue Mound. 

Connors depăşi vilişoara, mai merse puţin, opri 
maşina într-un loc mai retras faţă de drum şi o porni pe 
jos prin ploaie. Nu era nevoie să se deplaseze cu grijă; 
zgomotul ploii le acoperea pe toate celelalte. 

Ajunse la vilişoară, rămase un moment la 
adăpostul terasei ca să-şi tragă sufletul şi să-şi scuture 
pălăria înainte de a încerca să intre pe uşa din faţă. 

Uşa era încuiată iar cheia nu mai era sub ştergător. 

„incă o momeală, îşi zise el. Trebuie puse 
obstacole la intrarea unei musculiţe în vestibulul unui 
păianjen. O musculiţă nu trebuie să se aştepte să 
găsească deschisă uşa de la intrarea a celui care a 
asasinat trei oameni.” 

Connors dădu ocol casei şi găsi nezăvorâtă o 
fereastră la bucătărie. Deschise fereastra şi se căţără pe 
pervaz, unde rămase până când ochii i se obişnuiră cu 
întunericul din încăpere. 

înăuntru plutea un miros uscat de bucătărie 
rămasă multă vreme nefolosită. Sub fereastră se afla o 


masă. Connors urcă pe ea, apoi îşi scoase pantofii înainte 
de a-şi pune picioarele pe podea. 

Încă mai era posibil să se fi înşelat şi Donald Hayes 
să-l aştepte în camera luminată. 

Din interior ploaia se auzea mult mai puternic 
decât de afară. Răpăia furioasă pe acoperiş, pe streşinile 
de lemn şi clocotea zgomotos în jgheaburile de scurgere. 

Connors încercă să aprindă un chibrit, dar cutia şi 
mâinile lui erau ude. Aruncă chibriturile şi scoase 
revolverul din buzunar. Nu avea importanţă că era ud. 

Bucătăria dădea într-o mică sufragerie, iar 
sufrageria într-un salon. 

Raza de lumină galbenă de la lampa din camera de 
la etaj lumina suficient ca să poată vedea în salon. 
Mobila era de bun gust. Fotoliile păreau confortabile. 

Revistele pe care le zări erau câteva numere 
îngălbenite din Billboard, Variety şi Field and Stream. Un 
urs de pluş tocit - cu siguranţă al Eleanei - se odihnea pe 
un mic fotoliu roşu alături de o păpuşă. 

Connors simţi că i se pune un nod în gât. Céleste 
lăsase salonul aşa cum se afla în noaptea aceea de acum 
douăzeci de ani. 

Merse până la scară şi trase cu urechea. De la etaj 
nu venea niciun zgomot; doar răpăitul ploii pe acoperiş. 

încercă prima treaptă. Scara fusese solid 
construită. Nu scârţâia. Poate că n-ar fi stricat ca 
dulgherul să fi fost mai puţin priceput. 

Urcă treptele rămânând lângă balustradă şi ajunse 
pe palierul care avea aspectul unui mic vestibul. 

Din el se putea intra în două camere. In camera 
care dădea spre spatele casei se afla un pătuţ şi un 
fotoliu mic asemănător cu cel din salon. 

În cealaltă cameră, lampa stătea pe o masă aflată 
imediat în spatele uşii. Lângă peretele din faţă se putea 
vedea un pat de două persoane iar în faţa ferestrei o 
noptieră, pe care se aflau o scrumieră şi o biblie. 

Patul era făcut, dar cuvertura mai purta încă urma 


unui corp şi era foarte ruptă în partea care acoperea 
perna. 

Connors  examină  chiştoacele din scrumieră. 
Jumătate erau pătate de ruj. Printre perdelele trase ale 
unui dulap de haine, Connors zări un şir de haine 
bărbăteşti. Donald Hayes nu avusese timp să-şi facă 
valizele ca Tamara. 

Se aşeză pe pat şi luă Biblia. Cartea era veche şi 
uzată şi se deschise singură la capitolul IV din Geneză. 
Versetele opt şi zece purtau urme de degete de parcă ar 
fi fost deseori subliniate de cititor. 

Connors puse revolverul pe pat şi citi aceste 
versete: 


8. Însă Cain a zis fratelui său Abel: „Haide să 
mergem la câmp”. Dar pe când erau la câmp, Cain s-a 
ridicat împotriva fratelui său Abel şi l-a omorât. 

9. Domnul a zis lui Cain: „Unde este fratele tău 
Abel?” El a răspuns: „Nu ştiu. Sunt eu păzitorul fratelui 
meu?” 

10. Şi Dumnezeu a zis: „Ce ai făcut? Glasul 
sângelui fratelui tău strigă din pământ la mine”. 


Connors puse la loc Biblia şi-şi luă revolverul. 

Apoi, prea nervos ca să stea nemişcat, se ridică şi 
începu să exploreze mica încăpere, aruncând din când în 
când o privire în vestibul ca să se asigure că nimeni nu 
urca scara. 

Descoperi teancul de scrisori în sertarul de jos al 
toaletei. Plicurile erau legate cu o panglică albastră şi 
asta îi aminti de copiile de la Moarte amânată păstrate 
de Eleana. 

„Să zicem că e o amintire. Le voi lega cu o panglică 
albastră.” 

Connors se aşeză din nou pe pat şi desfăcu 
panglica. 

Prima era o scrisoare pe care Donald Hayes o 


scrisese Celestei la puţină vreme după căsătoria lor. Era 
un scris citeţ şi masculin. Părea acelaşi cu cel al scrisorii 
pe care John Hayes i-o arătase la bancă. 

Connors o puse pe pat şi citi alta. A doua fusese 
scrisă a doua zi după naşterea Eleanei. Donald Hayes îşi 
deschidea inima şi îşi exprima speranţele pentru soţia lui 
şi pentru fata care abia se născuse. Scrisoarea purta, ca 
şi prima, urma a numeroase lacrimi. 

Connors aşeză cea de a doua scrisoare peste prima 
şi vru s-o ia pe următoarea, când i se păru că aude o uşă 
deschizându-se şi închizându-se. Luă revolverul. leşi pe 
palier şi, cu prudenţă, cobori scara. 

| se păru că o undă de aer proaspăt pătrunsese în 
atmosfera închisă a salonului. Dar uşa de la intrare era 
tot încuiată. In salon nu era nimeni. Un fior ciudat îi făcu 
pielea ca de găină. Connors exploră sufrageria şi 
bucătăria. 

Zgomotul pe care i se păruse că-l aude nu fusese 
decât un renghi jucat de nervii încordaţi la maximum. 
Gâfâind ca după un efort intens, Connors urcă din nou 
scara şi se întoarse în dormitor. 

Următoarele două scrisori erau lipsite de interes. 
Nu aveau nicio legătură cu el sau cu ceva cunoscut de el. 

A unsprezecea şi penultima scrisoare erau aproape 
o implorare adresată Celestei, în care Don îi cerea scuze 
pentru că se înfuriase atât de tare încât s-o lovească şi-o 
ruga să-l ierte. 

Scrisoarea fusese scrisă pe hârtia cu antet a unui 
hotel din Oklahoma City dar, pentru că plicul nu purta 
nici timbru, nici ştampila poştei, Connors presupuse că 
Donald Hayes o strecurase pe sub uşa camerei soţiei 
sale sau i-o aşezase pe masa de machiaj de la circ. Şi 
această scrisoare era pătată de lacrimi. 

Connors o puse peste teancul de scrisori citite şi o 
luă pe ultima. Hârtia purta antetul hotelului Biltmore, iar 
plicul fusese ştampilat la Los Angeles în ziua de 16 
februarie. Scrisoarea începea pe un ton vesel: 


Scumpa mea, 

Afacerea pare ca şi încheiată. Azi am luat masa cu 
Mac Givney la Hollyood Brown Derby şi mi s-a părut 
impresionat foarte favorabil de garanţiile pe care le 
putem oferi şi... 


Scrisoarea continua cu discuţia despre ipoteca 
avută în vedere şi nivelul dobânzii pe care el şi John ar 
avea-o de plătit. 

Apoi Donald Hayes trecea la generalităţi. Era prima 
oară când călătorea în California. Fusese frapat de 
anumite lucruri pe care i le descria în detaliu Celestei. 
Povestea o vizită la un studio cinematografic, o partidă 
de pescuit la Catalina, o seară petrecută în cartierul 
chinezesc şi pe Oliver Street. 

Se dusese la Hollywood Bowl. Închiriase o maşină 
ca să meargă la Thousand Oaks pentru a-şi întâlni vechi 
colegi în ale meseriei. Această ultimă hoinăreală îi 
produsese impresia cea mai profundă. 

Vorbea cu entuziasm de vilele înşirate pe 
bulevardul Ventura şi de vedetele de cinema care 
începeau să cumpere ferme pe lângă Sherman Oaks, 
Encino şi Tarzana. 

Dar flora californiană îi stârnise cel mai mult 
admiraţia: 


Va trebui să vezi şi tu acest ținut, Céleste. E tot 
numai munţi şi văi, care acum sunt pline de verdeață, 
căci aici e vară. Am mers mile în şir cu maşina pe lângă 
trandafiri cățărători cu flori roşii, eucalipți şi salcâmi 
înfloriţi. Mai e aici o varietate de maci de un galben 
auriu, specifică acestei regiuni, dar mi s-a spus că pot să 
crească oriunde dacă solul şi clima sunt propice. La 
Thousand Oaks m-am întâlnit cu unul dintre prietenii 
noştri, Jim Kelly. (Îţi aminteşti de Jim. L-am întâlnit la 
Muehlebach în Kansas. Lucra cu Ringling Brothers şi 


glumea  spunându-mi că-i iau pâinea de la gură.) 
Revenind la ceea ce-ţi spuneam, nevasta lui mi-a dat un 
pachețel cu semințe de mac să le încercăm în grădina 
noastră. lar Jim spune că, dacă vor creşte, va incerca să 
ne trimită un răsad de eucalipt şi de salcâm. 


Connors reciti acest paragraf, apoi îşi puse pălăria 
udă pe cap şi rămase aşa cu scrisoarea în mână. Prin 
urmare, asta era! 

lar dovada se afla de atâta vreme acolo, sub ochii 
tuturor oamenilor din Blue Mound. Dar niciunul nu 
înţelesese! 

Afară începuse să plouă şi mai tare. 

Connors vru să pună scrisoarea peste celelalte, dar 
se ridică brusc în picioare. 

De data asta nervii nu mai aveau niciun amestec. 
Zgomotul nu venea de afară, ci din interior. Auzise clar o 
lovitură înăbușită, apoi zgomotul unui vas mare făcându- 
se ţăndări. 

Connors băgă scrisoarea în buzunar, luă lampa de 
pe masă şi se îndreptă spre scară. In lumina galbenă a 
lămpii, Connors văzu zăcând pe jos bucăţile unui urcior 
mare pe care-l vedea acolo pentru prima dată. 

Cu o mână crispată pe revolver şi ţinând în cealaltă 
lampa, Connors începu să coboare scara. Un şoc brusc, 
venind din spate, îi smulse lampa din mână mai înainte 
de a fi putut să se întoarcă şi capul său fu gata să se 
spargă din cauza loviturilor violente aplicate cu o ţeavă 
de plumb de către o mână dementă. 

Revolverul îi zbură şi el din mână. 

Primul zgomot auzit nu fusese rodul imaginaţiei. 
Asasinul lui Pablo, Sanchez şi Mac Millan intrase pe uşa 
din spate. Când îl văzuse coborând prima dată scara, 
criminalul se ascunsese în spatele unui fotoliu sau poate 
după perdelele mari din salon. Apoi, profitând de faptul 
că el scotocea sufrageria şi bucătăria, asasinul urcase să- 
| aştepte în fosta cameră a Eleanei. 


O dâră de flăcări roşii scăpă din lampa răsturnată 
traversând încăperea şi ajungând până la perdelele 
salonului. 

Orbit de sânge, buimăcit de violenţa şi bruscheţea 
atacului, Connors se întoarse pe palier într-o tentativă pe 
jumătate inconştientă de a pune mâna pe agresor. Şi în 
momentul acela fu invadat de o mare tristeţe. 

Până la urmă nu se înşelase. 

Donald Hayes era mort de douăzeci de ani, nu mai 
încăpea nicio îndoială. 

lar dacă cel care mânuia bucata de ţeavă era într- 
adevăr John Hayes, atunci Connors trebuia să admită că 
acestuia îi crescuseră brusc sâni de femeie. 

Căci asta reţineau degetele amorţite ale lui 
Connors ca un magnet. Nişte sâni goi şi călduţi, umezi, 
tari, familiari. Sânii visaţi de orice bărbat. 


